c: application/epub+zip

text:
Emenyawo
© 2014 Watch Tower Bible and Tract Society of Pennsylvania
Èka Ðe Edzi Be Yeke Ðe Nyatefea Ŋua? Nu Ka Tae?
AXA 7 • HADZIDZI: 28, 107
Subɔ Mawu Nutefewɔwɔtɔe Togbɔ Be “Xaxa Geɖewo” Ava Hã
AXA 12 • HADZIDZI: 135, 133
AXA 17 • HADZIDZI: 88, 24
Woaɖe Ku, Si Nye Futɔ Mamlɛtɔ Ða
AXA 23 • HADZIDZI: 111, 109
Miɖo Ŋku Ame Siwo Le Ɣeyiɣiawo Katã Ƒe Subɔsubɔdɔa Wɔm Dzi
AXA 28 • HADZIDZI: 95, 100
▪ Èka Ðe Edzi Be Yeke Ðe Nyatefea Ŋua? Nu Ka Tae?
Nyati sia dzro susu aɖewo siwo tae ame geɖe fo nya ta be Yehowa Ðasefowo sie nyatefea le la me. Míadzro susu siwo tae Ðasefowo ka ɖe edzi be yewo sie nyatefea le hã me.
▪ Subɔ Mawu Nutefewɔwɔtɔe Togbɔ Be “Xaxa Geɖewo” Ava Hã
Esi míele Satana fe xexea me ta la, míato xaxawo me. Dodokpɔ siwo vaa mía dzi la dometɔ aɖewo nye amedzidzedze siwo le tẽe, eye bubuwo mele tẽe o. Nyati sia akpe ɖe mía ŋu míade dzesi wo ahadzra ɖo ɖe Satana fe amedzidzedzewo ŋu.
▪ Dzilawo—Mihe Mia Viwo
Ele be dzilawo nahe wo viwo le “Yehowa fe amehehe kple susua mamla me.” (Ef. 6:4) Nyati sia dzro mɔ etɔ̃ siwo dzi woate ŋu ato awɔ esia kple ale si woate ŋu anye gbɔgbɔ me alẽkplɔlawo na wo vi siwo le tsitsim la me.
▪ Woaɖe Ku, Si Nye Futɔ Mamlɛtɔ Ða
Aleke wòdzɔe be amefomea va le kukum? Aleke ‘woava ɖe ku, si nye futɔ mamlɛtɔ, la ɖae’? (1 Kor. 15:26) Kpɔ ale si ŋuɖoɖoawo te gbe ɖe Yehowa fe dzɔdzɔenyenye, efe nunya kple vevietɔ efe lɔlɔ̃ dzii.
▪ Miɖo Ŋku Ame Siwo Le Ɣeyiɣiawo Katã Ƒe Subɔsubɔdɔa Wɔm Dzi
Tso blema ke la, nutefewɔlawo le Yehowa si siwo wɔa ɣeyiɣiawo katã fe subɔsubɔdɔa togbɔ be esia wɔwɔ bia be woatsɔ nanewo asa vɔe le nuɖoanyi sia me hã. Aleke míaɖo ŋku wofe ‘xɔse fe dɔwɔwɔ kple agbagba siwo wodzena le lɔlɔ̃ ta’ la dzi?—1 Tes. 1:3.
3 Ðe Nèle Dzikpɔladɔ ‘Minyama’?
AKPAA DZI: Nɔviŋutsu eve le Biblia me gbedeasia gblɔm na tɔfodela aɖe le Negombo, si le Sri Lanka fe ɣetoɖofefuta
20,860,000
5,600
641
FERNANDO* tsi dzi vie. Hamemetsitsi eve gblɔ nɛ be yewodi be yewoakpɔe. Le nutome sue dzikpɔlaa fe sasrãkpɔ ʋɛ siwo va yi me la, hamemetsitsiwo gblɔ nu siwo wòle be wòawɔ be wòadze na subɔsubɔmɔnukpɔkpɔ bubuwo le hamea me la nɛ. Emegbe Fernando va nɔ eɖokui biam be ɖe ye hã yeate ŋu ava azu hamemetsitsi gbe ɖeka mahã. Nutome sue dzikpɔlaa gava srã wo kpɔ nyitsɔ laa. Ke nya kae woagagblɔ nɛ fifia?
Fernando nɔ to ɖom esime hamemetsitsiawo dometɔ ɖeka nɔ nu fom. Ehe susu yi 1 Timoteo 3:1 me nyawo dzi hegblɔ nɛ be agbalẽ va ka yewo si be woɖoe hamemetsitsi. Nyaa wɔ mo yaa na Fernando ale gbegbe be ebiae be, “Nya kae nègblɔ?” Nɔviŋutsua gagblɔ nya ma ake, eye Fernando ko alɔgbɔnu. Emegbe esi woɖe gbefãe le hamea me la, ame sia ame kpɔ dzidzɔ.
Ðe wònye nu gbegblẽ be ame nadi be mɔnukpɔkpɔwo nasu ye si le hamea mea? Kura o. Le 1 Timoteo 3:1 fe nya nu la, “ne ame aɖe le dzikpɔladɔ minyam la, ele dɔ nyui dim.” Nɔviŋutsu Kristotɔ geɖewo wɔa dzidefonya mawo dzi eye wowɔa gbɔgbɔmeŋgɔyiyi be yewoadze na mɔnukpɔkpɔwo le hamea me. Yayra si do tso emee nye be hamemetsitsi kple subɔsubɔdɔwɔla akpe geɖe le Mawu fe amewo subɔm fifia. Gake le dzidziɖedzi si le vavam le hamewo me ta la, ehiã be nɔviŋutsu geɖe naminya agbanɔamedziwo. Mɔ kae nye nyuitɔ si dzi wòle be woato awɔ esia? Eye ɖe wòle be ame siwo le didim be yewoawɔ dzikpɔladɔ la natsi dzimaɖi abe ale si wònɔ le Fernando gome enea?
Helagbe me dɔwɔnya si gɔme woɖe be ‘woaminya’ le Biblia me la fia be woadi nane vevie alo adze agbagba be woaɖo nane gbɔ. Ðewohĩ esia ahe míafe susu ayi ale si ame ado asi ɖa anɔ agbagba dzem be yeagbe atikutsetse nyui aɖe le ati dzi la dzi. Gake be ame ‘naminya dzikpɔladɔ’ mefia be wòadi mɔnukpɔkpɔ sia ŋukeklẽtɔe o. Nu ka tae? Elabena taɖodzinu si tae wòle be ame nadi vevie be yeazu hamemetsitsi ye nye be ‘wòadi dɔ nyui,’ ke menye be ɖofe nasu ye si o.
Nudidi siwo gbɔ wòle be ame naɖo hafi awɔ dɔ nyui sia la dometɔ geɖe dze le 1 Timoteo 3:2-7 kple Tito1:5-9. Raymond, si nye hamemetsitsi fe geɖee nye esia la gblɔ tso nudidi vevi mawo ŋu be: “Mekpɔe be ame si míenye la koŋ ŋue nyaa ku ɖo. Nufiafia kple nufofo fe ŋutetewo le vevie ya, gake womate ŋu axɔ ɖe ale si wòhiã be ame nanye mokakamanɔŋutɔ, ada asɔ le nuwɔna me, anye ame ɖɔŋuɖo, ame si wɔa nu ɖe ɖoɖo nu, amedzrowɔla kple nugɔmesela tefe o.”
Nɔviŋutsu si di vavã be yeaminya dzikpɔladɔ la foa asa na anukwaremaɖimaɖi kple makɔmakɔnyenye fomevi ɖe sia ɖe tsɔ ɖenɛ fiana be mokaka mele ye ŋu o. Edana sɔna le nuwɔna me, eɖɔa ŋu ɖo, ewɔa nu ɖe ɖoɖo nu, eye wònyea nugɔmesela; eya ta ehati tadeagulawo kana ɖe edzi be ate ŋu ana mɔfiame yewo ahakpe ɖe yewo ŋu le yewofe kuxiwo gbɔ kpɔkpɔ me. Esi wòxɔa amewo nyuie ta la, etea ŋu dea dzi fo na sɔhɛwo kple ame siwo xɔ nyatefea etefe medidi o. Esi wònye nu nyui lɔ̃la ta la, efaa akɔ na dɔnɔwo kple ame tsitsiwo eye wòkpena ɖe wo ŋu. Etua nɔnɔme nyui siawo ɖo ɖe ame bubuwo fe viɖe ta, ke menye le esi wòdi be woaɖo ye dzikpɔla ta o.*
Edzɔa dzi na hamemetsitsiwo be yewoaɖo aɖaŋu na nɔviŋutsu si le dzikpɔladɔ minyam ahade dzi fo nɛ, gake eya ŋutɔ dzie agba le be wòaɖo Ŋɔŋlɔawo me nudidiawo gbɔ. Henry, si nye hamemetsitsi kpɔnutefe la gblɔ be: “Ne èle dzikpɔladɔ minyam la, dze agbagba vevie nàɖee afia be yedze nɛ.” Ehe susu yi Nyagblɔla 9:10 me nyawo dzi hegblɔ be: “‘Nu sia nu, si wò asi ate ŋu awɔ la, wɔe kple wò ŋusẽ.’ Wɔ dɔ ɖe sia ɖe si hamemetsitsiwo de asiwò la kple wò ŋutete katã. Kɔ dzi me ɖe dɔ si woade asiwò le hamea me la ŋu, ne esia bia be nàkplɔ anyigba gɔ̃ hã. Le ɣeyiɣi nyuitɔ dzi la, wò dɔwɔnawo kple agbagbadzedzewo ava dze fãa.” Ne èdi be yeava nye hamemetsitsi gbe ɖeka la, nye kutrikula kple ame si ŋu woate ŋu aɖo ŋu ɖo le wò subɔsubɔdɔ kɔkɔea fe akpa sia akpa. Ele be nànye ɖokuibɔbɔla, ke menye nɔfe gã dila o.—Mat. 23:8-12.
Ame aɖewo siwo di be mɔnukpɔkpɔwo nasu yewo si le hamea me la tea ŋu toa mɔ aɖewo dzi hea susu yia esia dzi alo wodzea agbagba be yewoana hamemetsitsiwo fe ha la nawɔ nyametsotso siwo ade yewo dzi. Etena ɖe ame aɖewo hã dzi ne hamemetsitsiwo ɖo aɖaŋu na wo. Ele be ame siawo nabia wo ɖokuiwo be, ‘Ðokuinye tɔ dim mele loo alo medi be mabɔbɔ ɖokuinye alé be na Yehowa fe alẽawo?’
Nudidi bubu aɖe hã li si mele be ame siwo di be yewoazu hamemetsitsiwo la naŋlɔ be o, si nye be ele be ‘woazu kpɔɖeŋu na alẽha la.’ (1 Pet. 5:1-3) Ame si nye kpɔɖeŋu na hamea foa asa na nuŋububu kple nuwɔna siwo mesɔ o. Egbɔa dzi blewu hedoa dzi eɖanye hamemetsitsi alo menye hamemetsitsi o. Hamemetsitsi zuzu menana ame dea blibo nukutɔe o. (4 Mose 12:3; Ps. 106:32, 33) Azɔ hã ɖewohĩ nɔviŋutsu aɖe fe ‘dzitsinya mebua fɔe le naneke ta o,’ gake ame bubuwo ya akpɔ gbɔdzɔgbɔdzɔwo le eŋu. (1 Kor. 4:4) Eya ta ne hamemetsitsiwo nɔ te ɖe Biblia dzi ɖo aɖaŋu na wò la, ɖo to wo eye mègana wòate ɖe dziwò o. Dze agbagba nàwɔ wofe aɖaŋuɖoɖoa dzi.
Ewɔna na nɔviŋutsu aɖewo be ɣeyiɣi si yewotsɔ le lalam be woaɖo yewo dzikpɔlawoe la didi akpa. Ne fe aɖewoe nye esia nèle “dzikpɔladɔ minyam” la, ɖe nètsia dzimaɖi ɣeaɖewoɣia? Ekema de dzesi Ŋɔŋlɔawo me nya siawo: “Lala vivivo ɖe wòdoa veve na dzi; ke didi, si va me la, agbeti wònye.”—Lod. 13:12.
Ne edze na ame aɖe be yemete ŋu le taɖodzinu aɖe si wòdi vevie la gbɔ ɖom o la, esia ate ŋu ado dzive nɛ. Abraham se le eɖokui me nenema. Yehowa do ŋugbe nɛ be yeana wòadzi viŋutsu, gake fe geɖewo va yi si wo kple Sara womedzi vi o. (1 Mose 12:1-3, 7) Esi Abraham ku amegã la, efa konyi be: ‘Afetɔ Yehowa, esi vikoe le wɔyem la, nu ka gɔ̃ nàtsɔ nama? Mèna vim o.’ Yehowa ka ɖe edzi nɛ be ŋugbe si yedo be yeana vii la ava eme. Ke hã fe 14 sɔŋ va yi hafi Mawu na ŋugbedodo ma va eme.—1 Mose 15:2-4; 16:16; 21:5.
Le ɣeyiɣi siwo me Abraham nɔ lalam la, ɖe Yehowa subɔsubɔ va tiia? Ao. Meke ɖi Mawu fe ŋugbedodoa gbeɖe o. Eyi edzi nɔ mɔ kpɔm na etsɔme nyui. Apostolo Paulo ŋlɔ bena: “Esi Abraham gbɔ dzi ɖi la, efe asi su ŋugbedodo la dzi.” (Heb. 6:15) Mlɔeba la, Mawu Ŋusẽkatãtɔ la yra nutefewɔla sia wu ale si eya ŋutɔ kpɔ mɔ nɛ. Nu kae nàte ŋu asrɔ̃ tso Abraham gbɔ?
Ne fe geɖewoe nye esia nèle didim be yeazu hamemetsitsi gake meva eme haɖe o la, yi edzi nàɖo ŋu ɖe Yehowa ŋu. Dzi megaɖe le fowò le esubɔsubɔ me o. Warren, si kpe ɖe nɔviŋutsu geɖe ŋu wowɔ gbɔgbɔmeŋgɔyiyi la ɖe nu si tae la me ale: “Exɔa ɣeyiɣi hafi wòva dzena fãa be nɔviŋutsu aɖe dze awɔ dzikpɔladɔ. Nɔviŋutsua fe ŋutetewo kple nɔnɔmewo va nɔa dzedzem vivivi le efe nuwɔnawo kpakple ale si wòtsɔa dɔ siwo wode esi la me. Ame aɖewo sena le wo ɖokui me be ne agbanɔamedzi alo mɔnukpɔkpɔ aɖe su yewo si la, ekema efia be yewokpɔ dzidzedze. Nuŋububu sia mesɔ o eye wòate ŋu ana ame natsi dzimaɖi. Ne èsubɔa Yehowa nutefewɔwɔtɔe metsɔ le eme afi si nèle alo nu si wɔm nèle o la, ke efia be èkpɔ dzidzedze.”
Nɔviŋutsu aɖe lala fe ewo kple edzivɔ hafi wova ɖoe hamemetsitsi. Ehe susu yi nya nyanyɛ aɖe si le Xezekiel ta 1 me dzi hegblɔ tso nu si wòsrɔ̃ tso eme ŋu ale: “Yehowa ye fiaa mɔ ale si wòle be efe tasiaɖam, si le tsitre ɖi na efe habɔbɔa la naɖe zɔe. Yehowa fe ɣeyiɣie le vevie, ke menye mía tɔ o. Be ame nazu hamemetsitsi la, menye nu si medi, alo ame si medi be mazu ye nye nu vevitɔ o. Ðewohĩ le Yehowa gbɔ la, menye nu si dim mele lae hiãm ŋutɔŋutɔ o.”
Ne èle mɔ kpɔm be yeava zu Kristotɔ dzikpɔla gbe ɖeka la, kpe asi ɖe hamea fe dzidzɔkpɔkpɔ ŋu nàtsɔ aminya dɔ siae. Ne edze abe mele tsɔtsɔm o ene la, mègatsi dzi o, ke boŋ gbɔ dzi ɖi. Raymond, si ŋu nya míegblɔ va yi la gblɔ be: “Nɔfe gã didi menana ame kpɔa dzidzɔ o. Dzidzɔ gã si le Yehowa subɔsubɔ me la toa ame siwo tsia dzi ɣesiaɣi la ŋu.” Tu Mawu fe gbɔgbɔa fe kutsetsea ɖo geɖe wu, vevietɔ dzigbɔgbɔ blewu. Nɔ Ŋɔŋlɔawo sɔsrɔ̃ dzi be nàyi edzi atsi le gbɔgbɔ me. Wɔ geɖe le gbefãɖeɖe nya nyuia kpakple Biblia sɔsrɔ̃ kple ɖetsɔlemetɔwo me. Xɔ ŋgɔ le fometadedeagu kple teokrasidɔ bubuwo me. Wɔ mɔnukpɔkpɔ ɖe sia ɖe si aʋu ɖi la ŋu dɔ nàtsɔ ade ha kple nɔviwo. Esia awɔe be nànɔ dzidzɔ kpɔm esime nèle agbagba dzem be yeaɖo yefe taɖodzinua gbɔ.
Mɔnukpɔkpɔ si asu ame si le hamea me be wòanye dzikpɔla la nye yayra si tso Yehowa gbɔ; Yehowa medi be nu nate ɖe ame siwo le dzikpɔladɔ minyam la dzi alo dzi naɖe le wo fo o, eye efe habɔbɔa hã medii nenema o. Mawu kpena ɖe ame siwo katã subɔnɛ kple susu nyui la ŋu eye wòyraa wo. “Metsɔa vevesese aɖeke kpena ɖe eŋu o,” abe ale si wòle le efe yayra bubuawo katã gome ene.—Lod. 10:22, NW.
Ne ɣeyiɣi didi aɖee nye esia nèle dzikpɔladɔ minyam hã la, àte ŋu ayi edzi awɔ gbɔgbɔmeŋgɔyiyi nyuie. Ne èyi edzi le nɔnɔme nyuiwo tum ɖo hele vevie dom nu le hamea me eye mèŋe aɖaba fu wò fomea fe nuhiahiãwo gbɔ kpɔkpɔ dzi o la, Yehowa maŋlɔ agbagba siwo katã nèdze le esubɔsubɔ me la be o. Neva eme be Yehowa fe nu nayi edzi anyo ŋuwò le dɔ ɖe sia ɖe si wode asiwò la wɔwɔ me.
^ mm. 2 Míetrɔ ŋkɔ siwo le nyati sia me.
^ mm. 8 Mɔfiame siwo le nyati sia me la yi na ame siwo di be yewoazu subɔsubɔdɔwɔlawo hã. Nudidi siwo gbɔ wòle be woaɖo la dze le 1 Timoteo 3:8-10, 12, 13.
‘Mido Mawu fe lɔlɔ̃nu nyui dzeameŋu si le blibo la kpɔ na mia ɖokui.’—ROM. 12:2.
1. Nu kae Katolikotɔwo kple Protestantɔwo fe nunɔlawo wɔ le aʋawɔɣiwo?
ÐE WÒNYE Mawu fe lɔlɔ̃nu be Kristotɔwo nawɔ aʋa kple dukɔ bubu me tɔwo ahawu woa? Le fe 100 siwo va yi me la, ame geɖe siwo gblɔna be yewonye Kristotɔwo la wu wo nɔewo le aʋawɔwɔ me. Katolikotɔwo wu Katolikotɔwo, eye Protestantɔwo wu Protestantɔwo. Katolikotɔwo kple Protestantɔwo fe nunɔlawo siaa yra asrafowo kple wofe aʋawɔnuwo. Le Xexemeʋa II me la, ame siwo gblɔna be yewonye Kristotɔwo la sẽ ŋuta le wo nɔewo ŋu etefe mekɔ o.
2, 3. Nu kae Yehowa Ðasefowo wɔ le Xexemeʋa II me kple emegbe, eye nu ka tae?
2 Nu kae Yehowa Ðasefowo ya wɔ le Xexemeʋa II me? Womede akpa aɖeke dzi o. Womefo wo ɖokuiwo ɖe dukɔwo fe aʋawɔwɔ kple wofe ʋunyaʋunyawɔwɔwo me o. Nu ka tae? Elabena wodi be yewoawɔ ɖe Yesu fe nufiafiawo dzi eye yewoasrɔ̃ ale si wòlɔ̃ amewoe. Yesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yoh. 13:35) Azɔ hã Ðasefoawo ɖo ŋku gɔmeɖose siwo le Paulo fe nya siwo wòŋlɔ na Korintotɔwo dzi eye wowɔ wo dzi le nɔnɔme ma me.—Mixlẽ 2 Korintotɔwo 10:3, 4.
3 Kristotɔ vavãwo zãa Biblia tsɔ fiaa mɔ wo ɖokuiwo ku ɖe nyui kple vɔ̃ ŋu, eya ta wofe dzitsinya meɖea mɔ na wo be woawɔ aʋa loo alo asrɔ̃ aʋawɔwɔ o. Esi wònye be Yehowa Ðasefowo dzea agbagba be yewoanɔ agbe abe Kristotɔ vavãwo ene ta la, woti wo dometɔ akpe geɖe yome. Ðeviwo kple tsitsiawo, ŋutsuwo kple nyɔnuwo siaa kpe fu le gaxɔwo me eye wozi wo dzi wowɔ dɔ sesẽwo; wowu wo dometɔ aɖewo gɔ̃ hã. Esiawo dzɔ le xexemeʋa evelia me esime Nazitɔwo nɔ Germany dzi ɖum. Togbɔ be woti Yehowa Ðasefowo yome vevie le Europa hã la, womeŋlɔ agba si le wo dzi be woaɖe gbe fã Yehowa fe Fiaɖufe ŋuti nya nyuia la be gbeɖe o. Woyi edzi ɖe gbefã ɣesiaɣi si wòanya wɔ le gaxɔwo kple fuwɔamesaɖawo me, kpakple anyigba didi siwo dzi woɖe aboyo wo yii gɔ̃ hã.* Ƒe aɖewo megbe le fe 1994 me la, Ðasefowo mekpɔ gome le dukɔmeviʋa si dzɔ le Rwanda si me Rwandatɔwo tsrɔ̃ wo nɔewo le la me o. Womede akpa aɖeke dzi le aʋa si wowɔ le afi si woyɔna tsã be Yugoslavia si wɔe be dukɔa ma la me o.
4. Ne amewo kpɔe be Yehowa Ðasefowo medea akpa aɖeke dzi le aʋawɔwɔ me o la, nya kae wogblɔna zi geɖe?
4 Esi Yehowa Ðasefowo medea akpa aɖeke dzi le aʋawɔwɔ me o ta la, ame geɖe le xexea me godoo gblɔna be Ðasefowo lɔ̃ Mawu kple wo haviwo eye be woawoe nye Kristotɔ vavãwo. Susu bubu kawo tae amewo xɔe se be Yehowa Ðasefowoe nye Kristotɔ vavãwo?
5. Tɔtrɔ kawoe dze ŋgɔ Yesu fe nusrɔ̃lawo?
5 Yesu na eme kɔ nyuie na amewo be gbefãɖeɖe Mawu Fiaɖufe ŋuti nya nyuia ye nye dɔ vevitɔ wu le anyigba dzi. Esi wòdze efe subɔsubɔdɔa gɔme teti ko la, etia nusrɔ̃la 12 wodze dɔ sia si woava wɔ le xexea me katã emegbe la gɔme. Eyome la, Yesu gana hehe nusrɔ̃la 70 bubuwo. (Luka 6:13; 10:1) Yesu dzra efe nusrɔ̃lawo ɖo ɖe nya nyui gbɔgblɔdɔa ŋu. Gbã la, egblɔ na wo be woafia nu Yudatɔ bubuwo, gake emegbe la, egblɔ na wo be woagblɔ nya nyuia na dukɔ bubu me tɔwo hã. Le nusrɔ̃la siwo nye Yudatɔwo gome la, gbefãɖeɖe na ame siwo menye Yudatɔwo o la nye tɔtrɔ gã aɖe!—Dɔw. 1:8.
6. Nu kae na Petro de dzesii be Yehowa mekpɔa ame ŋkume o?
6 Dukɔwo me tɔ aʋamatsomatsotɔ gbãtɔ si va zu Kristotɔ lae nye Kornelio. Yehowa dɔ apostolo Petro ɖa be wòayi aɖaɖe gbefã na Kornelio le efe afe me. Petro gakpɔtɔ nɔ wo gbɔ esi Yehowa kɔ gbɔgbɔ kɔkɔea ɖe Kornelio kple efe fomea dzi. Petro kpɔe be Mawu mebua dukɔ aɖe me tɔwo be wonyo wu bubuawo o. Yehowa fe lɔlɔ̃nue nye be dukɔwo katã me tɔwo nase nyatefea eye woava subɔ ye. Eya ta Petro gblɔ be woanyrɔ Kornelio kple efe fomea. (Dɔw. 10:9-48) Tso ɣemaɣi dzi yina la, Petro kple Yesu fe nusrɔ̃la mamlɛawo ɖe gbefã na dukɔwo katã me tɔwo.
7, 8. Nu kawoe Yehowa Ðasefowo le wɔwɔm tsɔ le kpekpem ɖe amewo ŋu be woase nya nyuia? (Kpɔ nɔnɔmetata si le nyati sia fe gɔmedzedze.)
7 Le míafe ŋkekea me la, ame siwo xɔa ŋgɔ le Yehowa fe habɔbɔa me doa vevie nu le gbefãɖeɖe kple nufiafia dɔa wɔwɔ me, eye wowɔa ɖoɖo ɖe eŋu. Yehowa Ðasefo siwo ade miliɔn enyi ye le anyigba dzi fifia. Woɖea gbefã dzonɔamemetɔe le gbegbɔgblɔ siwo wu 600 me, eye dzidzim koe wole ɖe edzi. Woɖea gbefã tso afe me yi afe me kple ablɔwo dzi. Ne wole ɖase ɖim la, wozãa kplɔ̃ kple kekevi siwo dzi woɖo agbalẽ siwo le gbegbɔgblɔ vovovowo me ɖo la ɣeaɖewoɣi. Amewo tea ŋu dzea si Yehowa Ðasefowo bɔbɔe, elabena woawo koe ɖea gbefã to mɔnu vovovo siawo dzi.
8 Yehowa fe habɔbɔa na hehe nɔviŋutsu kple nɔvinyɔnu siwo wu 2,900 be woanɔ Biblia kple Biblia srɔ̃gbalẽwo gɔme ɖem. Woɖea agbalẽawo gɔme ɖe gbe siwo ŋu ame geɖe menya nu tsoe o la gɔ̃ hã me. Le kpɔɖeŋu me, Yehowa Ðasefo siwo le Spain la le Biblia srɔ̃gbalẽwo gɔme ɖem ɖe Kataloniagbe me fifia. Ɣeyiɣi aɖee nye esia la, ame geɖe va le Kataloniagbea zãm le dugã siwo nye Valencia kple Alicante, siwo le Baleares Ƒukpowo dzi, eye wodonɛ le dukɔ si nye Andorra hã me. Egbea, ame miliɔn geɖe doa Kataloniagbea. Le gbegɔmeɖeɖedɔ si Yehowa Ðasefowo wɔna ta la, Kataloniatɔwo tea ŋu xlẽa agbalẽwo hewɔa kpekpewo le woawo ŋutɔwo degbe me.
9, 10. Gblɔ kpɔɖeŋu siwo ɖee fia be Yehowa fe habɔbɔa di be amewo katã nasrɔ̃ nyatefea.
9 Biblia srɔ̃gbalẽwo gɔme ɖeɖe kple nufiafia amewo le woawo ŋutɔwo degbe me fe dɔ sia le edzi yim le xexea me godoo. Le kpɔɖeŋu me, Mexicotɔ akpa gãtɔ doa Spaingbe, gake ame geɖe doa gbe bubuwo hã le afe me. Gbegbɔgblɔ siawo dometɔ ɖekae nye Mayagbe. Woɖo Maya gbegɔmeɖelawo ɖa be woanɔ dukɔa fe akpa si wodoa Mayagbea le. Esi gbegɔmeɖelawo sea Mayagbea hedonɛ gbe sia gbe ta la, ewɔe be ale si woɖea gbea gɔmee la na wòle bɔbɔe na Mayatɔwo be woase egɔme. Kpɔɖeŋu bubue nye Nepal. Wodoa gbegbɔgblɔ siwo wu 120 le dukɔ ma me. Ame siwo le dukɔa me sɔ gbɔ wu miliɔn 29. Ame miliɔn ewo kple edzivɔ nye Nepalgbedolawo, eye gbe bubu dola geɖewo hã se Nepalgbea. Mía nɔviwo ɖea Biblia srɔ̃gbalẽwo gɔme ɖe Nepalgbe me.
10 Yehowa fe habɔbɔa bua gbefãɖeɖedɔ si wòle be woawɔ le xexea me godoo la nu vevii, eye gbegɔmeɖeɖedɔ si wɔm wole le gbegbɔgblɔ vovovowo me egbea la ɖoa kpe esia dzi. Yehowa Ðasefowo maa trakt, agbalẽ gbadza kple magazine miliɔn geɖe, gake womedzraa wo o. Ke boŋ, Ðasefowo toa wofe lɔlɔ̃nu faa nudzɔdzɔwo dzi doa alɔ dɔ sia. Wowɔa Yesu fe mɔfiame sia dzi be: “Faa miexɔe, faa minae.”—Mat. 10:8
11, 12. Esi míeɖea gbefã hefiaa nu amewo le xexea me godoo ta la, nya kae ame geɖe gblɔna?
11 Kakaɖedzi sẽŋu le Yehowa Ðasefowo si be yewoke ɖe nyatefea ŋu, eya ta wotsɔa nu geɖe saa vɔe ale be woate ŋu aɖe gbefã na amewo le dukɔ kple gbegbɔgblɔ vovovowo me. Ðasefo geɖewo le agbe tsɛ nɔm, wosrɔ̃ gbe bubuwo, eye wotrɔ ɖe agbea ŋu le dukɔ bubuwo me. Gbefãɖeɖe kple nufiafiadɔ si míewɔna le xexea me godoo la wɔe be ame geɖe gblɔna be Yehowa Ðasefowoe nye Yesu Kristo yomedzela vavãwo.
12 Esi Ðasefowo ka ɖe edzi be yewoke ɖe nyatefea ŋu tae wowɔa esiawo katã ɖo. Gake nu kawo koŋue na mía nɔvi aɖewo ka ɖe edzi be nyatefea ye nye esia?—Mixlẽ Romatɔwo 14:17, 18.
13. Aleke Ðasefowo nana habɔbɔa nɔa dzadzɛ?
13 Mía nɔviwo gblɔa susu vovovo siwo tae woka ɖe edzi be nyatefeae nye esia. Nɔviŋutsu aɖe si le Yehowa subɔm fe geɖewoe nye esia la gblɔ be: “Wodzea agbagba ɖe sia ɖe be woana Yehowa fe habɔbɔa nanɔ dzadzɛ le agbe nyui nɔnɔ gome, eye woxlɔ̃a nu hehea to na ame sia ame si dze nɛ la ameŋkumemakpɔmakpɔtɔe.” Nu ka gbɔe wòtso be Yehowa fe amewo nɔa agbe nyui alea? Wo dometɔ ɖe sia ɖe wɔa etɔ si nua wɔna ɖe nu si Mawu gblɔ le Biblia me dzi eye wosrɔ̃a Yesu kple efe nusrɔ̃lawo fe kpɔɖeŋu. Ðasefo ʋɛ aɖewo koe gbe be yewomawɔ ɖe Mawu fe nudidi dzɔdzɔeawo dzi o, si ta wòva hiãna be woaɖe wo le hamea me. Yehowa Ðasefo akpa gãtɔ nɔa agbe dzadzɛ le Yehowa ŋkume. Ame geɖe siwo nɔ agbe si medzea Mawu ŋu o tsã la wɔ tɔtrɔwo heva le agbe nɔm ɖe Mawu fe nudidiwo nu.—Mixlẽ 1 Korintotɔwo 6:9-11.
14. Tɔtrɔ kae ame geɖe wɔ esi woɖe wo le hamea me vɔ megbe? Nu kae do tso esia me?
14 Biblia na Kristotɔwo nya be ele be woaɖe ame siwo gbe toɖoɖo Mawu la le hamea me. Dzidzɔtɔe la, ame akpe geɖe se veve ɖe nu siwo wowɔ va yi ta hetrɔ dzi me eye wotrɔ gbɔ va hamea me. (Mixlẽ 2 Korintotɔwo 2:6-8.) Esi Ðasefowo nana Biblia fiaa mɔ wo ɣesiaɣi ta la, hameawo nɔa dzadzɛ. Esia na woka ɖe edzi be habɔbɔ sia ŋue Mawu kpɔa ŋudzedze ɖo. Togbɔ be sɔlemeha geɖe ɖea mɔ na wofe hameviwo be woawɔ nu sia nu si dze wo ŋu hã la, Ðasefowo ya nɔa agbe ɖe Yehowa fe nudidiwo nu. Esia na ame geɖe ka ɖe edzi be Yehowa Ðasefowo sie nyatefea le.
15. Nu kae na nɔviŋutsu aɖe ka ɖe edzi be nyatefeae nye esia?
15 Nu ka tae Ðasefo bubuwo hã ka ɖe edzi be yewoke ɖe nyatefea ŋu? Nɔviŋutsu aɖe si xɔ fe 54, si le Yehowa subɔm tso efe fewuiwo me la gblɔ be sɔti, alo nu vevi etɔ̃ aɖewo dzie yetu yefe xɔse ɖo; woawoe nye: (1) Mawu li, (2) Mawu gbɔe Biblia tso, eye (3) Yehowa Ðasefowo koe le Mawu fe lɔlɔ̃nu wɔm le anyigba dzi egbea. Egblɔ be: “Meyi edzi le nu srɔ̃m fe geɖewoe nye esia, eye tso ɣeaɖeɣi ke la, medzea agbagba be mado sɔti mawo kpɔ ahabia ɖokuinye be woli ke nyuie vavã hã. Ƒe sia fe la, mekpɔa kakaɖedzi sẽŋu be nu siwo dzi metu nye xɔsea ɖo la le eme vavã, eye esia doa ŋusẽm henana mekana ɖe edzi be nyatefeae nye esia.”
16. Nu ka tae nɔvinyɔnu aɖe ka ɖe edzi be nyatefeae nye esia?
16 Nɔvinyɔnu srɔ̃tɔ aɖe si wɔa dɔ le Yehowa Ðasefowo fe dɔwɔfegã si le New York la gblɔ nu si na wòka ɖe edzi be nyatefeae nye esia. Egblɔ be Yehowa fe habɔbɔa koe nye habɔbɔ si foa nu tso Yehowa fe ŋkɔa, si dze le Biblia me anɔ abe zi 7,000 ene la ŋu na amewo. Nya si dze le 2 Kronika 16:9 hã dea dzi fo nɛ; afi ma gblɔ be: “Yehowa fe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple wofe dzi blibo.” Egblɔ be: “Nyatefea fiam ale si maku ɖe Yehowa ŋu kple dzi blibo ale be wòado ŋusẽ nye hã. Mía kple Yehowa dome fomedodoa ye nye nu vevitɔ nam le agbe me. Eye medea asixɔxɔ akpa si Yesu wɔ be Mawu ŋuti sidzedze deto si léam ɖe te su asinye la ŋu.”
17. Nu ka dzie nɔviŋutsu aɖe si nye mawudzimaxɔsela tsã la va ka ɖo, eye nu ka tae?
17 Nɔviŋutsu aɖe si nye mawudzimaxɔsela tsã la gblɔ be: “Mawu fe nuwɔwɔwo na meka ɖe edzi be edi be amefomea nase vivi na agbea, eya ta maɖe mɔ ɖe fukpekpe ŋu tegbee o. Azɔ hã, togbɔ be ame siwo le xexea me fe mawumavɔ̃mavɔ̃ nuwɔnawo le gã dom ɖe edzi hã la, Yehowa fe amewo ya fe xɔse, dzonɔameme kple lɔlɔ̃ le dzidzim ɖe edzi. Yehowa fe gbɔgbɔa koe ate ŋu ana egbegbe nukunu sia nava eme.”—Mixlẽ 1 Petro 4:1-4.
18. Nu ka tae nɔviŋutsu eve aɖewo ka ɖe edzi be nyatefeae nye esia? Aleke nèse le ɖokuiwò me tso wofe nyawo ŋu?
18 Nɔviŋutsu bubu aɖe si le nyatefea me fe geɖewoe nye esia la gblɔ susu siwo tae wòka ɖe edzi be nyatefeae nye esia ale: “Nu siwo mesrɔ̃ le fe siwo va yi me la na meka ɖe edzi be Ðasefowo dzea agbagba etɔxɛe be yewoanɔ agbe abe ale si fe alafa gbãtɔ me Kristotɔwo nɔ agbee ene. Dukɔ geɖe siwo me mezɔ mɔ yi la na nye ŋutɔ mekpɔ ɖekawɔwɔ si le Yehowa Ðasefowo dome le xexea me godoo. Biblia me nyatefea na mekpɔ dzidzɔ kple dzidzeme le agbe me.” Nɔviŋutsu bubu aɖe si xɔ fe 60 kple edzivɔ la gblɔ be Yehowa Ðasefowo xɔ Yesu dzi se vavã. Egblɔ be: “Míesrɔ̃ nu geɖe tso Yesu fe agbe kple efe subɔsubɔdɔa ŋu eye míesrɔ̃a efe kpɔɖeŋu. Míewɔ tɔtrɔwo le míafe agbe me si wɔe be míete ɖe Mawu ŋu to Kristo Yesu dzi. Míeka ɖe edzi be Kristo fe tafevɔsaa dzie woato ana ɖeɖe mí. Eye míenya hã be wofɔe ɖe tsitre tso kukuawo dome. Nudzɔdzɔ sia tefekpɔla siwo dzi míate ŋu aka ɖo la ɖi ɖase tso nyatefenya sia ŋu.”—Mixlẽ 1 Korintotɔwo 15:3-8.
19, 20. (a) Le agbalẽ si Paulo ŋlɔ na Roma hamea me la, agba kae wògblɔ na wo be ele wo dzi? (b) Nu kae wòle be Yehowa subɔlawo katã nawɔ?
19 Kristotɔ vavãwo lɔ̃ wo haviwo. Ema tae míegblɔa nyatefe si míesrɔ̃ la ŋu nya na amewo ɖo. Paulo gblɔ na hame si nɔ Roma la be agba le Yesu yomedzela vavãwo dzi be woaɖe gbefã. Eŋlɔ bena: “Ne èɖea gbefã ‘nya ma si le wò ŋutɔ wò nu me’ la le dutofo be Yesu nye Afetɔ, eye nèɖenɛ fiana tso wò dzi me be yexɔe se be Mawu fɔe ɖe tsitre tso ame kukuwo dome la, ekema woaɖe wò. Elabena dzie wotsɔna ɖenɛ fiana be woxɔe se hena dzɔdzɔenyenye, gake nue wotsɔna ʋua eme le dutofo hena ɖeɖekpɔkpɔ.”—Rom. 10:9, 10.
20 Yehowa Ðasefowo ka ɖe edzi be yewoke ɖe nyatefea ŋu eye wonyae be bubue wònye na yewo be yewoagblɔ Mawu Fiaɖufea ŋu nya na amewo. Eya ta ɖoe wò taɖodzinu be nàfia Biblia amewo, eye menye ema ɖeɖe ko o, ke boŋ nàto ale si nènɔa agbee hã dzi aɖee afia be yeka ɖe edzi be nyatefeae nye esia.
^ mm. 3 Kpɔ agbalẽ si nye Jehovah’s Witnesses—Proclaimers of God’s Kingdom, axa 191-198, 448-454 (Les Témoins de Jéhovah: Prédicateurs du Royaume de Dieu, axa 191-198, 447-454).
“Ele be míato xaxa geɖewo me hafi age ɖe Mawu fiaɖufe la me.”—DƆW. 14:22.
1. Nu ka tae Mawu subɔlawo ato “xaxa geɖewo” me ɖo?
ÐE WÒWƆA nuku na mí be míato “xaxa geɖewo” me hafi agbe mavɔ fe nunana la nasu mía sia? Anɔ eme be mewɔa nuku na mí o. Eɖanye ɣeyiɣi didi kae míele nyatefea me o, mí katã míetoa xaxa mawo me. Nu ka tae? Susu ɖekae nye be Satana fe xexea mee míele.—Nyaɖ. 12:12.
2. (a) Tsɔ kpe ɖe kuxi siwo amegbetɔ madeblibowo katã doa goe ŋu la, xaxa kawoe Kristotɔwo kpɔna? (Kpɔ nɔnɔmetata si le nyati sia tame.) (b) Ame ka gbɔe yometitiwo tsona, eye aleke míewɔ nya?
2 Esi míenye amegbetɔ madeblibowo ta la, mí katã míedoa go kuxiwo. Gake Kristotɔwo ya gadoa go xaxa bubuwo. (1 Kor. 10:13) Xaxa siwo wodoa goe la dometɔ ɖekae nye yometiti sẽŋuwo, le esi woɖoe kplikpaa be yewoawɔ nutefe na Mawu ta. Yesu gblɔ na eyomedzelawo be: “Kluvi mewua efe afetɔ o. Ne woti yonyeme la, ekema woati miawo hã mia yome.” (Yoh. 15:20) Ame ka gbɔe yometiti siawo tsona? Satanae. Biblia gblɔ tso eŋu be enye “dzata si le gbe ɖem” hele Mawu fe amewo ‘dim be yeavuvu ami.’ (1 Pet. 5:8) Satana adze agbagba ɖe sia ɖe be yeana míadzudzɔ nutefewɔwɔ na Yehowa. Na míakpɔ nu si dzɔ ɖe apostolo Paulo dzi ɖa.
3-5. (a) Xaxa ka mee Paulo to le Listra? (b) Nu ka tae nya si gblɔm wònɔ na nusrɔ̃lawo be woato xaxawo me la ado ŋusẽ wo?
3 Woti Paulo yome zi geɖe le efe nutefewɔwɔ na Mawu ta. (2 Kor. 11:23-27) Gbe ɖeka le Listra la, Paulo da gbe le ŋutsu aɖe si nye atatututɔ tso dadaa fe dɔ me la ŋu. Le nukunu ma ta la, ameawo susui be mawuwoe Paulo kple Barnaba wonye. Eva hiã be woaɖe kuku na amehaawo vevie be womegade ta agu na yewo o! Gake le ɣeyiɣi kpui aɖe megbe la, Yuda subɔsubɔhakplɔlawo va do hefo nu gbegblẽ tso Paulo kple Barnaba ŋu. Amehaawo xɔ alakpanya mawo dzi se. Eya ta wofu kpe Paulo va se ɖe esime wosusu be eku.—Dɔw. 14:8-19.
4 Paulo kple Barnaba va yi Derbe, emegbe “wotrɔ yi Listra kple Ikonio kple Antioxia, eye wonɔ ŋusẽ dom nusrɔ̃lawo fe luʋɔwo, eye wonɔ dzi dem fo na wo be woayi edzi anɔ xɔse la me, nɔ gbɔgblɔm be: ‘Ele be míato xaxa geɖewo me hafi age ɖe Mawu fiaɖufe la me.’” (Dɔw. 14:21, 22) Ðewohĩ nya si nye be woato “xaxa geɖewo” me la madze abe dzidefonamenya ene o. Ekema aleke wòanya wɔ be nya si gblɔm Paulo kple Barnaba nɔ be woato xaxa geɖewo me la ‘ado ŋusẽ nusrɔ̃lawo’?
5 Míate ŋu akpɔ ŋuɖoɖoa le Paulo fe nyawo me. Egblɔ be: “Ele be míato xaxa geɖewo me hafi age ɖe Mawu fiaɖufe la me.” Megblɔ ko be: “Ele be míato xaxa geɖewo me” o. Eya ta Paulo nɔ gbe tem ɖe tefeɖoɖo nyui si li na ame siwo léa nutefewɔwɔ me ɖe asi na Mawu la dzi. Menye drɔ̃e dzro koe tefeɖoɖo sia nye o. Yesu gblɔ be: “Ame si do dzi va se ɖe nuwuwu la, eyae akpɔ ɖeɖe.”—Mat. 10:22.
6. Tefeɖoɖo kae li na ame siwo ado dzi le xaxawo me?
6 Ne míedo dzi le xaxawo me la, míaxɔ tefeɖoɖo. Le Kristotɔ amesiaminawo gome la, makumakugbenɔnɔ asu wo si le dzifo, afi si woanye fiawo aɖu dzi kple Yesu le. Le ‘alẽ bubuawo’ gome la, tefeɖoɖo ma anye agbe tegbee nɔnɔ le ŋutifafa me le anyigba dzi. (Yoh. 10:16; 2 Pet. 3:13) Gake hafi ɣemaɣi naɖo la, míato “xaxa geɖewo” me. Na míadzro dodokpɔ fomevi eve siwo ate ŋu ava mía dzi la me akpɔ.
7. Nu kae nye amedzidzedze si le tẽe?
7 Yesu gblɔe ɖi be: “Amewo ade mi asi na nutoa me ʋɔnudrɔ̃fewo, eye woafo mi le fufofewo, eye woana miaɖe mia ɖokui nu le nutomefiawo kple dufiawo ŋkume.” (Marko 13:9) Yesu fe nyaa fia be woadze Kristotɔ aɖewo dzi tẽe, ɖewohĩ to yometitiwo me. Ɣeaɖewoɣi la, subɔsubɔhakplɔlawo alo dziɖuɖumegãwoe nɔa megbe na yometitiwo. (Dɔw. 5:27, 28) Gabu Paulo fe kpɔɖeŋua ŋu kpɔ. Ðe wòvɔ̃ na yometiti si atso ame mawo gbɔa? Kura o.—Mixlẽ Dɔwɔwɔwo 20:22, 23.
8, 9. Aleke Paulo ɖee fia be yeɖoe kplikpaa be yemana ta o? Aleke nɔvi aɖewo do dzi le amedzidzedze tẽwo me egbeae?
8 Paulo nɔ te ɖe Satana fe amedzidzedze siwo le tẽe la nu dzinɔamefotɔe, eye wògblɔ be: “Nyemebu nye luʋɔ nu xɔasi aɖeke na ɖokuinye o; nu si le vevie nam la koe nye be mawu nye duɖimekeke kple subɔsubɔdɔ si mexɔ tso Afetɔ Yesu gbɔ la nu, be maɖi ɖase tso Mawu fe amenuveve nya nyui la ŋu tsitotsito.” (Dɔw. 20:24) Yometitiwo medo ŋɔdzi na Paulo kura o. Ke boŋ eɖoe kplikpaa be yeado dzi. Efe taɖodzinue nye be ‘yeaɖi ɖase tsitotsito’ le dodokpɔɣiwo gɔ̃ hã me.
9 Egbea, nɔviŋutsu kple nɔvinyɔnu geɖewo yi edzi lé nutefewɔwɔ me ɖe asi. Le dukɔ aɖewo me la, wode Ðasefowo gaxɔ me evɔ womedrɔ̃ nya na wo gɔ̃ hã o. Wole gaxɔ me fe 20 kloe ye nye esia. Nu ka tae? Elabena wogbe be yewomade nu dunyahehe me o. Mɔɖeɖe meli be wofe fometɔwo alo ame bubu aɖeke nava srã wo kpɔ o, eye wofo wo dometɔ aɖewo hewɔ funyafunya wo.
10. Nu ka tae mele be xaxa siwo ate ŋu ava mía dzi kpata la nado ŋɔdzi na mí o?
10 Le tefe bubuwo la, mía nɔviwo doa dzi le xaxa siwo doa mo ɖa kpata la me. Ne esia dzɔ ɖe dziwò la, ŋɔ megadzi wò o. Ðo ŋku Yosef dzi. Gbe ɖeka kple efe zãdodo koe wodzrae wòzu kluvi. Gake Yehowa ɖee “tso efe xaxawo katã me.” (Dɔw. 7:9, 10) Yehowa ate ŋu awɔ nenema ke na wò hã. Ðo ŋku edzi ɣesiaɣi be “Yehowa nya ale si wòaɖe ame siwo tsɔ wo ɖokui na Mawu la tso tetekpɔ me.” (2 Pet. 2:9) Susu nyuiwo li siwo tae wòle be nàɖo ŋu ɖe Yehowa ŋu ahado dzi le yometitiwo me dzinɔamefotɔe. Ka ɖe edzi be Yehowa ate ŋu aɖe wò tso xexe vɔ̃ɖi sia me ahana agbe mavɔ wò.—1 Pet. 5:8, 9.
11. Vovototo kae le amedzidzedze siwo le tẽe kple esiwo mele tẽe o la dome?
11 Ate ŋu adzɔ be amedzidzedze siwo mele tẽe o hã nava mía dzi. Vovototo kae le amedzidzedze siawo kple yometiti siwo le tẽe la dome? Amedzidzedze siwo le tẽe la le abe ahom sesẽ aɖe si atu ahagbã wò xɔ zi ɖeka la ene. Gake amedzidzedze siwo mele tẽe o la le abe baba siwo anɔ wò xɔ fe akpa siwo nye ati la ɖum vivivi ene. Kaka nàkpɔ la etsi megbe akpa, elabena wogblẽ xɔa dome keŋkeŋ vɔ kloe.
12. (a) Satana fe amedzidzedzemɔnu siwo mele tẽe o la dometɔ ɖekae nye ka, eye nu ka tae wòdzea edzi nɛ nenema gbegbe ɖo? (b) Nu ka tae dzi ɖe le Paulo fo?
12 Satana di be yeagblẽ fomedodo nyui si le mía kple Yehowa dome la me. Ate ŋu ati mía yome tẽe alo awɔ mɔnu siwo mele tẽe o, abe dziɖeleamefo ene ŋu dɔ, eye esia nye mɔnu siwo dzea edzi nɛ wu la dometɔ ɖeka. Nu ka tae? Elabena ate ŋu ana mía kple Mawu dome nanɔ gbegblẽm vivivi. Dzi ɖe le apostolo Paulo hã fo ɣeaɖewoɣi. Gbe ɖeka gɔ̃ hã la, egblɔ tso eɖokui ŋu be yenye “nublanuitɔ.” (Mixlẽ Romatɔwo 7:21-24.) Nu ka tae dzi aɖe le ame abe Paulo ene fo? Ƒomedodo nyui nɔ wo kple Yehowa dome, eye anɔ eme be enye dɔdzikpɔha la me tɔ gɔ̃ hã. Ke hã, dzi ɖe le Paulo fo le efe gbɔdzɔgbɔdzɔwo ta. Edina be yeawɔ nu si le etefe, gake esia menɔa bɔbɔe ɣesiaɣi o. Ne wò hã èsena le ɖokuiwò me nenema la, ke dzi aɖo fowò ne ènya be Paulo hã to nɔnɔme mawo me.
13, 14. (a) Nu ka tae dzi ɖena le ame aɖewo fo le Mawu fe amewo dome? (b) Ame kae di be yeagblẽ míafe xɔse dome, eye nu ka tae?
13 Ɣeaɖewoɣi la, dzi ɖena le nɔvi geɖe fo, wotsia dzimaɖi alo wosena le wo ɖokui me be yewomele ɖeke me o. Le kpɔɖeŋu me, nɔvinyɔnu mɔɖela aɖe si me dzo le la gblɔ be: “Mebua vo siwo meda va yi la ŋu enuenu, eye ɣesiaɣi si meɖo ŋku wo dzi la, egatena ɖe dzinye wu tsã. Ne mebu nu siwo katã nyemewɔ nyuie o ŋu la, mesena le ɖokuinye me be ame aɖeke mate ŋu alɔ̃m o, eye Yehowa hã mate ŋu alɔ̃m o.”
14 Nu ka tae nu tena ɖe Yehowa subɔla dovevienu aɖewo, abe nɔvinyɔnu si ŋu nya míegblɔ va yi la dzi vevie nenema ɖo? Ate ŋu atso nu vovovowo gbɔ. Le dzɔdzɔme nu la, ame aɖewo sena le wo ɖokui me nenema tso wo ɖokui ŋu eye nu tena ɖe wo dzi kabakaba wu. (Lod. 15:15) Le ame bubuwo gome la, lãmesẽkuxi aɖee wɔnɛ be wofe seselelãmewo ɖea fu na wo. Aleke kee wòɖale o, ɖo ŋku edzi be ame aɖee le didim be yeawɔ seselelãme mawo ŋu dɔ atsɔ agblẽ nu le mía ŋu. Ame kae di be dzi naɖe le mía fo ale be míadzudzɔ Yehowa subɔsubɔ? Edze fãa be Satanae. Enya be mɔkpɔkpɔ aɖeke meli be yeatsi agbe o, eye edi be mɔkpɔkpɔ nabu ɖe wò hã. (Nyaɖ. 20:10) Satana di be yeaɖe fu na mí ahana míagbɔdzɔ. Eɖazã amedzidzedze si le tẽe alo esi mele tẽe o, efe taɖodzinue nye be yeana míadzudzɔ Mawu subɔsubɔ. Mègaŋlɔ be o be aʋagbedzie Mawu fe amewo le eye wole avu wɔm be yewoalé nutefewɔwɔ me ɖe asi na Yehowa.
15. Le 2 Korintotɔwo 4:16, 17 fe nya nu la, nu kae míeɖoe kplikpaa be míawɔ?
15 Ðoe kplikpaa be yemana ta o. Wò ŋku nenɔ fetu la dzi. Paulo ŋlɔ na Kristotɔ siwo nɔ Korinto la be: “Míenaa ta o; ke boŋ ne ame si míenye le gotagome le gbegblẽm hã la, kakaɖedzi li be, wole ame si míenye le ememe ya wɔm yeyee tso ŋkeke yi ŋkeke. Elabena togbɔ be ɣeyiɣi vi aɖe fe xaxa si nu mesẽ o koe wònye hã la, ehea ŋutikɔkɔe gã mavɔ si fe kpekpeme foa nu sia nu ta sãsãsã la vanɛ na mí.”—2 Kor. 4:16, 17.
16. Nu ka tae wòle vevie be míadzra ɖo ɖe xaxawo ŋu fifia?
16 Satana wɔa ‘aɖaŋu vɔ̃’ geɖewo ŋu dɔ tsɔ trea mɔ̃ na mí. (Ef. 6:11) Ema tae wòle be míawɔ ɖe aɖaŋuɖoɖo si le 1 Petro 5:9 la dzi be: “Mitsi tsitre ɖe eŋu, minɔ te sesĩe le xɔse me.” Be míanɔ tsitre sesĩe la, ele be míadzra míafe dzi kple susuwo ɖo fifia ale be míanɔ klalo ahalɔ̃ faa be míawɔ nu si le etefe. Le kpɔɖeŋu me: Asrafowo nɔa hehe tɔxɛ xɔm ɣeyiɣi didi aɖe do ŋgɔ hafi aʋa dzɔna. Nenema kee wòle le míawo hã gome. Míenya aʋa si tɔgbi míava wɔ le etsɔme o. Eya ta ele be míadze aʋa ɖi. Apostolo Paulo de dzi fo na Kristotɔwo be: “Miyi edzi mianɔ mia ɖokui dom kpɔ be miele xɔse la me hã, miyi edzi mianɔ ame siwo mia ŋutɔwo mienye la dom kpɔ.”—2 Kor. 13:5.
17-19. (a) Mɔ kawo dzie míato ado mía ɖokui kpɔ? (b) Aleke ɖeviwo ate ŋu adzra ɖo be woaʋli wofe xɔse ta le suku?
17 Mɔ ɖeka si dzi míato ado mía ɖokui kpɔe nye be míabia mía ɖokui be: ‘Ðe medoa gbe ɖa edziedzia? Ne amewo le efom ɖe nunye be mawɔ nu gbegblẽ la, ɖe meɖoa to Mawu abe dziɖula ene wu amewoa? Ðe medea kpekpeawo edziedzia? Ðe mefoa nu tso nye dzixɔsewo ŋu dzinɔamefotɔea? Ðe metsɔa nɔvinyewo fe vodadawo kea wo faa abe ale si ko nye hã madi be woatsɔe akem faa enea? Ðe meɖoa to hamemetsitsiwo kple dzikpɔla siwo le ŋgɔ xɔm le xexea me katã fe hamea mea?’
18 Ame siwo dzea agbagba be yewoakpɔ ŋusẽ gbegblẽ ɖe míafe nuŋububu dzi domee míele. Ehiãna be dzi nanɔ mía nɔvi sɔhɛ geɖewo fo be woafo nu tso wofe dzixɔsewo ŋu le suku. Eye womevɔ̃a esia wɔwɔ alo nana wòkpea ŋu na wo o. Nu kae kpena ɖe sɔhɛ siawo ŋu be woafo nu kple dzidefo? Wowɔa mɔfiame siwo le míafe magazineawo me la dzi. Le kpɔɖeŋu me, July 2009 fe Nyɔ! la gblɔ be ne wò sukuhati aɖe bia wò be: “Nu ka tae mèxɔ amedzɔtsolãme nufiafiaa dzi se o?” hã la, àte ŋu agblɔ ko be: “Nu ka tae wòle be maxɔ edzi se ɖo? Dzɔdzɔmeŋutinunyalawo gɔ̃ hã melɔ̃ ɖe nya ɖeka dzi o, evɔ woawoe wòle be woanyae wu hafi!” Dzilawo, mifia mia viwo mɔ vovovo siwo dzi woato aʋli wofe xɔse ta ale be esia nanya wɔ na wo le suku.
19 Enye nyatefe be menɔa bɔbɔe ɣesiaɣi be míaʋli míafe xɔse ta alo awɔ nu bubu siwo Yehowa di tso mía si la o. Le kpɔɖeŋu me, ne míewɔ dɔ ŋkeke bliboa katã la, ele be míadze agbagba vevie hafi ate ŋu ade kpekpeawo. Alo ate ŋu asesẽ na mí be míafɔ kaba le aba dzi ŋdi me be míayi gbeadzi. Gake ɖo ŋku edzi be: Ne nu siawo wɔwɔ nye numame na wò fifia la, akpe ɖe ŋuwò be nàdo dzi le dodokpɔ gã siwo ava le etsɔme la me.
20, 21. (a) Aleke ŋugbledede le tafea ŋu ate ŋu akpe ɖe mía ŋu ne míafe seselelãmewo le fu ɖem na mí? (b) Nu kae wòle be míaɖoe kplikpaa be míawɔ?
20 Ke le amedzidzedze siwo mele tẽe o gome ɖe? Le kpɔɖeŋu me, aleke míawɔ aɖu dziɖeleamefo fe seselelãmewo dzi? Mɔ vevi ɖeka si dzi míato awɔ esiae nye be míade ŋugble le Yesu fe tafevɔsa la ŋu. Ema tututue apostolo Paulo wɔ. Efe nu wɔ nublanui na eɖokui ɣeaɖewoɣi. Ke hã enyae be nu vɔ̃ wɔlawo abe ye ene tae Kristo ku ɖo, ke menye ɖe ame deblibowo ta o. Eŋlɔ bena: ‘Mele agbe nɔm to Mawu fe Vi si lɔ̃m, eye wòtsɔ eɖokui na ɖe tanye la, dzi xɔxɔse me.’ (Gal. 2:20) Ɛ̃, Paulo xɔ tafea dzi se eye wòka ɖe edzi be ye tae woxee ɖo.
21 Tafea ate ŋu aɖe vi geɖe na wò hã ne èka ɖe edzi be nunanae wònye tso Yehowa gbɔ na ye. Esia mefia be wò dziɖeleamefo fe seselelãmewo nu ayi enumake o. Ame aɖewo anɔ avu wɔm kple dziɖeleamefo fe seselelãmewo ɣeaɖewoɣi va se ɖe esime nuɖoanyi yeyea nava. Gake ɖo ŋku edzi be: Ame siwo mena ta o lae axɔ fetua. Ɣesiaɣi si ŋu nya ke ko la, míegatena ɖe ŋkeke si dzi Mawu Fiaɖufea ava la ŋu wu. Ɣemaɣi la, ŋutifafa axɔ anyigba la dzi eye ame sia ame ade blibo. Ðoe kplikpaa be yeage ɖe Fiaɖufe ma me, ne esia abia be nàto xaxa geɖewo me gɔ̃ hã.
“Wò alẽwo fe nɔnɔme nenɔ nyanya na wò.”—LOD. 27:23.
1, 2. (a) Le blema Israel la, nu kae alẽkplɔlawo fe dɔa bia? (b) Aleke dzilawo fe dɔa le abe alẽkpɔkplɔdɔ ene?
LE BLEMA Israel la, alẽkplɔlawo fe dɔa menɔ bɔbɔe kura o. Ne ŋdɔe le ʋuʋum alo tsie la dzadzam o, wonɔa gbe dzi nɔa wofe alẽwo ta kpɔm tso lã wɔadãwo kple fiafiwo si me. Alẽkplɔlawo léa ŋku ɖe wofe alẽwo dometɔ ɖe sia ɖe ŋu edziedzi be yewoakpɔ esiwo dze dɔ alo xɔ abi la gbɔ. Woléa be na alẽviawo etɔxɛe, elabena ŋusẽ mele wo ŋu abe alẽ tsitsiwo ene o.—1 Mose 33:13.
2 Ele be nɔnɔme si nɔ alẽkplɔla mawo si la nanɔ dzila Kristotɔwo hã si. Agba le dzilawo dzi be woahe wo viwo be woanɔ agbe ɖe Yehowa fe nudidiwo nu. (Ef. 6:4) Ðe esia nɔa bɔbɔe ɣesiaɣia? Kura o! Ðeviwo dzea ŋgɔ ameblenya siwo Satana dona ɖe ŋgɔ la gbe sia gbe. Tsɔ kpe ɖe eŋu la, gbɔdzɔgbɔdzɔwo le ɖevi ɖe sia ɖe ŋu. (2 Tim. 2:22; 1 Yoh. 2:16) Aleke nàwɔ akpe ɖe viwòwo ŋu? Na míadzro nu etɔ̃ siwo nàte ŋu awɔ atsɔ ahe viwòwo la me: (1) nya wo nyuie, (2) nyi wo, eye (3) fia mɔ wo.
3. Aleke dzilawo awɔ anya wo viwo nyuie?
3 Alẽkplɔla nyui léa ŋku ɖe efe alẽwo dometɔ ɖe sia ɖe ŋu nyuie, elabena edina be yeakpɔ egbɔ be wole lãmesẽ me. Biblia gblɔ be: “Wò alẽwo fe nɔnɔme nenɔ nyanya na wò.” (Lod. 27:23) Ne ènye dzila la, ele be nànya “wò alẽwo,” alo viwòwo nyuie. Be nàte ŋu awɔ esia la, ele be nàlé ŋku ɖe viwòwo fe nuwɔnawo ŋu eye nànya wofe susuwo kple ale si wosena le wo ɖokui me. Aleke nàte ŋu awɔ esiae? Ele be nànɔ dze ɖom kpli wo edziedzi.
4, 5. (a) Mɔfiame nyui kawo dzi wɔwɔe ate ŋu ana ɖeviwo nalɔ̃ faa afo nu tso wofe susuwo kple seselelãmewo ŋu? (Kpɔ nɔnɔmetata si le nyati sia fe gɔmedzedze.) (b) Nu kae nèwɔ be wòanɔ bɔbɔe na viwòwo be woaɖo dze kpli wò?
4 Dzila aɖewo de dzesii be ne ɖeviwo ge ɖe wofe fewuiwo me la, dzeɖoɖo kpli wo sesẽna wu. Ƒewuivi geɖe medina be yewoagblɔ yewofe susuwo alo afo nu tso yewofe seselelãmewo ŋu o. Ne nenemae viwòwo le la, nu kae nàte ŋu awɔ? Mehiã kokoko be nàdze agbagba be yeaɖo dze legbeewo kpli wo moveviɖoɖotɔe o. Ke boŋ ɖo dze kpli wo le ɣeyiɣi siwo me mieɖe dzi ɖi. (5 Mose 6:6, 7) Miwɔ nuwo ɖekae. Miɖi tsa, mife fefewo alo miawɔ afemedɔwo ɖekae. Ne ɖeviwo ɖe dzi ɖi la, enɔa bɔbɔe na wo be woagblɔ wofe susuwo ahafo nu tso wofe seselelãmewo ŋu.
5 Ke ne èwɔ esiawo gake viwòa medi be yeaɖo dze kpli wò o ya ɖe? Gate mɔnu bubu kpɔ. Le kpɔɖeŋu me, le esi tefe be nàbia viwònyɔnuvi be alekee nye efe ŋkekea hã la, wò boŋ gblɔ ale si ŋkekea nɔ na wò. Ðewohĩ esia ana wòalɔ̃ faa afo nu tso ale si ŋkekea nɔ nɛ ŋu. Alo ne èdi be yeanya efe susu le nya aɖe ŋu la, wò biabiawo neku ɖe nya la ŋu, ke menye eya amea ŋutɔ ŋu o. Àte ŋu abiae be nu kae nye exɔlɔ̃wo fe susu le nyaa ŋu hã. Eyome nàbiae be aɖaŋu kae wòaɖo na wo.
6. Aleke nàwɔ be viwòwo nase le wo ɖokui me be èkpɔa vovo ɖe yewo ŋu eye yewoate ŋu agblɔ yewofe nyawo na wò faa?
6 Ne viwòwo kpɔe be èkpɔa vovo ɖe yewo ŋu eye nènye ame si ŋu yewoate ŋu ate ɖo bɔbɔe la, woalɔ̃ faa be yewoaɖo dze kpli wò. Ne ewɔna na wo be mèkpɔa vovo ɖe yewo ŋu o la, asesẽ na wo be woaɖe wofe kuxiwo dzi na wò. Nu kae nàwɔ be wòanɔ bɔbɔe na viwòwo be woagblɔ wofe nyawo na wò? Mègagblɔ ko be, “Àte ŋu ate ɖe ŋunye ɣesiaɣi agblɔ wò nyawo nam” o. Ele be viwò fewuiviwo nanyae be màwɔ nu wòagbɔ eme le nya si yewoagblɔ na wò ta o. Ele be woakpɔe hã be ètsi dzi ɖe yewofe kuxiwo gbɔ kpɔkpɔ ŋu. Kayla, si xɔ fe wuiasieke la gblɔ be: “Metea ŋu gblɔa nye nya ɖe sia ɖe na fofonye. Metsoa nya le nunye o, mebua fɔm o; ɖeko wòɖoa tom. Eyome eɖoa aɖaŋu nyuitɔ kekeake nam.”
7. (a) Aleke dzilawo ate ŋu ada asɔ ne wole nu fom tso nyawo abe gbeɖoɖoɖi ene ŋu? (b) Aleke wòate ŋu adzɔe be dzilawo fe nyawo nava ti wo viwo?
7 Eva hiãna ɣeaɖewoɣi be mia kple viwòwo miafo nu tso nyati siwo ŋu wòsesẽna be woaɖo dze tsoe, abe gbeɖoɖoɖi ene ŋu. Ne miele dze ɖom tso nya mawo tɔgbi ŋu la, kpɔ egbɔ be yefia nu nyuitɔ si wòle be woawɔ le nɔnɔme mawo me la wo. Le kpɔɖeŋu me, tsɔe be èyi nuɖuɖudzrafe aɖe hekpɔe be wofe agbalẽ si ku ɖe nuɖuɖu vovovo siwo dzram wole ŋu la me nyawo ku ɖe nuɖuɖu me dɔlékuiwo ɖeɖe sɔŋ ko ŋu. Ðewohĩ àdzo le afi ma ayi nuɖuɖudzrafe bubu. Nu sia tɔgbi ate ŋu adzɔ le viwòwo gome. Ne aɖaŋu siwo nèɖona na wo la nyea nuxlɔ̃amenyawo sɔŋ ko la, ate ŋu ava ti wo si awɔe be woadzudzɔ gbɔwò vava hena aɖaŋuɖoɖo. (Mixlẽ Kolosetɔwo 3:21.) Dze agbagba nàda asɔ boŋ. Nɔvinyɔnu ɖetugbui aɖe si ŋkɔe nye Emily gblɔ be: “Ne dzinyelawo le nu fom nam tso gbeɖoɖoɖi ŋu la, womefoa nu tso eŋu abe nu gbegblẽe wònye ene o. Wotea gbe ɖe dzidzɔ si le gbeɖoɖoɖi me le esi wònana wodzea si ame nyuie hekpɔa kpeɖeŋutɔ ta la dzi. Esia wɔe be enɔa bɔbɔe nam be maɖo dze kpli wo tso nya ma ŋu. Le nyatefe me la, ne ɣeyiɣia de medi be madze si ɖekakpui aɖe nyuie wu la, madi be mafo nu tso eŋu na wo faa, ke menye be maɣlae ɖe wo o.”
8, 9. (a) Ne dzilawo ɖoa to dzigbɔɖitɔe eye wometsoa nya le wo viwo nu o la, viɖe kae dona tsoa eme? (b) Nu nyui kae do tso eme esi nèlɔ̃ faa se viwò fe nyawo?
8 Gbɔ dzi ɖi nàɖo to viwòa tufafatɔe. Esia ana wòakpɔe be yeate ŋu ate ɖe ŋuwò bɔbɔe ahagblɔ yefe nyawo na wò. (Mixlẽ Yakobo 1:19.) Katia, si nye nɔvinyɔnu dzilaɖekɛ aɖe la gblɔ be: “Tsã la, nyemegbɔa dzi ɖi na vinyenyɔnuvia kura o. Nyemeɖea mɔ nɛ wòwua nya si gblɔm wòle nu o. Ɣeaɖewoɣi la, ɖeɖi tea ŋunye akpa be maɖo toe alo be nyemedi fuɖename aɖeke o. Fifia esi metrɔ nye nɔnɔme la, eya hã fe nɔnɔme va trɔ. Eva le nye gbe sem fifia wu tsã.”
9 Nu sia tɔgbi ye dzɔ le vifofo aɖe si ŋkɔe nye Ronald kple vianyɔnuvi si nye fewuivi la gome. Egblɔ be: “Esi wòva gblɔ nam be ɖekakpui aɖe si le yewofe sukua fe nu lé dzi na ye la, dzi kum vevie. Gake esi mede ŋugble le ale si Yehowa gbɔa dzi ɖi hesea nu gɔme na esubɔlawo ŋu la, mekpɔe be anyo wu be maɖe mɔ na vinyea wòagblɔ efe nyawo nam gbɔ hafi madze agbagba be maɖɔe ɖo. Edzɔ dzi nam ŋutɔ be mewɔe nenema! Esia wɔe be meva se ale si wònɔ sesem le eɖokui mee la gɔme. Esi wògblɔ efe nyawo nam vɔ la, enɔ bɔbɔe nam azɔ be mafo nu nɛ lɔlɔ̃tɔe. Ewɔ nuku nam ŋutɔ be elɔ̃ faa xɔ nye aɖaŋuɖoɖoa. Eka ɖe edzi nam be yeatrɔ yefe nɔnɔme.” Dzeɖoɖo kple viwòwo edziedzi ana nànya ale si tututu wobua nuwo ŋui kple ale si wosena le wo ɖokui me. Esia awɔe be nàte ŋu akpe ɖe wo ŋu le wofe nyametsotsowo wɔwɔ me.*
10, 11. Aleke nàte ŋu akpe ɖe viwòwo ŋu be woanɔ nyatefea me?
10 Alẽkplɔla nyui nyae be alẽwo ate ŋu abu. Alẽ aɖe ate ŋu anɔ gbe ɖum le tefe si medidi tso alẽha la gbɔ o. Anɔ tetem ɖa le alẽha la ŋu vivivi va se ɖe esime wòaɖe ɖe aga kura tso wo gbɔ. Nu sia ate ŋu adzɔ ɖe ɖeviwo dzi. Woate ŋu ava nɔ tetem ɖa le nyatefea ŋu vivivi. Nu si gbɔ wòate ŋu atsoe nye hadede vɔ̃wo alo modzakaɖeɖe maɖɔʋuwo. (Lod. 13:20) Nu kae nàte ŋu awɔ be esia nagadzɔ o?
11 Ne èle nu fiam viwòwo eye nèkpɔ nu siwo me wòhiã be woawɔ ɖɔɖɔɖo le la, mègahe ɖe megbe o, kpe ɖe wo ŋu enumake. Azɔ hã kpe ɖe wo ŋu be woatu nɔnɔme nyui siwo le wo si la ɖo. (2 Pet. 1:5-8) Ƒometadedeagua nye mɔ nyui aɖe si dzi nàto awɔ esia. Wogblɔ le October 2008 fe Fiaɖufe Subɔsubɔdɔ gbalẽvia me be: ‘Wode dzi fo na fome fe tawo be woatsɔ wofe fomegbanɔamedzi si Yehowa de asi na wo, eye woakpɔ egbɔ be yewowɔ ɖoɖo ɖe fome fe Biblia nusɔsrɔ̃ edziedzi ŋu.’ Ðe nèle ɣeyiɣi sia ŋu dɔ wɔm nyuie be nàtsɔ ahe viwòwoa? Ka ɖe edzi be viwòwo kpɔa ŋudzedze ɖe agbagba siwo nèdzena be yeakpe ɖe wo ŋu la ŋu.—Mat. 5:3; Flp. 1:10.
12. (a) Aleke fometadedeagu si fomewo wɔna edziedzi la le vi ɖem na ɖeviwo? (Kpɔ aɖaka si nye “Wokpɔa Ŋudzedze Ðe Eŋu” hã.) (b) Aleke fometadedeagua ɖe vi na wò ŋutɔe?
12 Ƒometadedeagu fe ɖoɖoa ɖe vi na fewuivi aɖe si ŋkɔe nye Carissa kple efe fomea. Egblɔ be: “Ne míenɔ anyi ɖekae le dze ɖom la, edzɔa dzi nam. Esia nana mía dome va nɔa kplikplikpli eye nu siwo míewɔna kple dzidzɔ ɖekae la tsia susu me na mí. Fofonye kpɔa egbɔ be Ƒometadedeagua medana funa o. Ale si Ƒometadedeagua nɔa vevie nɛ la dea dzi fo na nye hã be mabui nu vevii. Esia wɔe be medea bubu eŋu geɖe wu le esi wònye fofonye eye wòxɔa ŋgɔ le fomea fe gbɔgbɔmenuhiahiãwo gbɔ kpɔkpɔ me ta.” Nɔvinyɔnu ɖetugbui aɖe si ŋkɔe nye Brittney gblɔ be: “Ƒometadedeagua na mía kple dzinyelawo dome le kplikplikpli. Enana mekpɔnɛ be wodi be yewoanya nye kuxiwo eye be wotsɔ ɖe le eme nam vevie. Ewɔnɛ be fomekadodoa me sẽna eye míewɔa ɖeka.” Dzilawo fe taɖodzinu vevitɔe nye be woakpe ɖe wo viwo ŋu be woava lɔ̃ Yehowa. Ƒometadedeagua nye mɔ nyui aɖe ŋutɔ si dzi woato awɔ esia.*
13. Aleke woate ŋu akpe ɖe ɖeviwo ŋu be woasubɔ Yehowa?
13 Alẽkplɔla nyui zãa efe atikplɔ tsɔ fiaa mɔ efe alẽwo hekpɔa wo ta. Efe taɖodzinu vevitɔe nye be yeakplɔ yefe alẽwo ayi ‘gbeɖufe nyuiwo.’ (Eze. 34:13, 14) Ne dzilae nènye la, taɖodzinu ma tɔgbie le wò hã asiwò. Àdi be yeakpe ɖe viwòwo ŋu woasubɔ Yehowa. Wò didie nye be nàkpe ɖe wo ŋu woase le wo ɖokui me abe hakpalaa ene esi wògblɔ be: “Nye Mawu, wò lɔlɔ̃nu wɔwɔ enye nye dzidzɔ, eye wò se la le nye dzi me.” (Ps. 40:9) Ne viwòwo sena le wo ɖokui me alea vavã la, woadi be yewoaɖe adzɔgbe na Yehowa ahaxɔ nyɔnyrɔ. Hafi woate ŋu awɔ nyametsotso vevi sia la, ele be Mawu ŋuti sidzedze vavãtɔ nasu wo si eye wòanye wofe didi be yewoasubɔ Yehowa.
14, 15. (a) Nu kae wòle be wòanye dzilawo fe taɖodzinu? (b) Nu kae ate ŋu ana fewuivi aɖe fe nuwɔna nadze abe ɖe meka ɖe edzi be nyatefeae nye esia o?
14 Ate ŋu adze abe viwòwo mele ŋgɔyiyi wɔm le fomedodo si le wo kple Yehowa dome la tutu ɖo me o ene. Ðewohĩ woanɔ ɖi kem gɔ̃ hã nenye be Yehowa Ðasefowo fe nufiafiawoe nye nyatefea. Nu kae nàwɔ? Dze agbagba nàɖe susu kple viwòwo eye nàfia wo be woalɔ̃ Yehowa tso dzi me. Kpe ɖe wo ŋu be woakpɔ ŋudzedze ɖe nu siwo katã Mawu wɔ na wo la ŋu. (Nyaɖ. 4:11) Esia awɔe be ne wova su te ko la, woawo ŋutɔwo woate ŋu atso nya me be yewoasubɔ Yehowa.
15 Ne viwòwo meka ɖe edzi be nyatefeae nye esia o la, dze agbagba nàfia mɔ wo dzigbɔɖitɔe. Kpe ɖe wo ŋu woakpɔe be Yehowa subɔsubɔe nye mɔ nyuitɔ si nu woanɔ agbe ɖo eye viɖe mavɔwo dona tsoa eme. Azɔ hã dze agbagba nànya nu si tututu tae wole ɖi kem ɖo. Le kpɔɖeŋu me, ɖe viwòŋutsuvia melɔ̃ ɖe Biblia fe nufiafiawo dzi o loo alo ɖeko wòle vɔvɔ̃m be yeaɖe gbefã na ɖevi bubuwo? Ðe viwònyɔnuvia meka ɖe edzi be Mawu fe sewo dzi wɔwɔe nye nu nyuitɔ wòawɔ o loo alo ɖeko wòle vɔvɔ̃m be ye xɔlɔ̃wo aka le ye ŋu yeatsi akogo?
16, 17. Mɔ kawo dzie dzilawo ate ŋu ato akpe ɖe wo viwo ŋu be fomedodo nava nɔ woawo kple Yehowa dome?
16 Ne viwòwo meka ɖe edzi be nyatefeae nye esia o la, aleke nàte ŋu akpe ɖe wo ŋu? Dzila geɖewo te ŋu kpe ɖe wo viwo ŋu to nyawo abe esiawo ene biabia wo me: “Ðe wòsesẽna na wò be nànɔ agbe abe Kristotɔ enea? Viɖe kawoe nèsusu be ame kpɔna ne enye Kristotɔ? Nu kawoe wòhiãna be ame natsɔ asa vɔe ɖe Yehowa subɔsubɔ ta? Aleke nèsusu tso viɖe siwo kpɔm míele fifia kple esiwo míava kpɔ le etsɔme ŋu? Ðe viɖeawo sɔ gbɔ wu nu siwo wòhiã be ame natsɔ asa vɔea?” Dze agbagba nàbia nya siawo le wò ŋutɔ wò nyagbewo me le mɔ si aɖee afia be èlɔ̃ wo, ètsɔ ɖe le eme na wo eye èdi vevie be yeakpe ɖe wo ŋu la nu. Mègana woase le wo ɖokui me be èle fɔ bum yewo o. Àte ŋu adzro Marko 10:29, 30 me nyawo me kpli wo. Ðevi aɖewo adi be yewoaŋlɔ viɖeawo ɖe agbalẽ kakɛ aɖe dzi ahaŋlɔ nu siwo wòhiã be ame natsɔ asa vɔe la hã ɖe agbalẽ bubu dzi. Esia ate ŋu akpe ɖe mia kple viwòwo ŋu miade dzesi wofe kuxiawo ahanya ale si miawɔ akpɔ wo gbɔe. Ne ehiã be míasrɔ̃ Biblia fe Nufiafia gbalẽa kpakple “Mawu Ƒe Lɔlɔ̃” gbalẽa kple ɖetsɔlemetɔwo la, ke ɖe mía viwo tɔ ya mele vevie wu oa? Ðe nèle agbalẽ siawo srɔ̃m kpli woa?
17 Ne viwòwo le tsitsim la, ava hiã be woatiae nenye be yewoasubɔ Yehowa. Womatiae be yewoasubɔ Yehowa le esi wò hã nèle esubɔm ta ko o. Ele be fomedodo nanɔ woawo ŋutɔwo kple Yehowa dome. (Lod. 3:1, 2) Ke ne ele sesẽm na viwòa be wòate ɖe Mawu ŋu ya ɖe? De dzi fo nɛ be wòabia nyawo abe esiawo ene eɖokui atsɔ adzro nu siwo dzi wòxɔ se la me: ‘Aleke mewɔ nya be Mawu li? Aleke mewɔ nya be Yehowa Mawu tsɔ ɖe le eme nam vavã? Ðe meka ɖe edzi le nyatefe me be Mawu fe sewo dzi wɔwɔ aɖe vi nama?’ Dzilawo, miwɔ nu abe alẽkplɔla nyuiwo ene eye miafia mɔ mia viwo dzigbɔɖitɔe. Mikpe ɖe wo ŋu woaka ɖe edzi be Yehowa subɔsubɔe nye mɔ nyuitɔ si nu woanɔ agbe ɖo.*—Rom. 12:2.
18. Alekee dzilawo ate ŋu asrɔ̃ Yehowa, Alẽkplɔla Gãtɔ lae?
18 Enye Kristotɔ vavãwo katã fe didi be yewoasrɔ̃ Yehowa, si nye Alẽkplɔla Gãtɔ la. (Ef. 5:1; 1 Pet. 2:25) Abe ale si ko wòle be alẽkplɔla nanya efe alẽwo ene la, ele vevie ŋutɔ be dzilawo hã nanya wo vi malɔ̃nugbɔawo nyuie. Ele be dzilawo nafia mɔ wo viwo ale be woakpɔ yayra mavɔ siwo ŋugbe Mawu do la. Ɛ̃, dze agbagba ɖe sia ɖe be nàhe viwòwo be woava lɔ̃ Yehowa!
^ mm. 9 Kpɔ Gbetakpɔxɔ, August 1, 2008, axa 10-12, be nàkpɔ aɖaŋuɖoɖo bubuwo ku ɖe esia ŋu.
^ mm. 12 Ne èdi be yeaxlẽ nu geɖe tso nya sia ŋu la, kpɔ nyati si nye “Ƒometadedeagu—Ele Vevie Na Agbetsitsi!” si dze le Gbetakpɔxɔ, October 15, 2009, axa 29-31 la me.
^ mm. 17 Ne èdi be yeaxlẽ nu geɖe tso nya sia ŋu la, kpɔ Gbetakpɔxɔ, February 1, 2012, axa 18-21.
David ŋlɔ bena yemekpɔ be “wogblẽ ame dzɔdzɔe ɖi, eye viawo ɖo abologbe kpɔ o.” Esia fia be nu si tefe eya ŋutɔ kpɔ le agbe me dzie wònɔ te ɖo gblɔ nya sia. Enya nyuie be Mawu megblẽa etɔwo ɖi o. (Ps. 37:25) Gake David fe nyawo mefia be hiã metu mawusubɔla aɖeke kpɔ alo be mate ŋu adzɔ gbeɖe o.
David ŋutɔ hã to nɔnɔme sesẽwo me ɣeaɖewoɣi. Esia fe kpɔɖeŋue nye esime wònɔ sisim le Saul nu. Nuɖuɖu vɔ le David kple efe amewo si, eye wòyi ɖabia be woana abolo yewo. (1 Sam. 21:2-7) Eya ta le gafofo ma me la, ‘abolo hiã’ David. Gake le ɣeyiɣi sesẽ ma me la, enyae be Yehowa megblẽ ye ɖi o. Nyatefeae nye be, Biblia megblɔ le afi aɖeke be eva hiã be David nanɔ nu biam hafi akpɔ nuɖuɖu si nu wòanɔ agbe ɖo o.
Le Mateo 6:33 la, Yesu ka ɖe edzi na mí be Mawu akpɔ esubɔla wɔnutefewo fe nuhiahiãwo gbɔ na wo ne wotsɔ Fiaɖufea fe nuwo ɖo nɔfe gbãtɔ le agbe me. Yesu gblɔ be: “Miyi edzi mianɔ fiaɖufe la kple Mawu fe dzɔdzɔenyenye dim gbã, eye woatsɔ nu bubu siawo katã [abe nuɖuɖu, nunono kple nudodo ene] akpe ɖe eŋuti na mi.” Gake Yesu na míenya hã be le yometiti ta la, dɔ awu ye ‘nɔviwo.’ (Mat. 25:35, 37, 40) Esia dzɔ ɖe apostolo Paulo dzi. Ɣeaɖewoɣi la, dɔ wui eye tsikɔ hã wui.—2 Kor. 11:27.
Yehowa na míenya be yometiti fomevi vovovowo ava mía dzi. Ate ŋu aɖe mɔ míato nɔnɔme sesẽwo me ale be míana woakpɔ ŋuɖoɖo na nya siwo Abosam fɔ ɖe te. (Hiob 2:3-5) Le kpɔɖeŋu me, mía nɔvi Kristotɔwo, abe esiwo wode Nazitɔwo fe fuwɔamesaɖawo me ene la fe agbe ɖo afɔku me le yometiti ta. Wona dɔ wu Ðasefoawo, eye esia nye ayemɔ vɔ̃ɖi aɖe si dzi woto be yewoana woadzudzɔ nutefewɔwɔ. Ðasefo siwo wɔ nutefe la yi edzi ɖo to Yehowa, eye eya hã megblẽ wo ɖi o. Eɖe mɔ dodokpɔ sia va wo dzi, abe ale si ko wòɖea mɔ Kristotɔwo katã toa dodokpɔ fomevi vovovowo me ene. Ke hã ɖikeke mele eme o be Yehowa kpena ɖe ame siwo katã kpea fu le efe ŋkɔa ta la ŋu. (1 Kor. 10:13) Anyo be Filipitɔwo 1:29 me nyawo nanɔ susu me na mí, afi si gblɔ be: “Miawoe wona mɔnukpɔkpɔe le Kristo ta, menye be miaxɔ edzi ase ko o, ke be miakpe fu ɖe eta hã.”
Yehowa do ŋugbe be yemagblẽ ye subɔlawo ɖi o. Le kpɔɖeŋu me, Yesaya 54:17 gblɔ be: “Lãnu sia lãnu, si wotu ɖe ŋuwò la, madze edzi o.” Ŋugbedodo sia kple bubu siwo ɖii la ka ɖe edzi na mí be Mawu akpɔ efe amewo ta abe fufofo ene. Gake ate ŋu adzɔ be Kristotɔ ɖekaɖekawo nado go dodokpɔ siwo me woabu wofe agbe le la gɔ̃ hã..
“Woaɖe ku, si nye futɔ mamlɛtɔ, la ɖa.”—1 KOR. 15:26.
1, 2. Aleke nuwo nɔ na Adam kple Xawa le gɔmedzedzea me, eye biabia kawoe fɔ ɖe te?
ESI wowɔ Adam kple Xawa la, futɔ aɖeke menɔ wo si o. Wode blibo eye wonɔ paradiso me. Ƒomedodo kplikplikpli nɔ wo kple wo Wɔla dome, eye wonɔ abe viŋutsu kple vinyɔnu ene nɛ. (1 Mose 2:7-9; Luka 3:38) Mawu de dɔ vevi aɖe asi na wo. (Mixlẽ 1 Mose 1:28.) Ɣeyiɣi didi kae wòhiã be woatsɔ anɔ agbe hafi ate ŋu awɔ dɔ sia? Mahiã be woanɔ agbe tegbee hafi ate ŋu adzi ‘ayɔ anyigba la dzi ahanye agbo ɖe edzi’ o, gake be woakpɔ “lã, siwo katã zɔna le anyigba dzi la dzi” la, ele be woanɔ agbe tegbee. Anye ne woate ŋu anɔ vivi sem na dɔ sia wɔwɔ yi ɖe mavɔmavɔ me hafi.
2 Ke nu ka tae nuwo trɔ alea gbegbe? Aleke wòdzɔe be ku, si nye nu vevitɔ si gblẽa dzidzɔkpɔkpɔ me na mí, kple futɔ bubuwo va sɔ gbɔ alea? Aleke Mawu ava ɖe futɔ siawo ɖae? Biabia siawo fe ŋuɖoɖowo le Biblia me, eye míadzro wo me fifi laa.
3, 4. (a) Se kae Mawu de na Adam kple Xawa? (b) Aleke gbegbee wònɔ vevie be woawɔ se ma dzi?
3 Togbɔ be wowɔ Adam kple Xawa be woanɔ agbe tegbee hã la, menye ɖe wòfia be womate ŋu aku o. Be woayi edzi anɔ agbe la, ele be woanɔ ya gbɔm, ano tsi, adɔ alɔ̃ ahaɖu nu. Gake nu si ganɔ vevie wue nye be fomedodo nyui nanɔ wo kple Yehowa, si nye Agbedzɔfe la dome. (5 Mose 8:3) Ne wowɔna ɖe Yehowa fe mɔfiamewo dzi ko hafi woayi edzi anɔ agbe. Hafi Yehowa nawɔ Xawa la, ede se na Adam eme kɔ nyuie be: “Ðu abɔmetiawo katã fe tsetse faa; ke ati, si na wodzea si nyui kple vɔ̃ la, mègaɖu eya fe tsetse aɖeke o; gbe si gbe nàɖu efe ɖe, ku ke nàku.”—1 Mose 2:16, 17.
4 “Ati si na wodzea si nyui kple vɔ̃ la” nye kpeɖodzi be gome le Mawu si be wòaɖo nu si nye nyui kple vɔ̃ na wo. Adam tea ŋu dea vovo nyui kple vɔ̃ dome va se ɖe afi aɖe xoxo, elabena Mawu fe nɔnɔme nue wowɔe ɖo eye dzitsinya nɔ esi. Atia ɖoa ŋku edzi na Adam kple Xawa be woahiã na Yehowa fe mɔfiafia ɣeawokatãɣi. Gake ne woɖu atia fe tsetse la, ke efia be wole gbɔgblɔm na Mawu be, “Míehiã na wò mɔfiamewo o.” Nublanuinya si ado tso esia mee nye be wo kple wo viwo woaku, abe ale si Mawu xlɔ̃ nu wo do ŋgɔe ene.
5. Nu ka tae Adam kple Xawa meɖo to Yehowa o?
5 Adam gblɔ Yehowa fe sededea na Xawa. Xawa nya sea nyuie eye wòte ŋu va gblɔ emenyawo nya ɖe nya nu kloe. (1 Mose 3:1-3) Egblɔ sea na Satana, si nɔ nu fom nɛ to da aɖe dzi. Satana ɖe mɔ didi si ɖo eme be yeaxɔ ŋusẽ ahanɔ ye ɖokui si la nu gasẽ ɖe edzi. (Tsɔe sɔ kple Yakobo 1:14, 15.) Egblɔ na Xawa be Mawu da alakpa na wo, eye ne egbe toɖoɖo Mawu la, maku o ke boŋ anɔ abe Mawu ene. (1 Mose 3:4, 5) Xawa xɔ Satana fe nyawo dzi se, ewɔ nu si eya ŋutɔ di esi wòɖu atikutsetsea, eye wògblɔ na Adam hã be wòawɔ nenema ke. (1 Mose 3:6, 17) Xawa menya be ɖe Satana ble ye o. (Mixlẽ 1 Timoteo 2:14.) Adam se srɔ̃a fe gbe togbɔ be enya be esia mesɔ o hã. Togbɔ be Xawa susui be da la nɔ yefe nyui dim hã la, Satana Abosam, ame si nɔ nu fom to daa dzi la nye futɔ vɔ̃ɖi, eye wònya afɔku gã si ado tso efe alakpadadaa me.
6, 7. Aleke Yehowa kpɔ nyawo gbɔe le ʋɔ̃nu si wòdrɔ̃ Adam kple Xawa la me?
6 Adam kple Xawa dze aglã ɖe Yehowa ŋu, evɔ wònye eyae na agbe kple nu nyui siwo katã le wo si la wo hafi. Nu si wowɔ la nɔ nyanya na Yehowa nyuie. (1 Kron. 28:9; mixlẽ Lododowo 15:3.) Gake Mawu ɖe mɔ na Adam, Xawa kple Satana be woaɖee afia ne wodi vavã be yewoawɔ yefe lɔlɔ̃nu. Esi wònye wo Fofo ta la, godoo nu si wowɔ la avee ŋutɔ. (Tsɔe sɔ kple 1 Mose 6:6.) Gake esi wònye Ʋɔnudrɔ̃la ta la, edrɔ̃ ʋɔnu dzɔdzɔe nu vɔ̃ wɔla mawo.
7 Adam nya nu tso sidzedze nyui kple vɔ̃ fe ati la ŋu. Mawu gblɔ nɛ be: “Gbe si gbe nàɖu efe ɖe, ku ke nàku.” Adam anya susui be esia fia be yeaku hafi ɣe naɖo to. Gake Yehowa fo nu na Adam kple Xawa emegbe le ŋkeke ma ke dzi. (1 Mose 3:8) Esi wònye Ʋɔnudrɔ̃la dzɔdzɔe ta la, eɖo to se nya si woatsɔ aɖe wo ɖokui nu la gbã. (1 Mose 3:9-13) Esia megbe hafi wòtso kufia na Adam kple Xawa. (1 Mose 3:14-19) Ne ɖe wòwu wo enumake la, anye ne efe tameɖoɖo na amefomea mava eme o. (Yes. 55:11) Togbɔ be wofe nu vɔ̃a me tsonuwo dze enumake hã la, Yehowa ɖe mɔ na Adam kple Xawa be woanɔ agbe vie ale be woate ŋu adzi vi siwo si etsɔme nyui asu. Tso gbe si gbe Adam kple Xawa wɔ nu vɔ̃ la, Mawu bu wo ame kukuwoe. Eye esi wònye be fe 1,000 le ko abe ŋkeke ɖeka ene le Yehowa gbɔ ta la, woku ‘gbe ma gbe’ ke.—2 Pet. 3:8.
8, 9. Nu kae Adam fe nu vɔ̃a gblẽ le viawo katã ŋu? (Kpɔ nɔnɔmetata si le nyati sia fe gɔmedzedze.)
8 Ðe nu si Adam kple Xawa wɔ la agblẽ nu le wo viwo ŋua? Ɛ̃. Romatɔwo 5:12 ɖe eme ale: “To ame ɖeka dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti la.” Apostolo Paulo gagblɔ kpee be: “Ame ɖeka fe tomaɖomaɖo na ame geɖewo zu nu vɔ̃ wɔlawo.” (Rom. 5:19) Nutefewɔla Habel ye nye ame gbãtɔ si ku. (1 Mose 4:8) Emegbe Adam fe viwo kple tɔgbuiayɔviwo hã tsi ku amegã heku. Amegbetɔwo nyi nu vɔ̃ kple ku fe dome, eye nu eve siawo nye futɔ siwo nu womate ŋu asi le o. Togbɔ be míenya ale si tututu Adam fe dzidzimeviwo nyi nu vɔ̃ kple ku fe dome tso egbɔ o hã la, emetsonuawo ya dze fãa míele kpɔkpɔm.
9 Eya ta esɔ be Biblia tsɔ nu vɔ̃ kple ku sɔ kple “avɔ, si tsyɔ dukɔwo katã dzi, kple nutsyɔnu, si tsyɔ anyigba dzi dukɔwo katã dzi.” (Yes. 25:7) Amegbetɔ aɖeke mate ŋu asi le nu vɔ̃ kple ku nu o. Ema tae Biblia gblɔ be “amewo katã le kukum le Adam me” ɖo. (1 Kor. 15:22) Eya ta Paulo bia be: “Ame kae aɖem tso ŋutilã sia si ana maku la si me?” Ðe ame aɖe ate ŋu aɖe Pauloa?*—Rom. 7:24.
10. (a) Mawunyakpukpui kawoe ɖee fia be Yehowa ava ɖe ku ɖa? (b) Nu kae kpukpui mawo ɖe fia mí tso Yehowa kple Via ŋu?
10 Ɛ̃, Yehowa ate ŋu aɖe Paulo tso nu vɔ̃ kple ku si me. Biblia gblɔ be: “Ami ku saɖagatsi tegbee, eye Afetɔ Yehowa atutu aɖatsi ɖa le ŋkuwo katã me.” (Yes. 25:8) Abe ale si ko vifofo ana gbɔdzɔe via tso nu si na wòle fu kpem si me eye wòatutu efe aɖatsiwo ene la, nenema kee wònye dzidzɔ gã na Yehowa be yeava ɖe ku ɖa keŋkeŋ! Yesu le asi kpem ɖe Fofoa ŋu be esia nava eme. Wogblɔ le 1 Korintotɔwo 15:22 be: “Woagbɔ agbe wo katã hã le Kristo me.” Paulo ŋutɔ hã ɖo nya si wòbia be “Ame kae aɖem?” la ŋu esi wògblɔ be: “Akpe na Mawu to Yesu Kristo, mía Afetɔ, la dzi!” (Rom. 7:25) Eme kɔ fãa be lɔlɔ̃ si le Yehowa si na amefomea nu metsi esi Adam kple Xawa wɔ nu vɔ̃ o. Eye Yesu, si kpe asi ɖe Fofoa ŋu wòwɔ Adam kple Xawa la hã galɔ̃ amefomea kokoko. (Lod. 8:30, 31) Gake aleke woawɔ aɖe amefomea tso nu vɔ̃ kple ku si me?
11. Nu kae Yehowa wɔ tsɔ xɔ na amefomea?
11 Esi Adam wɔ nu vɔ̃ la, Yehowa tso kufia nɛ. Le esia ta la, amegbetɔwo katã nyi blibomademade kple ku fe dome. (Rom. 5:12, 16) Romatɔwo 5:18 gblɔ be: “Vodada ɖekae he fɔbubu vae na ame fomeviwo katã.” Nu kae Yehowa awɔ atsɔ axɔ na amegbetɔwo evɔ maŋe aɖaba afu eya ŋutɔ fe dzidzenuwo dzi o? Yesu ɖo nya sia ŋu esi wògblɔ be yeva be yeatsɔ ‘ye ɖokui ana wòanye tafe si sɔ ɖe enu ɖe amewo katã ta.’ (Mat. 20:28) Esi Yesu de blibo ta la, ate ŋu atsɔ efe agbe ana wòanye tafe. Aleke tafe sia sɔ ɖe dzɔdzɔenyenye fe nudidiwo nu?—1 Tim. 2:5, 6.
12. Nu kae nye tafe si sɔ ɖe dzɔdzɔenyenye fe nudidiwo nu la?
12 Esi Yesu nye ame deblibo ta la, ate ŋu anɔ agbe tegbee hafi. Nu sia tututu dim Yehowa nɔ na Adam. Le lɔlɔ̃ gã si le Yesu si na Fofoa kple Adam fe dzidzimeviwo ta la, etsɔ efe agbe sa vɔe wònye fexexeɖeta si sɔ ɖe nu si Adam bu la nu. Emegbe Yehowa fɔ Yesu ɖe tsitre wòzu gbɔgbɔmenuwɔwɔ le dzifo. (1 Pet. 3:18) Tafea sɔ ɖe Yehowa fe dzɔdzɔenyenye fe nudidiwo nu, elabena wotsɔ agbe deblibo na ɖe agbe deblibo tefe. Yesu ʋu mɔ ɖi na Adam fe dzidzimeviwo be woakpɔ agbe mavɔ. Esia tae Paulo yɔ Yesu be “Adam mamlɛtɔ” si zu gbɔgbɔ si naa agbe ɖo.—1 Kor. 15:45.
13. Nu kae “Adam mamlɛtɔ” la awɔ na ame siwo ku?
13 Madidi o, “Adam mamlɛtɔ” la ana agbe mavɔ Adam gbãtɔ fe dzidzimeviwo. Ame siwo ku va yi la dometɔ akpa gãtɔ hã le eme. Woafɔ wo ɖe tsitre be woava nɔ agbe le anyigba dzi.—Yoh. 5:28, 29.
14. Aleke wòanya wɔ be amegbetɔwo nava de blibo?
14 Aleke wòanya wɔ be amegbetɔwo nava de blibo? Yehowa ɖo Fiaɖufe aɖe anyi le dzifo be wòakpɔ esia gbɔ. Dziɖulaawoe nye Yesu kple ame 144,000 siwo wotia tso amefomea me. (Mixlẽ Nyaɖeɖefia 5:9, 10.) Esi ame 144,000-awo nye ame madeblibowo kpɔ ta la, woate ŋu ase nu gɔme na wo teviwo. Le fe 1,000 me la, Yesu kple ame siwo le dzi ɖum kplii la akpe ɖe amegbetɔwo ŋu be woava de blibo.—Nyaɖ. 20:6.
15, 16. (a) Le Biblia fe nya nu la, nu kae nye “futɔ mamlɛtɔ”? Ɣekaɣie woava ɖee ɖa? (b) Nu kae 1 Korintotɔwo 15:28 gblɔ be Yesu ava wɔ?
15 Le fe 1,000 la fe nuwuwu la, amegbetɔ toɖolawo avo tso nu vɔ̃ kple ku si me. Paulo ɖe eme be: “Ale si ko amewo katã le kukum le Adam me la, nenema kee woagbɔ agbe wo katã hã le Kristo la me. Gake ame sia ame le efe ɖoɖo nu: Kristoe nye gbãtɔ, emegbe la, ame siwo nye Kristo la tɔ [ame siwo le dzi ɖum kplii] le efe anyinɔɣi la. Azɔ, nuwuwua, esime wòatsɔ fiaɖufe la ade asi na Mawu, si nye Fofoa, ne eɖe dziɖuɖu katã kple amegãnyenye katã kpakple ŋusẽ ɖa vɔ. Elabena ele be wòaɖu fia va se ɖe esime Mawu natsɔ futɔwo katã ade efe afɔ te. Woaɖe ku, si nye futɔ mamlɛtɔ, la ɖa.” (1 Kor. 15:22-26) Woaɖe ku si fe dome míenyi tso Adam gbɔ la ɖa mlɔeba. “Nutsyɔnu” sia si tsyɔ amefomea dzi la nu ayi tegbee.—Yes. 25:7, 8.
16 Paulo yi edzi be: “Ne wotsɔ nuwo katã de ete vɔ la, ekema Vi la ŋutɔ hã atsɔ eɖokui ade Ame si tsɔ nuwo katã de ete la te, bene Mawu nanye nuwo katã na ame sia ame.” (1 Kor. 15:28) Kaka ɣemaɣi naɖo la, Yesu ɖo taɖodzinu si ta wòle dzi ɖum ɖo la gbɔ. Eya ta anye dzidzɔ nɛ be wòatrɔ efe dziɖuŋusẽa ana Yehowa esi wòkpe ɖe amefomea ŋu wode blibo vɔ megbe.
17. Nu kae adzɔ ɖe Satana dzi?
17 Nu kae adzɔ ɖe Satana, ame si gbɔ amefomea fe xaxawo katã tso la dzi? Ŋuɖoɖoa dze le Nyaɖeɖefia 20:7-15. Le fe 1,000 la fe nuwuwu la, woaɖe mɔ na Satana be wòatee kpɔ be yeable amegbetɔ deblibowo le dodokpɔ mamlɛtɔ me. Eyome woatsrɔ̃ Satana kple ame siwo katã tiae be yewoadze eyome la ɖa keŋkeŋ. Biblia yɔ esia be “ku evelia.” (Nyaɖ. 21:8) Ame siwo aku “ku evelia” la nu ayi tegbee, womaganɔ agbe akpɔ o. Ne míewɔ nutefe na Yehowa la, mele be míavɔ̃ be “ku evelia” agblẽ nu le mía ŋu o.
18. Aleke woawɔ dɔ si Mawu de asi na Adam la ade goe mlɔeba?
18 Amegbetɔwo katã ade blibo eye Yehowa abu wo be wodze bliboe hena agbe mavɔ kpɔkpɔ. Nu siwo katã gblẽa dzidzɔkpɔkpɔ me na amegbetɔwo la nu ayi. Woawɔ dɔ si Mawu de asi na Adam la ade goe eya ŋutɔ manɔmee. Efe dzidzimeviwo alé be na anyigba la ahakpɔ lãwo dzi kple dzidzɔ. Dzidzɔ ka gbegbee nye esi wònye be Yehowa ava ɖe ku, si nye futɔ mamlɛtɔ ɖa kpuie!
^ mm. 9 Agbalẽ si nye Insight on the Scriptures (Étude perspicace des Écritures) gblɔ be, ne numekulawo le agbagba dzem be yewoato dzɔdzɔmeŋutinunya fe mɔnuwo dzi anya nu si tae míetsina kua amegã hekuna la, woŋea aɖaba fua nyatefenya vevi aɖe dzi. Woŋlɔna be be Wɔla lae tso kufia na amegbetɔ gbãtɔwo. Esia tae womate ŋu ase nyaa gɔme bliboe gbeɖe o.—Babla 2, axa 247 (Fransegbe, Babla 2, axa 1147).
‘Ɣesiaɣi la, míeɖoa ŋku miafe xɔse fe dɔwɔwɔ kple agbagba siwo miedzena le lɔlɔ̃ ta la dzi.’—1 TES. 1:3.
1. Aleke Paulo se le eɖokui me tso nɔvi siwo kua kutri le nya nyui gbɔgblɔ dɔa me ŋui?
APOSTOLO Paulo de asixɔxɔ nɔviŋutsu kple nɔvinyɔnu siwo ku kutri le nya nyui gbɔgblɔ dɔa me la ŋu. Eŋlɔ bena: “Ɣesiaɣi la, míeɖoa ŋku miafe xɔse fe dɔwɔwɔ kple agbagba siwo miedzena le lɔlɔ̃ ta, kpakple miafe dzidodo le mɔkpɔkpɔ, si le mia si le Afetɔ Yesu Kristo me, la dzi le mía Mawu kple Fofo la ŋkume.” (1 Tes. 1:3) Yehowa hã ɖoa ŋku nu sia nu si esubɔlawo wɔna le esubɔsubɔ me la dzi, eɖasɔ gbɔ alo le sue o, eye wòdea asixɔxɔ eŋu.—Heb. 6:10.
2. Nu ka mee míadzro le nyati sia me?
2 Le blema kple egbeŋkekeawo siaa me la, Kristotɔwo tsɔ nu geɖe sa vɔe be yewoadzi yewofe subɔsubɔdɔ na Yehowa ɖe edzi. Le nyati sia me la, míadzro ale si ame aɖewo wɔ subɔsubɔdɔ na Yehowa le fe alafa gbãtɔ me la me. Azɔ hã míasrɔ̃ nu tso nu si wɔm ɣeyiɣiawo katã fe subɔlawo le egbea kple ale si míate ŋu akpe ɖe wo ŋui la ŋu.
3, 4. (a) Aleke ame aɖewo wɔ subɔsubɔdɔ na Yehowa le fe alafa gbãtɔ me? (b) Aleke fe alafa gbãtɔ me Kristotɔwo kpe ɖe ɣeyiɣiawo katã fe subɔlawo ŋui?
3 Esi wonyrɔ Yesu vɔ megbe teti ko la, edze gbefãɖeɖe tso Fiaɖufea ŋu gɔme, eye wòfia ame bubuwo hã be woawɔ dɔ sia ke. (Luka 3:21-23; 4:14, 15, 43) Le Yesu fe ku megbe la, apostoloawo xɔ ŋgɔ le gbefãɖeɖedɔa me, si wɔe be dɔa yi edzi nɔ ta kekem. (Dɔw. 5:42; 6:7) Kristotɔ aɖewo ʋu le wo de yi ɖawɔ dutanyanyuigbɔgblɔdɔ. Le kpɔɖeŋu me, Filipo yi ɖaɖe gbefã le tefe vovovowo le Palestina nyigba dzi. (Dɔw. 8:5, 40; 21:8) Paulo, si hã nye dutanyanyuigblɔla la ɖe gbefã nya nyuia le anyigba siwo didi tso wo de la dzi. (Dɔw. 13:2-4; 14:26; 2 Kor. 1:19) Ame bubuwo hã, abe Marko, Luka kple Silvano (Sila) ene, nye Biblia ŋlɔlawo alo wonye agbalẽŋlɔlawo na ame siwo ŋlɔ Biblia. (1 Pet. 5:12) Nɔvinyɔnu geɖewo hã wɔ dɔ aduadu kple nɔviŋutsu siawo. (Dɔw. 18:26; Rom. 16:1, 2) Nɔviŋutsu kple nɔvinyɔnu siawo fe ŋutinya dodzidzɔnamewo le Kristotɔwo Ƒe Hela Ŋɔŋlɔawo me. Ŋutinya siawo ɖoa ŋku edzi na mí be Yehowa dea asixɔxɔ dɔ siwo esubɔlawo wɔna la ŋu eye wofe nuhiahiãwo gbɔ kpɔkpɔ le vevie nɛ.
4 Aleke ɣeyiɣiawo katã fe subɔla siwo nɔ anyi le fe alafa gbãtɔ me wɔ te ŋu kpɔ wofe nuhiahiãwo gbɔe? Womedi tso nɔviawo si be woakpɔ yewo dzi o, eya ta ɣeaɖewoɣi la wowɔa dɔ siwo mexɔa wofe ɣeyiɣi akpa gãtɔ o. (1 Kor. 9:11-15) Gake wolɔ̃ xɔ kpekpeɖeŋu. Nɔviwo kpe wo wova ɖu nu kpli wo, wona dzefe wo, alo wokpe ɖe wo ŋu le mɔ bubuwo nu. Ame ɖekaɖekawo kple hamewo hã lɔ̃ faa kpe ɖe wo ŋu.—Mixlẽ Dɔwɔwɔwo 16:14, 15; Filipitɔwo 4:15-18.
5. Nya kae atsu kple asi aɖe gblɔ tso wofe ɣeyiɣiawo katã fe subɔsubɔdɔa ŋu?
5 Egbea, nɔvi geɖe kua kutri le ɣeyiɣiawo katã fe subɔsubɔdɔa fe akpa vovovowo me. (Kpɔ aɖaka si nye “Ɣeyiɣiawo Katã Ƒe Subɔsubɔdɔa Ƒe Akpa Vovovowo.”) Aleke wosena le wo ɖokui me tso subɔsubɔdɔa ŋu? Ne èbia nya sia wo la, nya si woagblɔ na wò la ade dzi fo na wò ŋutɔ. Nɔviŋutsu aɖe si nye gbesiagbe mɔɖela, hafi va zu mɔɖela vevi, dutanyanyuigblɔla kple Betel-fomea me tɔ le dukɔ bubu me la gblɔ be: “Mekpɔe be ɣeyiɣiawo katã fe subɔsubɔdɔ si me mefo ɖokuinye ɖo la nye nyametsotso nyuitɔ siwo mewɔ le agbe me la dometɔ ɖeka. Esi mexɔ fe 18 la, enɔ sesẽm nam be matso nya me le nu si mawɔ ŋu, nenye be made yunivɛsiti, madi ɣeyiɣiawo katã fe dɔwɔɖui alo anye mɔɖela. Nu siwo tefe mekpɔ le agbe me na meka ɖe edzi be Yehowa meŋlɔa nu siwo míetsɔ saa vɔe ɖe ɣeyiɣiawo katã fe subɔsubɔdɔa ta be gbeɖe o. Mete ŋu zã dzɔdzɔmeŋutete siwo Yehowa nam la le mɔ siwo nu manya wɔ ne ɖe metiae be mawɔ ŋutilãmedɔ o.” Srɔ̃a hã gblɔ be: “Subɔsubɔdɔ ɖe sia ɖe si wode asi na mí la na mewɔ ŋgɔyiyi. Enuenu la, míekpɔ ale si Yehowa kpɔ mía ta hefia mɔ míi. Ne ɖe míetiae be míanɔ nu bubu aɖe si sɔ na mí wɔm la, anye ne míakpɔ nu siawo gbegbe tefe o. Medaa akpe na Yehowa gbe sia gbe ɖe ɣeyiɣiawo katã fe subɔsubɔdɔ sia ta.” Àdi be ye hã yease le ye ɖokui me nenema?
6. Aleke Yehowa sena le eɖokui me tso míafe subɔsubɔdɔa ŋu?
6 Ele eme be nɔnɔmeawo meɖea mɔ na ame aɖewo be woawɔ ɣeyiɣiawo katã fe subɔsubɔdɔa fifia o, gake wole wofe ŋutete katã wɔm le Yehowa subɔsubɔ me. Míenya be edea asixɔxɔ wofe subɔsubɔdɔa ŋu. Le kpɔɖeŋu me, le Filemon 1-3 la, Paulo ɖo efe gbedonamewo ɖe nɔvi siwo katã le Kolose hamea me, eye wòyɔ wo dometɔ aɖewo ŋkɔ. Paulo kpɔ ŋudzedze ɖe wofe kutrikukua ŋu, eye Yehowa hã kpɔ ŋudzedze ɖe eŋu. (Mixlẽe.) Yehowa kpɔa ŋudzedze ɖe nu siwo míawo hã míewɔna le esubɔsubɔ me la ŋu. Gake nu kae nàte ŋu awɔ atsɔ ado alɔ ɣeyiɣiawo katã fe subɔlawo?
7, 8. Nu kae mɔɖeɖedɔa wɔwɔ bia, eye aleke hamea me tɔ bubuwo ate ŋu akpe ɖe mɔɖelawo ŋu?
7 Abe ale si wònɔ le fe alafa gbãtɔ me ene la, mɔɖela siwo li egbea hã tua hamewo ɖo ŋutɔ. Wo dometɔ geɖe zãa gafofo 70 tsɔ ɖea gbefãe ɣleti sia ɣleti. Aleke nàte ŋu akpe ɖe wo ŋui?
8 Nɔvinyɔnu mɔɖela aɖe si ŋkɔe nye Shari gblɔ be: “Edzena abe mɔɖelawo sẽ ŋu le gbɔgbɔ me ene le esi wonɔa gbeadzi gbe sia gbe ta. Gake ehiã be woade dzi fo na woawo hã.” (Rom. 1:11, 12) Nɔvinyɔnu bubu aɖe si hã wɔ mɔɖeɖedɔa fe geɖe la gblɔ tso mɔɖela siwo le efe hamea me ŋu be: “Wonɔa dɔ dzi vevie madzudzɔmadzudzɔe. Ne ame aɖe zã efe ʋu tsɔ kɔ wo yi gbeadzii, ekpe wo wova ɖu nu, edi ga vi aɖe na wo be woatsɔ adze ami ade ʋu me, alo na gakpekpeɖeŋu aɖe wo la, wokpɔa ŋudzedze ɖe eŋu. Enana wokpɔnɛ be ètsɔ ɖe le eme na yewo vavã.”
9, 10. Nu kawoe nɔvi aɖewo wɔ tsɔ kpe ɖe mɔɖela siwo le wofe hamewo me ŋui?
9 Mɔ bubu si nu míate ŋu akpe ɖe mɔɖelawo ŋu lee nye be míazɔ kpli wo le gbeadzi. Nɔvinyɔnu mɔɖela eve aɖewo gblɔ be yewohiã na nɔviwo be woazɔ kpli yewo le gbeadzi le ŋdɔ mewo kple kwasiɖa domedomeewo. Nɔvinyɔnu aɖe si le dɔ wɔm fifia le Betel si le Brooklyn la ɖoa ŋku ale si wokpe ɖe eŋu esime wònye mɔɖela la dzi. Egblɔ be: “Nɔvinyɔnu aɖe si si ʋu le la gblɔ nam be, ‘Ɣesiaɣi si mèkpɔ ame aɖeke azɔ kplii o la, wò ya yɔm ko ale be mava ne míayi gbeadzi.’ Eyae kpe ɖe ŋunye mete ŋu wɔ mɔɖeɖedɔa.” Nɔvinyɔnu aɖe si ŋkɔe nye Shari gblɔ be: “Mɔɖela siwo nye trewo la tsia akogo zi geɖe ne wokpã le gbeadzi vɔ megbe. Àte ŋu akpe nɔviŋutsu kple nɔvinyɔnu trewo woava kpɔ gome le miafe fometadedeagua me ɣeaɖewoɣi. Wo kpekpe be woakpɔ gome le wɔna bubuwo hã me kpena ɖe wo ŋu be wonɔa te sesĩe.”
10 Nɔvinyɔnu aɖe si le ɣeyiɣiawo katã fe subɔsubɔdɔa wɔm fe 50 kloe nye esia la gblɔ tso ale si wokpe ɖe eya kple nɔvinyɔnu tre bubuwo ŋu la ale: “Anɔ abe ɣleti eve sia ɣleti eve ene la, hamemetsitsiawo va srãa mɔɖelawo kpɔna. Wobiaa nya mí ku ɖe míafe lãmesẽnyawo kple dɔwɔɖuiwo ŋu hebiana nenye be nane le fu ɖem na mí. Wotsɔ ɖe le eme na mí ŋutɔŋutɔ. Wova srãa mí kpɔna le afe me be yewoanya nenye be míehiã na kpekpeɖeŋu aɖe.” Hamemetsitsi siawo kple nɔvi bubu siwo le abe woawo ene la srɔ̃a Onesiforo fe kpɔɖeŋu. Ehiã be wòakpɔ efe fomea dzi, gake egana kpekpeɖeŋu Paulo hã.—2 Tim. 1:18.
11. Nu kae mɔɖela vevi fe dɔa wɔwɔ bia?
11 Mɔɖela vevi fe dɔa hã nye ɣeyiɣiawo katã fe subɔsubɔdɔa fe akpa bubu. Mɔɖela vevi geɖewo zãna abe gafofo 130 ene le gbeadzi ɣleti sia ɣleti. Wokpɔa gome le hame fe dɔ bubu geɖewo hã me. Alɔdzedɔwɔfea naa gakpekpeɖeŋu vi aɖe wo ɣleti sia ɣleti le esi wofe dɔa mana woakpɔ vovo awɔ ŋutilãmedɔ o ta. Kpekpeɖeŋu sia wɔnɛ be mɔɖelawo tea ŋu kpɔa wofe nuhiahiã veviwo gbɔ hezãa wofe ɣeyiɣi akpa gãtɔ ɖe subɔsubɔdɔa wɔwɔ ŋu.
12. Aleke hamemetsitsiwo kple nɔvi bubuwo ate ŋu akpe ɖe mɔɖela veviwo ŋui?
12 Aleke míate ŋu akpe ɖe mɔɖela veviwo ŋui? Hamemetsitsi aɖe si wɔa dɔ le alɔdzedɔwɔfe aɖe eye wòɖo dze kple mɔɖela vevi geɖewo la gblɔ be: “Ehiã be hamemetsitsiwo naɖo dze kpli wo be woanya nu siwo me tom wole ale be woate ŋu ana kpekpeɖeŋu si wohiã la wo. Nɔvi aɖewo susui be naneke mehiãa mɔɖela veviwo o le esi alɔdzedɔwɔfea naa gakpekpeɖeŋu wo ta, gake nɔvi siwo le hameawo me la ate ŋu akpe ɖe wo ŋu le mɔ vovovowo nu.” Abe ale si wòle le gbesiagbe mɔɖelawo gome ene la, edzɔa dzi na mɔɖela veviwo hã ne nɔviwo zɔna kpli wo le gbeadzi. Ðe nàte ŋu azɔ kpli woa?
13, 14. (a) Nu kae mele be míaŋlɔ be ku ɖe nutome sue dzikpɔlawo kple wo srɔ̃wo ŋu o? (b) Aleke nàte ŋu akpe ɖe ame siwo le mɔzɔzɔdɔa wɔm la ŋui?
13 Nutome sue dzikpɔlawo kple wo srɔ̃wo nye nɔvi kpɔnutefe siwo si xɔse sẽŋu le siwo dea dzi fo na mí. Gake mele be míaŋlɔ be be woawo hã wohiã na dzidefo o. Wohiã na nɔvi siwo azɔ kpli wo le gbeadzi. Edzɔa dzi na wo ne nɔviwo kpe wo be woakpɔ gome le modzakaɖeɖe kple dzidzɔdonamenuwo me kpli yewo. Ne woxɔ dzikpɔla mɔzɔlawo alo wo srɔ̃wo ɖe kɔdzi alo wofe lãme gblẽ la, míate ŋu akpe ɖe wo ŋu to ale si míayi aɖasrã wo kpɔ ahakpɔ wofe nuhiahiãwo gbɔ me. Luka, si nye “atikewɔla lɔlɔ̃tɔ” la kpɔ Paulo kple efe mɔzɔhati siwo yi ɖasrã hamewo kpɔ la fe nuhiahiãwo gbɔ na wo.—Kol. 4:14; Dɔw. 20:5–21:18.
14 Dzikpɔla mɔzɔlawo kple wo srɔ̃wo hiã na xɔlɔ̃ vevi siwo alɔ̃ wo ahade dzi fo na wo. Nutome sue dzikpɔla aɖe ŋlɔ bena: “Edze abe xɔ̃nyewo nyana ɣeyiɣi si me mehiã na dzidefo ene. Wobiaa nya siwo fia be wotsɔ ɖe le eme nam, si wɔnɛ be metea ŋu gblɔa nye dzimenyawo na wo. Ale si woɖoa tom nyuie la ɖeɖe gɔ̃ hã tuam ɖo ŋutɔ.” Ne nɔviwo tsɔ ɖe le eme na nutome sue dzikpɔlawo tso dzi me hezu wo xɔlɔ̃ vavãwo la, edzɔa dzi na wo ŋutɔ.
15, 16. Nu ka tae dɔ si wɔm nɔviwo le le Takpexɔwo kple Betel-fewo me la le vevie, eye aleke míate ŋu akpe ɖe wo ŋui?
15 Nɔvi siwo le dɔ wɔm le Takpexɔwo kple Betel-fewo me la wɔa dɔ veviwo tsɔ kpea asi ɖe gbefãɖeɖe nya nyuia ŋu. Ne Betel-fomea me tɔwo le miafe hamea alo nutome suea me la, aleke nàte ŋu aɖo ŋku wo dzi?
16 Ne nɔviwo va Betel teti la, wotea ŋu sena le wo ɖokui me be yewotsi akogo le esi wonɔa wofe fometɔwo kple xɔlɔ̃wo susum ta. Ne nɔvi bubu siwo le Betel kple hamea me tɔwo dze xɔlɔ̃ wo la, edzɔa dzi na wo. (Marko 10:29, 30) Zi geɖe la, Betel dɔwɔlawo fe dɔa ɖea mɔ na wo be woade kpekpeawo kple gbeadzi kwasiɖa sia kwasiɖa. Gake ɣeaɖewoɣi la, wogawɔa dɔ bubuwo kpea wofe gbe sia gbe dɔwo. Eɖea vi ŋutɔ ne hamea me tɔwo se esia gɔme na wo hedea asixɔxɔ dɔ si wɔm wole la ŋu.—Mixlẽ 1 Tesalonikatɔwo 2:9.
17, 18. Dɔ kawoe nɔvi siwo le subɔsubɔm le duta la wɔna?
17 Ɣeyiɣiawo katã fe subɔla aɖewo lɔ̃na faa yi ɖasubɔna le duta. Eva hiãna be woatrɔ ɖe nɔnɔmeawo ŋu le afi ma le nuɖuɖu, gbegbɔgblɔ kple dekɔnu yeyewo ta. Dɔ kawoe ɣeyiɣiawo katã fe subɔla siwo le duta la wɔna?
18 Wo dometɔ aɖewo nye dutanyanyuigblɔlawo eye wozãa wofe ɣeyiɣi akpa gãtɔ le gbeadzisubɔsubɔdɔa me. Wonye gbefãɖela kple nufiala bibi siwo fiaa nu siwo wosrɔ̃ la hamea me tɔwo. Alɔdzedɔwɔfea naa dzefe si sɔ la dutanyanyuigblɔlawo kple gakpekpeɖeŋu si woatsɔ akpɔ wofe nuhiahiã veviwo gbɔe. Woɖoa ame bubuwo hã ɖe duta be woaɖasubɔ le alɔdzedɔwɔfewo alo akpe asi ɖe gbegɔmeɖefewo, Takpexɔwo, Fiaɖufe Akpatawo kple alɔdzedɔwɔfewo tutu ŋu. Alɔdzedɔwɔfea alo nɔvi siwo le nutoa me la kpɔa wofe nuhiahiãwo abe nuɖuɖu kple dzefe ene gbɔ na wo. Abe ale si wòle le Betel-fomea gome ene la, xɔtudɔwɔla siawo hã dea kpekpeawo hekpɔa gome le gbeadzisubɔsubɔdɔa me edziedzi. Nɔvi siawo fe kpekpeɖeŋu ɖea vi na hameawo ŋutɔ.
19. Aleke nàte ŋu akpe ɖe ɣeyiɣiawo katã fe subɔla siwo va le dɔ wɔm le miafe dukɔa me la ŋui?
19 Aleke nàte ŋu akpe ɖe ɣeyiɣiawo katã fe subɔla siwo va le dɔ wɔm le miafe dukɔa me la ŋui? Ðo ŋku edzi be ne wova teti la, womenya nu siwo woɖuna le miafe nutoa me la ɖuɖu haɖe o. Eya ta ne èkpe wo be woava ɖu nu kpli ye la, bia wo nenye be woadi be yewoaɖu nane si womeɖu kpɔ o, alo be nane li si womeɖuna o hã. Axɔ ɣeyiɣi hafi woasrɔ̃ mia degbea kple miafe dekɔnuwo. Eya ta gbɔ dzi ɖi na wo eye nàkpe ɖe wo ŋu lɔlɔ̃tɔe. Didia le wo me be yewoasrɔ̃ nu!
20. Aleke míate ŋu akpe ɖe ɣeyiɣiawo katã fe subɔlawo kple wo dzilawo ŋui?
20 Eva hiãna be ɣeyiɣiawo katã fe subɔla siwo le duta la natso nya me le ale si woawɔ akpɔ wo dzila tsitsiwo dzii ŋu. Ne wo dzilawo nye Ðasefowo la, woadi vevie be yewo viwo nayi wofe subɔsubɔdɔa dzi. (3 Yoh. 4) Ele eme be ɣeyiɣiawo katã fe subɔlawo adze agbagba ɖe sia ɖe be yewoakpɔ yewo dzilawo dzi ahanɔ wo srãm kpɔ ya. Gake nɔvi siwo te ɖe dzila mawo ŋu hã ate ŋu akpe ɖe ɣeyiɣiawo katã fe subɔlawo ŋu. Woate ŋu atsɔ wo ɖokuiwo ana be yewoakpe ɖe wo dzila tsitsiawo ŋu. Mele be míaŋlɔ be be ɣeyiɣiawo katã fe subɔlawo le dɔ geɖe wɔm tsɔ le asi kpem ɖe gbefãɖeɖedɔa, si nye dɔ vevitɔ kekeake le anyigba dzi fifia la ŋu o. (Mat. 28:19, 20) Ðe nàte ŋu akpe ɖe wo dzilawo ŋu atsɔ aɖee afia be yeɖoa ŋku wo dzia?
21. Aleke ɣeyiɣiawo katã fe subɔlawo sena le wo ɖokui me ne wokpe ɖe wo ŋu alo wode dzi fo na wo?
21 Ame geɖe wɔa dɔ kutrikukutɔe kple susu be yewoazu kesinɔtɔwo. Gake ɣeyiɣiawo katã fe subɔlawo ya wɔa dɔ sesĩe le esi wodi be yewoatsɔ yewofe nu nyuitɔ ana Yehowa ahakpe ɖe amewo ŋu ta. Eya ta wokpɔa ŋudzedze ɖe kpekpeɖeŋu si amewo naa wo la ŋu. Nɔvinyɔnu ɣeyiɣiawo katã fe subɔla aɖe si ʋu yi duta la gblɔ be, “Ne ame aɖe ŋlɔ ŋudzedzekpɔkpɔɖenuŋu fe nya kpui aɖe na wò gɔ̃ hã la, eɖenɛ fiana be amewo bua ŋuwò hekpɔa dzidzɔ ɖe dɔ si wɔm nèle ŋu.”
22. Aleke nèsusu tso ɣeyiɣiawo katã fe subɔsubɔdɔa ŋu?
22 Agbemedɔ si wɔm ɣeyiɣiawo katã fe subɔlawo le la nana wokpɔa dzidzɔ kple dzidzeme geɖe. Eyae nye dɔ nyuitɔ kekeake egbea. Viɖe le nu siwo srɔ̃m ɣeyiɣiawo katã fe subɔlawo le kple nɔnɔme siwo tum wole ɖo la ŋu fifia kple xexe yeyea siaa me. Etefe madidi o, Yehowa subɔlawo katã ava nɔ dɔ siwo me dzidzeme geɖe le la wɔm gbe sia gbe. Mina míayi edzi aɖo ŋku “xɔse fe dɔwɔwɔ” kple “agbagba” siwo dzem ɣeyiɣiawo katã fe subɔlawo le la dzi.—1 Tes. 1:3.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn hadzidzi 28 Ha Yeye La***
Hadzidzi 28
Ha Yeye La
(Psalmo 98)
1. Mina míadzi ha, Míadzi dzidzɔha na Mawu.
Ðe gbefãe be efe Nuwɔwɔwo kli tsu.
Ef’alɔ sesẽ La na be wòkpɔ dziɖuɖu.
Ʋɔnu dzɔdzɔe wòdrɔ̃; Edze kafukafu!
(HAXE)
Midzi ha!
Migli kple ha yeyea!
Midzi ha!
Yehowa ye nye Fia!
2. Mitso aseye, Midzi ha na Mawu, Fia la!
Mikafu efe ŋkɔ; Midzi ha vivi la!
Mi, kalẽtɔwo, Mikɔ gbe dzi na Yehowa!
Kasaŋku kple kpẽwo Miatsɔ adzi ha la!
(HAXE)
Midzi ha!
Migli kple ha yeyea!
Midzi ha!
Yehowa ye nye Fia!
3. Atsiafuwo kple Wo me nuwo fe gbe neɖi.
Anyigba dzi nuwo Katã nedoe ɖe dzi.
Tɔsisiwo kple Agakpewo nesi akpe.
Towo kple baliwo Nekafui gbe sia gbe
(HAXE)
Midzi ha!
Migli kple ha yeyea!
Midzi ha!
Yehowa ye nye Fia!
(Kpɔ Ps. 96:1; 149:1; Yes. 42:10 hã.)
^ ***sn hadzidzi 107 Miva Yehowa Ƒe To La Dzi***
Hadzidzi 107
Miva Yehowa Ƒe To La Dzi
(Yesaya 2:2-4)
1. Mifɔ ta dzi miakpɔ
Mawu fe to gã la ɖa.
Ekɔ wu towo katã;
Ma’u fe to la li ke.
Egbeŋkekeawo me,
Ame’o tso didife ke
Hele wo nɔviwo yɔm
Be woava Mawu gbɔ.
Ɣeyiɣia de azɔ
’Me ʋɛwo nazu dukɔ sesẽ.
Esi míedzi ɖe ’dzi,
Mawu fe yayrawo kpɔm míele.
Ame miliɔn geɖe
Le Mawu gbɔ vam fifia.
Wodo ŋugbe nɛ be
Yewoanɔ egbɔ tegbee.
2. Yesu gblɔ na mí be
Míaɖe gbefã Fiaɖufea
Na ’me’o le afi sia ’fi
Ne woase dzidzɔnya.
Ɛ̃, Kristo le fia ɖum
Eye wòl’amewo kpem.
Ame fafawo see
’Ye Ma’u fe Nyaa le wo kplɔm.
Dzidzɔ wònye na mí
Be ’meha gã le dzidzim ɖe ’dzi.
Mí katãe le dɔa dzi
Be amewo nanya Yehowa.
Mina míakɔ gbe dzi
Anɔ amewo yɔm be:
“Miva Ma’u fe to la dzi,
Ne mianɔ ’gbɔ tegbee.”
(Kpɔ Ps. 43:3; 99:9; Yes. 60:22; Dɔw. 16:5 hã.)
^ ***sn hadzidzi 135 Do Dzi Va Se Ðe Nuwuwu***
Hadzidzi 135
Do Dzi Va Se Ðe Nuwuwu
(Mateo 24:13)
1. Mawu fe ŋugbedodowo
Tua míafe xɔse ɖo.
Nu si’o nèsrɔ̃na tso egbɔ
La katã nye nyatefe.
Nɔ te sesĩe le xɔse me,
Mawu fe ŋkekea tu’afe.
Ðoe kplikpaa nàwɔ nutefe,
Dodokpɔ adzra wò ɖo.
2. Lé wò gbãlɔlɔ̃ la ɖ’asi,
Enu negatsi o.
Dodokpɔwo ava dziwò
Gake nàdo dzi sesĩe.
Ne nɔnɔmeawo sesẽ hãa,
Mègavɔ̃ amegbetɔ’o.
Mawu akpɔ etɔwo ta,
Magblẽ mí ɖi gbeɖe o.
3. Dzidodo se ɖe nuwuwu
Ana míakpɔ ɖeɖe.
Yehowa aŋlɔ míafe ŋkɔ
Ðe agbegbalẽ la me.
’Ya ta mègana ta kura o,
Dzidodo newu dɔa nu.
Wò nu adze Yehowa ŋu,
Dzidzɔ vavãtɔ nàkpɔ.
(Kpɔ Heb. 6:19; Yak. 1:4; 2 Pet. 3:12; Nyaɖ. 2:4 hã.)
^ ***sn hadzidzi 133 Di Mawu Be Nàkpɔ Ðeɖe***
Hadzidzi 133
Di Mawu Be Nàkpɔ Ðeɖe
(Zefaniya 2:3)
1. Dukɔwo fo takpli,
Wotso ɖe Ma’u Vi la ŋu.
Ɣeyiɣi si Mawu na wo
Be woaɖu dzi la wu ’nu.
Dziɖulawo tɔ vɔ,
Ma’u Fiaɖufea le dzi ɖum.
Ekpɔtɔ vie ko Kristo atsrɔ̃
Efe futɔwo katã.
(HAXE)
Di Mawu be nàkpɔ ɖeɖe.
Ɛ̃, ka ɖe eyama ko dzi.
Di dzɔdzɔenyenye,
Nàwɔ nutefe,
Nɔ ’fe dziɖuɖua f’akpa dzi,
Be nàkpɔ ɖeɖe to Mawu
Ƒ’alɔ sesẽ dzi.
2. Amewo le to ɖom
Le xɔxɔnya nyui la sem.
Gake ame aɖewo hã
Gbe agbenya la sese.
Mele be míavɔ̃ o;
Ne xaxawo nu sẽ hãa,
Ma’u léa be na nutefewɔla’o;
Akpe ɖe mía ŋu godoo.
(HAXE)
Di Mawu be nàkpɔ ɖeɖe.
Ɛ̃, ka ɖe eyama ko dzi.
Di dzɔdzɔenyenye,
Nàwɔ nutefe,
Nɔ ’fe dziɖuɖua f’akpa dzi,
Be nàkpɔ ɖeɖe to Mawu
Ƒ’alɔ sesẽ dzi.
(Kpɔ 1 Sam. 2:9; Ps. 2:2, 3, 9; Lod. 2:8; Mat. 6:33 hã.)
^ ***sn hadzidzi 88 Ðeviwo Nye Domenyinu Tso Yehowa Gbɔ***
Hadzidzi 88
Ðeviwo Nye Domenyinu Tso Yehowa Gbɔ
(Psalmo 127:3-5)
1. Ne ŋutsu va zu vifofo
Eye nyɔnu va zu vidada la,
Woaɖo ŋku ’dzi be menye yewo
Ðeɖe tɔ koe ɖevia nye o.
Yehowa gbɔe nunana sia tso;
’Yae nye agbe kple lɔlɔ̃ dzɔtsofe.
Ena mɔfiame nyui dzilawo
Be woazɔ edzi ahe wo via.
(HAXE)
Viwò f’agbe le asiwò me;
Domenyinue Mawu na wò.
Kesinɔnu si nànɛ nye be
Nàfia Ma’u fe sededeawoe.
2. Se siwo Mawu de na wò,
Na woatsi dzi me na wò ɣesiaɣi.
Ku wo ɖe to me na viwòwo;
Wò dɔdeasi vevi wònye.
Ƒo nu wo ŋu ne èle mɔ dzi,
Ne èfɔ loo alo nèmlɔ anyi.
Woaɖo ŋku ’dzi fe siwo gbɔna,
Awɔ nutefe Ma’u nayra wo.
(HAXE)
Viwò f’agbe le asiwò me;
Domenyinue Mawu na wò.
Kesinɔnu si nànɛ nye be
Nàfia Ma’u fe sededeawoe.
(Kpɔ 5 Mose 6:6, 7; Ef. 6:4; 1 Tim. 4:16 hã.)
^ ***sn hadzidzi 24 Wò Ŋku Nenɔ Fetu La Dzi!***
Hadzidzi 24
Wò Ŋku Nenɔ Fetu La Dzi!
(2 Korintotɔwo 4:18)
1. Ne ŋkunɔwo gakpɔ nu la,
’Ye tokunɔ’o gase nu la,
Esi gbegbe fo se nyuie la,
’Ye tɔʋu ŋɔ tso tagba la;
Ne xɔdrɔ̃’o ti kpo abe zi,
’Ye ku fe nugbegblẽ nu yi—
Yayraɣi siawo nava kpɔ,
Ne wò ŋku le fetu la dzi.
2. Ne aɖetututɔ fo nu,
Ŋusẽ ɖo ame tsitsi ŋu,
Nuku bɔ ɖe anyigba dzi,
Nu nyuiwo le dzidzim ɖe ’dzi;
Ne ɖeviwo dzi ha vivi,
Dzidzɔ kple ŋutifafa li,
Àkpɔe woafɔ kukuawo hã,
Ne wò ŋku le fetu la dzi.
3. Amegãxi kple alẽvi,
Nyinɔ kpakple sisiblisi—
Ŋutsuvi dzaa ye akplɔ wo,
Ðevi la fe gbe woaɖo to.
N’aɖatsiwo katã nu yi,
Vɔvɔ̃, vevesese nu yi;
Nunana nyui siawo nàkpɔ,
Ne wò ŋku le fetu la dzi.
(Kpɔ Yes. 11:6-9; 35:5-7; Yoh. 11:24 hã.)
^ ***sn hadzidzi 111 Ayɔ Wo***
Hadzidzi 111
Ayɔ Wo
(Hiob 14:13-15)
1. Agbe le abe afu si dona,
Si nu yina ŋufɔke.
Amegbetɔwo nu yina kaba,
Ðatsi xɔna ɖe ’tefe.
Ne ame ku la, ɖe wòagagbɔ’agbea?
Esia fe ŋugbee Ma’u do.
(HAXE)
Ayɔ kukuawo woatɔ nɛ.
Aɖe gbe woagbɔ agbe.
Ne ’fe asinudɔwo
Ƒe nu le edzrom vevie.
Xɔe se ko, ne míeku hã la,
Ma’u afɔ mí ɖe tsitre
Míava nɔ agbe tegbee
Ase agbe fe vivi.
2. Nenye be Ma’u xɔlɔ̃wo ku hã la,
Maŋlɔ wo be gbeɖe o.
’Me si’o le ŋkuɖodziyɔdowo me,
Agagbɔ agbe ake.
Woava nɔ agbe le anyigba dzi,
Paradiso me tegbee.
(HAXE)
Ayɔ kukuawo woatɔ nɛ.
Aɖe gbe woagbɔ agbe.
Ne ’fe asinudɔwo
Ƒe nu le edzrom vevie.
Xɔe se ko, ne míeku hã la,
Ma’u afɔ mí ɖe tsitre
Míava nɔ agbe tegbee
Ase agbe fe vivi.
(Kpɔ Yoh. 6:40; 11:11, 43; Yak. 4:14 hã.)
^ ***sn hadzidzi 109 Do Gbe Na Yehowa Ƒe Ŋgɔgbevi La!***
Hadzidzi 109
Do Gbe Na Yehowa Ƒe Ŋgɔgbevi La!
(Hebritɔwo 1:6)
1. Do gbe na Ŋgɔgbevia;
Fia si Mawu ɖo zi dzi,
Be wòadrɔ̃ ʋɔnu dzɔdzɔe,
Ahe yayra geɖe vɛ.
Mawu fe ŋutikɔkɔe,
Bubu kple gãnyenye
Aʋãe wòakɔ ’fe ŋkɔa ŋu,
Aʋli Fiaɖufea ta.
(Haxe)
Do gbe na Ŋgɔgbevia!
Ame sia ’me nekafui.
’Me si le dzi ɖum fifia
Le dzifo Zion to la dzi.
2. Do gbe na Ŋgɔgbevia,
Ame si ku ɖe mía ta.
Eye wòxe mía tafe
Hena nu vɔ̃ tsɔtsɔ ke.
Kristo fe ŋugbetɔ la
Do awu ʋlaya ɣi.
Srɔ̃ɖeɖe sia aɖo kpe
Ma’u fe gãnyenye dzi.
(HAXE)
Do gbe na Ŋgɔgbevia!
Ame sia ’me nekafui.
’Me si le dzi ɖum fifia
Le dzifo Zion to la dzi.
(Kpɔ Ps. 2:6; 45:3, 4; Nyaɖ. 19:8 hã.)
^ ***sn hadzidzi 95 “Miɖɔe Kpɔ, Eye Miakpɔe Be Yehowa Ƒe Dɔme Nyo”***
Hadzidzi 95
“Miɖɔe Kpɔ, Eye Miakpɔe Be Yehowa Ƒe Dɔme Nyo”
(Psalmo 34:8)
1. Subɔsubɔdɔa vivina,
Dɔ aɖeke mesɔ kplii o.
Míedia ɣeyiɣi ɖea gbefã nya nyuia
Na ’me si’o mesee haɖe o.
(HAXE)
Mawu le mía kpem be, ‘Míaɖɔe kpɔ,
Míakpɔ yefe dɔmenyo.’
Yayra le dɔa me, ne míenya be
Míewɔ míafe ŋutete.
2. Ame si’o wɔa ɣeyiɣiawo
Katã fe subɔsubɔdɔa
Kpɔa Ma’u sinu na wofe hiahiãwo.
Eya tae wokpɔa dzidzɔ ɖo.
(HAXE)
Mawu le mía kpem be, ‘Míaɖɔe kpɔ,
Míakpɔ yefe dɔmenyo.’
Yayra le dɔa me, ne míenya be
Míewɔ míafe ŋutete.
(Kpɔ Marko 14:8; Luka 21:2; 1 Tim. 1:12; 6:6 hã.)
^ ***sn hadzidzi 100 Yehowa Ƒe Aʋakɔ Míenye!***
Hadzidzi 100
Yehowa Ƒe Aʋakɔ Míenye!
(Yoel 2:7)
1. Yah fe aʋakɔ míenye,
Gbe nu Futɔa gbɔ,
Ðea gbefã Fiaɖufea be,
Kristo zu Fia azɔ.
Míetsɔ mía ɖokui na faa,
Wɔa nutefe ɖaa.
Míevɔ̃a naneke o;
Dziɖuɖu gogo.
(HAXE)
Yah fe aʋakɔ míenye,
Le Via Kristo ŋu,
Le dzidzɔɣli dom be,
“Fiaɖufea ɖo vɔ.”
2. Yah fe dɔtsɔla’o míenye,
Dia efe alẽ
Siwo ka hlẽ kple si’o bu,
Be míakpe ɖe wo ŋu.
Wole hũu ɖem l’avi fam;
Míagblẽ wo ɖi o.
Míakpe wo be woava
Míafe kpekpewo.
(HAXE)
Yah fe aʋakɔ míenye,
Le Via Kristo ŋu,
Le dzidzɔɣli dom be,
“Fiaɖufea ɖo vɔ.”
3. Yah f’asrafowo míenye,
Kplɔ Via Kristo ɖo.
Míele aʋaa dzi vevie,
Doa dzi, léa dzi ɖe fo.
Míeɖɔa ŋu ɖo, nɔa ŋudzɔ,
Be míanɔ dedie.
Nyatefe la míetsɔ
Bla ’li dzi sesĩe.
(HAXE)
Yah fe aʋakɔ míenye,
Le Via Kristo ŋu,
Le dzidzɔɣli dom be,
“Fiaɖufea ɖo vɔ.”
(Kpɔ Ef. 6:11, 14; Flp. 1:7; Filem. 2 hã.)
^ (Eze. 1:1-28) Le fe blaatɔ̃lia [blaetɔ̃lia, NW] me le dzinu enelia fe ŋkeke atɔ̃lia dzi, esime mele aboyomewo dome le Kebar-tɔsisi to la, eva me be, dzifo nu ʋu, eye mekpɔ Mawu fe ŋutega. 2 Le dzinu la fe ŋkeke atɔ̃lia dzi la, - eya nye aboyoɖeɖe fia Yoyaxin fe atɔ̃ megbe - 3 Yehowa fe gbe va na Xezekiel, nunɔla Buzi vi, le Kebar-tɔsisi la nu le Kaldea-nyigba dzi, eye Yehowa fe asi va edzi le afima. 4 Meɖo ŋku anyi, eye kpɔ ɖa, ahom tu tso anyiehe, alilikpo gã aɖe bla kɔtɔɔ, keklẽ fo xlã alilikpo gã aɖe, eye dzobabla kɔtɔɔ le eme; nane le dzedzem le dzo la titina abe sika, si me kɔ keŋkeŋ ene; 5 nu gbagbe ene do tso eme, eye wofe nɔnɔme enye si: Woɖi amegbetɔ, 6 ɖesiaɖe to mo ene, eye aʋala ene li na wo dometɔ ɖesiaɖe, 7 wofe atatiwo dze ti, wofe afɔfome le abe nyivi tɔ ene, eye wole dzo dam kaŋkaŋ abe ayawa ene. 8 Amegbetɔ fe asi li na wo le wofe aʋalawo te le go eneawo dzi; mowo kple aʋalawo li na wo ame eneawo; 9 wofe aʋalawo kpe wo nɔewo, eye ne wole azɔli dzi la, wometrɔa kɔ o; wo dometɔ ɖesiaɖe léa efe mɔ tẽ. 10 Wofe mo ɖi amegbetɔ fe mo le ŋgɔ, wo ame enea to dzata fe mo ɖe ɖusi me, wo ame enea to nyitsu fe mo ɖe mia me, eye wo ame enea to hɔ̃ fe mo ɖe megbe, 11 esia nye wofe mowo. Woklẽ wofe aʋalawo ɖo ta dzi me, ɖesiaɖe tsɔ eve fo go nɔvia, eye wòtsɔ eve tsyɔ ŋuti. 12 Ne wole yiyim la, wo dome ɖesiaɖe kpɔa eŋgɔ tẽ; afisi gbɔgbɔ la ɖo wo ɖo la, afima woyina, eye ne wole azɔli dzi la, wometrɔa kɔ o. 13 Eye nane le nu gbagbeawo domee le abe dzoka ene hele bibim abe akakati ene, dzo la le faflam le nu gbagbeawo domee, eye eme kɔ keŋkeŋ, eye dzikedzo do tso dzoa me. 14 Eye nu gbagbeawo le du tsi tso afi yi afi abe dzikedzo ene. 15 Esi meɖe ŋku ɖe nu gbagbeawo la, kpɔ ɖa, tasiaɖamfɔ le nu gbagbeawo xa le anyigba le wofe ŋgɔdze eneawo katã. 16 Tasiaɖamfɔwo fe dzedzeme le abe adzagba wotsɔ wɔ wɔe ene, eye wo ame eneawo katã ɖi wo nɔewo, wofe dzedzeme kple wofe wɔwɔme sɔ abe ɖe tasiaɖam fɔ ɖeka le nɔvia me eme. 17 Wozɔna ɖe wofe go eneawo me, eye ne wole yiyim la, wometrɔna o. 18 Wo meɖotiwo la, gãnyenye kple ŋɔdzi wonye, eye ŋku le wo ame eneawo katã meɖotiwo ŋu godoo. 19 Ne nu gbagbeawo le azɔli dzi la, tasiaɖamfɔawo nɔa yiyim le wo xa, eye ne nu gbagbeawo kɔ wo ɖokui dzi tso anyigba la, tasiaɖamfɔawo hã kɔa dzi. 20 Afisi gbɔgbɔ la ɖo wo ɖo la, afima woyina, eye tasiaɖamfɔawo kɔa wo ɖokui dzi kpena ɖe wo ŋu; elabena nu gbagbeawo fe gbɔgbɔ le tasiaɖamfɔwo me. 21 Ne woɖe zɔ la, tasiaɖamfɔawo hã ɖea zɔ, ne wotɔ la, wotɔna, eye ne wokɔ wo ɖokui tso anyigba la, woawo hã kɔa wo ɖokui dzi; elabena nu gbagbeawo fe gbɔgbɔ le tasiaɖamfɔawo me. 22 Eye nane le nu gbagbeawo ta me abe dziŋgɔli ene hele dzo sim abe kpe ɣi ene, eye wòkeke ɖe wo ta me le dzifo gome. 23 Woklẽ aʋala eveve ɖatɔ wo nɔewo le dziŋgɔli la te, eye ɖesiaɖe tsɔ eve tsyɔ ŋuti. 24 Eye esi wole yiyim la, mese wofe aʋalawo me le ɖiɖim abe tɔ gãwo fe hoowɔwɔ, abe ŋusẽkatãtɔ fe gbeɖeɖe kple aʋakɔwo fe ɣlidodo ene, eye ne wotɔ la, woɖiɖia wofe aʋalawo ɖe anyi. 25 Eye gbe aɖe ɖi le dziŋgɔli, si le wo ta me la dzi; ne wotɔ la, woɖiɖia wofe aʋalawo ɖe anyi. 26 Nane ɖi fiazikpui le dziŋgɔli, si le wo ta me la dzi le abe gbloti ene, eye nɔnɔme aɖe, si ɖi amegbetɔ la, bɔbɔ nɔ nusi ɖi fiazikpuia la dzi. 27 Meɖe ŋku ɖe efe ali ŋu ɖo ta dzifo gome, wòle abe sika, si me kɔ keŋkeŋ la ene, eye nane le dzedzem le eme godoo abe dzo ene; eye meɖe ŋku ɖe efe ali ŋu ɖo ta anyi me gome, wòle abe dzo ene, eye keklẽ ɖe to ɖee. 28 Keklẽ, si ɖe to ɖee la, le abe alesi anyieʋɔ ɖina ɖe alilikpo ŋu le tsidzadza megbe ene. Esia nye Yehowa fe ŋutikɔkɔe fe nɔnɔme. Eye esi mekpɔe la, metsyɔ mo anyi, eye ame aɖe le nu fom mese.
^ mm. 6 (Dɔw. 10:9-48) Esime wonɔ wofe mɔzɔzɔa dzi, eye wogogo dua le ŋkeke si kplɔe ɖo dzi la, Petro yi xɔ ta le gafofo adelia lɔfo me, be yeado gbe ɖa. 10 Gake dɔ nɔ ewum vevie, eye wòdi be yeaɖu nu. Esime wonɔ eɖam la, ekpɔ ŋutega aɖe, 11 eye wòkpɔ dzifo nu ʋu, eye wonɔ agba fomevi aɖe ɖiɖim ɖe anyi abe aklala gã aɖe si fe to eneawo wolé nɔ ɖiɖim ɖe anyigba ene; 12 eye lãfɔne fomeviwo katã kple nu siwo tana le anyigba dzi kpakple dzifoxewo nɔ eme. 13 Eye gbe aɖe va nɛ be: “Petro, tso, wu wo nàɖu!” 14 Gake Petro gblɔ be: “Gbeɖe, Afetɔ, elabena nyemeɖu nu makɔmakɔ kple nu foɖi aɖeke kpɔ o.” 15 Eye gbea gagblɔ nɛ zi evelia be: “Wò la, dzudzɔ nu siwo ŋuti Mawu kɔ la yɔyɔ be nu makɔmakɔ.” 16 Nu sia dzɔ zi etɔ̃lia, eye enumake wokɔ agba la dzoe yi dzifo. 17 Ke esi Petro tɔtɔ le eɖokui me le nu si ŋutega si wòkpɔ la ate ŋu afia ŋu la, kpɔ ɖa! Ŋutsu siwo Kornelio dɔ la bia Simon fe afe ta se, eye wova tɔ ɖe agboa nu. 18 Eye wokɔ gbe dzi yɔ hebia be ɖe Simon si wogayɔna be Petro la dze afi ma hã. 19 Esi Petro nɔ tame bum tso ŋutega la ŋu la, gbɔgbɔ la gblɔ be: “Kpɔ ɖa! Ŋutsu etɔ̃ le diwòm. 20 Wò ya tso, ɖi, eye nàyi kpli wo, mègake ɖi kura o, elabena nyee dɔ wo.” 21 Ale Petro ɖi yi ŋutsuawo gbɔ gblɔ be: “Kpɔ ɖa! Nyee nye ame si dim miele. Nu ka tae mieva ɖo?” 22 Wogblɔ be: “Mawudɔla kɔkɔe aɖe na Mawu fe mɔfiame aʋafia Kornelio, ame si nye ame dzɔdzɔe kple mawuvɔ̃la, eye Yuda dukɔ blibo la foa nu nyui tso eŋu la be, wòadɔ ame ɖe gbɔwò be nàva yefe afe me, ne wòase nya siwo nàgblɔ.” 23 Eya ta ena woge ɖe eme, eye wòwɔ amedzro na wo. Le ŋkeke si kplɔe ɖo dzi la, etso heyi kpli wo, eye nɔvi siwo le Yopa la dometɔ aɖewo yi kplii. 24 Le ŋkeke si gakplɔe ɖo dzi la, ege ɖe Kaisarea. Kornelio ya nɔ mɔ kpɔm na wo, eye wòyɔ efe fometɔwo kple xɔlɔ̃ veviwo fo fu. 25 Esi Petro ge ɖe eme la, Kornelio va kpee, eye wòdze klo ɖe efe afɔ nu hebɔbɔ nɛ. 26 Gake Petro fɔe ɖe dzi gblɔ be: “Tso; nye ŋutɔ hã amee menye.” 27 Eye esi wònɔ dze ɖom kplii la, ege ɖe eme, eye wòkpɔ ame gbogbo aɖewo fo fu ɖi, 28 eye wògblɔ na wo be: “Mia ŋutɔwo mienyae nyuie, ale si mele se nu be Yudatɔ nawɔ ɖeka kple dukɔ bubu me tɔ alo ate ɖe eŋu o; ke hã, Mawu ɖee fiam be mele be mayɔ ame aɖeke be ame makɔmakɔ alo ame foɖi o. 29 Esia tae esi wodɔ ame ɖem la, nyemeʋli nya aɖeke hafi va o. Eya ta medi be manya susu si ta miedɔ ame ɖem ɖo.” 30 Eye Kornelio gblɔ be: “Ne mebui tso gafofo sia dzi la, ke egbee nye ŋkeke eneagbe, esi menɔ gbe dom ɖa le nye afe me le gafofo asiekelia dzi, eye kasia, ŋutsu aɖee nye ema le awu siwo le dzo dam me tsi tsitre ɖe ŋgɔnye, 31 eye wògblɔ be: ‘Kornelio, wose wò gbedodoɖa, eye Mawu ɖo ŋku wò nunana ame dahewo dzi. 32 Eya ta dɔ ame ɖe Yopa ne woayɔ Simon si wogayɔna be Petro la avae. Ŋutsu sia dze Simon si nye lãgbalẽwɔla fe afe me le fua nu.’ 33 Eya ta medɔ ame ɖe wò enumake, eye èwɔe nyuie be nèva. Eya ta fifia mí katã míele afii le Mawu ŋkume, be míase nu siwo katã fe se Yehowa de na wò be nàgblɔ.” 34 Tete Petro ke nu gblɔ be: “Vavãe, mekpɔe dze sii be Mawu mekpɔa ame ŋkume o, 35 ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu. 36 Eɖo nya la ɖe Israel viwo be woagblɔ ŋutifafa nya nyui la na wo to Yesu Kristo dzi: Ame siae nye ame bubuwo katã fe Afetɔ. 37 Mienya nu si ŋu nya gblɔm wonɔ le Yudea blibo la, si gɔme wodze tso Galilea le Yohanes fe gbefãɖeɖe nyɔnyrɔxɔxɔ vɔ megbe, 38 si ku ɖe Yesu si tso Nazaret ŋu, ale si Mawu tsɔ gbɔgbɔ kɔkɔe kple ŋusẽ si ami nɛ, eye wòyi ɖato anyigba blibo la katã dzi nɔ nyui wɔm henɔ dɔ dam na ame siwo katã Abosam te ɖe anyi la; elabena Mawu nɔ kplii. 39 Eye míawoe nye nu siwo katã wòwɔ le Yudatɔwo fe dukɔa kple Yerusalem siaa me la ŋuti ɖasefowo; gake wowui hã to ehehe ɖe ati ŋu me. 40 Mawu fɔ Ame sia ɖe tsitre le ŋkeke etɔ̃agbe, eye wòna mɔnukpɔkpɔe be wòɖe eɖokui fia, 41 menye na amewo katã o, ke boŋ ɖasefo siwo Mawu tia do ŋgɔ, mí, ame siwo ɖu nu heno nu kplii le efe fɔfɔ tso ame kukuwo dome la megbe. 42 Ede se hã na mí be míaɖe gbefã na amewo, eye míaɖi ɖase tsitotsito be Ame sia ye Mawu ɖo be wòanye agbagbeawo kple kukuawo siaa fe ʋɔnudrɔ̃la. 43 Eyama ŋutie nyagblɔɖilawo katã ɖi ɖase le, be ame sia ame si xɔa edzi sena la kpɔa nu vɔ̃wo fe tsɔtsɔke to efe ŋkɔ me.” 44 Esi Petro ganɔ nu fom tso nu siawo ŋu la, gbɔgbɔ kɔkɔe la va ame siwo katã nɔ nya la sem la dzi. 45 Eye nyatefetɔ siwo kplɔ Petro ɖo va, siwo tso aʋatsotsotɔwo dome la fe nu ku, elabena wonɔ gbɔgbɔ kɔkɔe fe nunana faa la kɔm ɖe dukɔwo me tɔwo hã dzi. 46 Elabena wosee wonɔ gbe bubuwo dom henɔ Mawu dom ɖe dzi. Tete Petro gblɔ be: 47 “Ðe ame aɖe ate ŋu axe mɔ ɖe tsi nu, be woaganyrɔ ame siawo, siwo hã xɔ gbɔgbɔ kɔkɔe la abe míawo ke ene, la oa?” 48 Ale wòde se be woanyrɔ wo le Yesu Kristo fe ŋkɔ me. Eye woɖe kuku nɛ be wòanɔ yewo gbɔ ŋkeke aɖewo.
^ mm. 3 (Dɔw. 14:8-19) Ke le Listra la, ŋutsu aɖe nɔ anyi, si nye atatututɔ tso dadaa fe dɔ me, eye wònɔa anyinɔfe, eye mezɔ kpɔ gbeɖe o. 9 Ŋutsu sia nɔ to ɖom Paulo fe nufo, eye Paulo nɔ ekpɔm gãa, eye esi wòkpɔ be xɔse le esi be woayɔ dɔe la, 10 etsɔ gbe sesẽ gblɔ be: “Tso nàdzɔ kã ɖe wò afɔwo dzi.” Eye wòti kpo hete zɔzɔ. 11 Eye esi amehaawo kpɔ nu si Paulo wɔ la, wokɔ wofe gbewo dzi gblɔ le Likaoniagbe me be: “Mawuwo trɔ wo ɖokuiwo abe amegbetɔwo ene heɖi va mía gbɔ!” 12 Eye wonɔ Barnaba yɔm be Zeus, ke Paulo ya be Herme, elabena eyae xɔa ŋgɔ le nufofo me. 13 Eye Zeus, si fe gbedoxɔ ŋu wotona hafi gena ɖe dua me, fe nunɔla tsɔ nyitsuwo kple sefofotsihewo va dua fe agbo nu, eye wònɔ didim be ye kple amehaawo yewoasa vɔ. 14 Ke hã, esi apostoloawo, Barnaba kple Paulo, see la, wodze wofe awudziwuiwo, eye wofu du ɖo ameha la dome, nɔ ɣli dom 15 be: “Ŋutsuwo, nu ka tae miele nu siawo wɔm? Amegbetɔ siwo ŋu gbɔdzɔgbɔdzɔwo le koe míawo hã míenye abe miawo ke ene, eye míele nya nyui la gblɔm na mi, bene miatrɔ tso nu dzodzro siawo gbɔ ava Mawu gbagbe, si wɔ dzifo kple anyigba kple atsiafu kpakple nu siwo katã le wo me la gbɔ. 16 Le dzidzime siwo va yi me la, eɖe mɔ na dukɔwo katã be woazɔ woawo ŋutɔwo fe mɔwo dzi, 17 togbɔ be le nyatefe me la, medzudzɔ ɖaseɖiɖi le eya ŋutɔ ɖokui ŋu hafi o, esi wòwɔa nyui, eye wònana tsidzadza mi tso dzifo, kple ɣeyiɣi siwo me nuɖuɖu dona, eye wòtsɔa nuɖuɖu kple dzidzɔ yɔa miafe dziwo me fũu.” 18 Eye togbɔ be wogblɔ nya siawo hã la, bebli hafi woxe mɔ na amehaawo be womesa vɔ na wo o. 19 Ke Yudatɔwo tso Antioxia kple Ikonio va, eye wofoe ɖe amehaawo nu, eye wofu kpe Paulo, eye wohee do goe le dua me, esi wosusu be eku ta.
^ ***w08 8/1 axa 10-12 Dzeɖoɖo Kple Sɔhɛwo***
Nu Vevi Siwo Naa Ƒomewo Kpɔa Dzidzɔ
Dzeɖoɖo Kple Sɔhɛwo
“Tsã la, dzeɖoɖo kple vinyeŋutsua nɔna bɔbɔe, gake fifia exɔ fe 16, eye esesẽna na mía kple srɔ̃nye be míanya nu si le efe susu me. Eɖea eɖokui ɖe aga henɔa xɔ me, eye fãa hafi wòɖoa dze kpli mí!”—MIRIAM, MEXICO.
“Ɣeaɖeɣi va yi la, vinyewo dina vevie be yewoase nya sia nya si magblɔ na yewo la. Ðeke metoa wo ŋu o! Egbea la, wozu fewuiviwo, eye wosusuna be nyemate ŋu ase yewofe nyawo gɔme o.”—SCOTT, AUSTRALIA.
NE ÈNYE dzila aɖe si si sɔhɛwo le la, anɔ eme be àse ale si dzila siwo fe nya míegblɔ fifi laa la se le wo ɖokuiwo me la gɔme. Tsã la, dzeɖoɖo kple viwòwo zɔna miɔɔ, abe ale si ʋuwo zɔna tẽe le mɔgã gbadzaawo dzii ene. Fifia ɖeko wòdze abe ɖe woxe mɔa ene. Angela si nye vidada aɖe si le Italy gblɔ be: “Esime vinyeŋutsu nye ɖevi la, elɔa nyabiasewo kɔna ɖe dzinye gleglegle. Gake fifia ya la, nye koe doa dzeɖoɖoa ɖa. Ne nyemedoe ɖa o la, ŋkeke geɖewo ate ŋu ava yi si míaɖo dze gbagbe aɖeke o.”
Abe Angela ene la, ɖewohĩ ède dzesii be viwò si lɔ̃a dzeɖoɖo tsã la, va zu sɔhɛ aɖe si nɔa anyi kpoo, eye megakɔa mo ɖe ame o. Àdze agbagba ɖe sia ɖe be yeaɖo dze kplii, gake ɖeko wòanɔ wò nyawo ŋu ɖom ɖewoɖewoe. Ne èbia viwòŋutsu be: “Alekee nye ŋkekea?” Ðeko wòaɖo eŋu kpuie be: “Enyo.” Ne èbia viwònyɔnu be: “Nu kawoe yi edzi le suku egbea?” Aɖo eŋu ɖekematsɔlemetɔe be: “Naneke medzɔ o.” Ne èdze agbagba be yeana wòagblɔ nya bubuwo akpee hebiae be, “Nya aɖeke megale asiwò oa?” la, ke azi kpi kura.
Ke hã, dzeɖoɖo mesesẽna na sɔhɛ aɖewo kura o. Gake menye nya siwo wo dzilawo dina be yewoase lae wogblɔna o. Edna si nye vidada aɖe le Nigeria gblɔ be, “Zi geɖe la, ne medɔ dɔ vinyenyɔnu la, ɖeko wògblɔna be: ‘Ðe asi le ŋunye.’” Ramón, si le Mexico, hã de dzesi nɔnɔme sia tɔgbi le viaŋutsu si xɔ fe 16 la ŋu. Egblɔ be: “Míehea nya gbe sia gbe kloe. Ɣesiaɣi si mebia tso esi be wòawɔ nane nam la, etea taflatsɛdodo.”
Agbagbadzedze be woaɖo dze kple sɔhɛ aɖe si metsɔ ɖeke le dzeɖoɖo me o ate ŋu ate ɖe dzilawo dzi vevie. Biblia gblɔ be, ‘Afi si adaŋudede mele o la, tameɖoɖowo tsia akpo dzi.’ (Lododowo 15:22) Anna, si nye dzilaɖekɛ aɖe si le Russia la, gblɔ be, “Ne nyemenya nu si le vinyeŋutsu fe susu me o la, dzi kuam ale gbegbe be ɖeko medina be mado ɣli.” Nu ka tae ɣeyiɣi si me wòhiã vevie wu be sɔhɛwo kple wo dzilawo naɖo dze mee wòdzena abe ɖe dzeɖoɖo fe ŋutete bu ɖe sɔhɛwo kple dzilawo siaa ene?
Dzesidede Mɔxeɖenuawo
Dzeɖoɖo yi ŋgɔ wu nufofo dzro ko. Yesu gblɔ be, “Nya si wu ame fe dzi la, eyae efe nu gblɔna.” (Luka 6:45) Eya ta to dzeɖoɖo nyuie me la, míesrɔ̃a nu tso ame bubuwo ŋu, eye míeɖea nu siwo le míafe dzi me la gblɔna. Ate ŋu asesẽ na sɔhɛwo ya be woagblɔ wofe dzimenyawo, elabena ne ɖeviwo te sɔhɛ me ɖoɖo la, wo dometɔ siwo nu dzeɖoɖo vivina gɔ̃ hã ava nɔ ŋu kpem. Eŋununyalawo gblɔ be zi geɖe la, sɔhɛwo susuna ɣesiaɣi be ɖeko wòle abe yewotɔ ɖe fefewɔfe aɖe, amewo katã fɔ ŋku ɖe yewo dzi dzoɣlii, eye woda akaɖi si le keklẽm ŋutɔ la ɖe yewo dzi ene. Le esi tefe be woadze ŋgɔ akaɖia la, sɔhɛ siwo ŋu kpena la hea dometsovɔa tsɔ ɣlaa wo ɖokuiwo, eye wobena ɖe tefe aɖe si wo dzilawo mate ŋu age ɖo bɔbɔe o la le kpɔɖeŋunyagbɔgblɔ nu.
Nu bubu aɖe si hã ate ŋu axe mɔ na dzeɖoɖoe nye ale si sɔhɛwo dina be yewoanɔ yewo ɖokuiwo si. Màte ŋu afo asa na esia o—viwòa le tsitsim, eye tsitsi fe akpa aɖee nye be ame nanɔ eɖokui si. Gake esia mefia be viwò sɔhɛa su te adzo aɖanɔ eɖokui si o. Le wo katã me la, viwòa hiã wò kpekpeɖeŋu fifia wu ɣeyiɣi bubu ɖe sia ɖe. Gake ɖokuisinɔnɔ dzea egɔme vivivi tso ɣeyiɣi aɖe va se ɖe esime ame zu ame tsitsi. Sɔhɛ geɖewo dina be yewoabu nuwo ŋu le yewo ɖokuiwo si hafi ava ɖe wo agblɔ na ame bubuwo, eye esia nye ale si wotsina vivivi la fe akpa aɖe.
Zi geɖe la, sɔhɛwo meɣlaa wofe nyawo ɖe wo hatiwo o—abe ale si Jessica, si nye vidada aɖe si le Mexico la, de dzesii ene. Egblɔ be: “Esime vinyenyɔnu nye ɖevi la, eva gblɔa efe kuxiwo nam ɣesiaɣi. Gake fifia ya la, eɖoa ta exɔlɔ̃wo gbɔ.” Ne ele alea le viwò sɔhɛ gome la, mègafo nya ta be ɖe wògbe ye o. Numekukuwo ɖee fia be sɔhɛwo dea bubu wo dzilawo fe aɖaŋuɖoɖowo ŋu wu wo xɔlɔ̃wo tɔwo, ne woawo ŋutɔwo gblɔna be mele alea o hã. Ke aleke nàwɔ ana be dzeɖoɖo fe ʋɔtrua nanɔ ʋuʋu ɖi?
Nu Vevi Siwo Nana Wokpɔa Dzidzedze—Mɔxenuwo Ðeɖeɖa
Tsɔe be yele ʋu kum le mɔgã aɖe si le tẽe la dzi. Èku ʋua hena kilometa gbogbo aɖewo, ke hã, ɖeko wòhiã be nànɔ ʋua fe kuɖɔɖotia trom vivivi. Kasia nàkpɔ la, mɔa xa zi ɖeka. Be wò ʋua nagatra ɖa le mɔa dzi o la, ahiã godoo be nàtro ʋua fe kuɖɔɖotia aɖo ta afi si mɔa xa ɖo tae. Nenema kee wònɔna ne viwò tsi va zu sɔhɛ. Ƒe geɖee nye esia la, asitɔtrɔ suesuesue aɖewo koe ɖewohĩ wòhiãna be nàwɔ le mɔ siwo nu nèhea viwòwo le la ŋu. Fifia esi viwòa fe nɔnɔme trɔ kpata ta la, ele be ‘nàtro wò kuɖɔɖotia aɖo ta afi si mɔa xa ɖo ta’ le kpɔɖeŋunyagbɔgblɔ nu, to asitɔtrɔwɔwɔ le mɔ siwo nu nèhea viwòa le la ŋu. Bia nya siwo gbɔna la ɖokuiwò.
▪ ‘Ne vinye le klalo be yeafo nu nam la, ɖe nye hã menɔa klalo be maɖo dze kpliia?’ Biblia gblɔ be: “Nya, si wogblɔ ɖe egblɔɣi la, sikatɔtɔŋuti wònye le klosalogba me.” (Lododowo 25:11) Abe ale si mawunyakpukpui sia ɖee fia ene la, ɣeyiɣia ŋu dɔ wɔwɔ nyuie ye nye nu vevitɔ. Efe kpɔɖeŋu aɖee nye esi: Agbledela mate ŋu ana nuŋeɣi nava kaba alo ahee ɖe megbe o. Ðeko wòle be wòawɔ nuŋeɣia ŋu dɔ nyuie ne eva ɖo. Ɣeyiɣi aɖe koŋ anɔ anyi si me viwò sɔhɛa adi be yeafo nu. Wɔ mɔnukpɔkpɔa ŋu dɔ. Frances, vidada dzilaɖekɛ aɖe si le Australia, gblɔ be: “Zi geɖe la, vinye vaa gbɔnye le nye xɔdɔme le zã me, ɣeaɖewoɣi la, enɔa gbɔnye gafofo ɖeka blibo. Evɔ nyemelɔ̃a zã dzi nɔnɔ o, eya ta menɔa bɔbɔe nam o. Gake le zã mawo me la, míeɖoa dze tso nu sia nu ŋu.”
TE MƆNU SIA KPƆ: Ne viwò sɔhɛ medi be yeaɖo dze o la, miwɔ nane ɖekae—miɖi tsa yi afi aɖe, kɔe ɖe ʋu me miado go, miɖe modzaka, miwɔ dɔ aɖe ɖekae le afea me. Zi geɖe la, sɔhɛwo lɔ̃na ɖoa dze le nɔnɔme mawo tɔgbi me.
▪ ‘Ðe mesea susu si tae wògblɔa nya aɖewo ɖo la gɔmea?’ Hiob 12:11 gblɔ be: ‘Ðe to medoa nya kpɔna, abe ale si veme ɖɔa nuɖuɖu kpɔna ene oa?’ Ehiã fifia wu ɣeyiɣi bubu ɖe sia ɖe be ‘nàdo’ nya siwo viwòa gblɔna la kpɔ. Zi geɖe la, sɔhɛwo gblɔa nyawo abe ɖe nenema ko wonɔna ɣesiaɣi ene. Le kpɔɖeŋu me, viwò ate ŋu agblɔ be: “Ðevi ko nèbuam ɣesiaɣi!” alo “Mèɖoa tom gbeɖe o!” Mahiã be nànɔ nya hem le nya siwo nye “ɣesiaɣi” kple “gbeɖe o” fe nyatefemanyemanye ŋu o, anyo be nàde dzesii be gɔmesese bubu ate ŋu anɔ nya mawo ŋu. Le kpɔɖeŋu me, “Ðevi ko nèbuam ɣesiaɣi” ate ŋu afia be, “Ewɔna nam abe ɖe mèkana ɖe dzinye o ene,” eye “Mèɖoa tom gbeɖe o” ate ŋu afia be, “Medi be magblɔ ale si mesena le ɖokuinye me ŋutɔŋutɔ la na wò.” Dze agbagba nàse susu si tae wògblɔ nya mawo ɖo la gɔme.
TE MƆNU SIA KPƆ: Ne viwò sɔhɛ gblɔ nya siwo nu sẽ nenema la, gblɔ nya sia tɔgbi: “Mekpɔe be èdo dziku vie, eye medi be mase nya si le asiwò. Gblɔ nu si na nèsena le ɖokuiwò me be mebua wò abe ɖevi ene la nam.” Ðo toe, eye mègatso nya le enu o.
▪ ‘Ðe mexea mɔ na dzeɖoɖo le manyamanya me le esi medzea agbagba be mafoe ɖe vinye sɔhɛa nu be wòafo nu ta?’
Biblia gblɔ be: “Wofãa dzɔdzɔenyenyeku le ŋutifafa me na ame siwo wɔa ŋutifafa.” (Yakobo 3:18) To wò nyagbɔgblɔ kple nuwɔna me nàna ŋutifafa nanɔ afea me bene viwò sɔhɛ nalɔ̃ faa aɖo dze kpli wò. Ðo ŋkui be viwòa taʋlilae nènye. Eya ta ne miele nya aɖe me dzrom la, mèganɔ nu wɔm abe senyala amenutsola aɖe si le mɔnu dim be yeana ɖasefo aɖe fe nya nadze aʋatso le ʋɔnudrɔ̃fe ene o. Vifofo aɖe si ŋkɔe nye Ahn si le Korea gblɔ be: “Dzila nyanu megblɔna na via be, ‘Ɣekaɣi koŋ ye wò ya nàtsi,’ alo ‘Zi nenie nyemegblɔ nya sia na wò o?’” Egblɔ yi edzi be: “Esi mewɔ vodada geɖe le esia me vɔ megbe la, meva de dzesii be, menye ale si mefoa nu na vinyeŋutsuawo koe doa dziku na wo o, ke boŋ nya si megblɔna hã le eme.”
TE MƆNU SIA KPƆ: Ne viwò sɔhɛ meɖoa wò nyabiasewo ŋu o la, te mɔnu bubu aɖe kpɔ. Le kpɔɖeŋu me, esi tefe be nàbia viwònyɔnu be aleke efe ŋkekea yii mahã la, gblɔ ale si ŋkekea nɔ na wò ŋutɔ nàkpɔe ɖa be nya kae wòagblɔ hã. Be nànya viwò fe nukpɔsusu ku ɖe nya aɖe ŋu la, bia nya siwo meku ɖe eya ŋutɔ ŋu tẽe o lae. Biae wòagblɔ nu si exɔlɔ̃ aɖe asusu tso nya la ŋu. Emegbe biae wòagblɔ aɖaŋu si wòate ŋu aɖo na exɔlɔ̃a la na wò.
Dzeɖoɖo kple viwò sɔhɛ menye nu si manya wɔ o. Trɔ asi le wò vihehemɔnuwo ŋu be wòasɔ ɖe efe hiahiãwo nu. Ðo dze kple dzila bubu siwo kpɔ dzidzedze le esia wɔwɔ me. (Lododowo 11:14) Ne èle dze ɖom kple viwò la, ɖe ‘abla le nusese me, nànɔ blewu le nufofo me, eye nànɔ blewu le dziku me.’ (Yakobo 1:19) Ƒo wo katã ta la, yi edzi nànɔ viwò sɔhɛwo hem “le Yehowa fe amehehe kple susua mamla me.”—Efesotɔwo 6:4.
BIA ÐOKUIWÒ BE . . .
▪ Tɔtrɔ kawoe mede dzesi le vinyea ŋu tso esime wòzu sɔhɛ?
▪ Mɔ kawo nue mate ŋu ana nye dzeɖoɖoŋutete nanyo ɖe edzi le?
[Aɖaka si le axa 12]
Aɖaŋuɖoɖo Siwo Tso Dzilawo Gbɔ
“Vinyeŋutsu lɔ̃na ɖoa dze faa ne míele ame bubuwo gbɔ. Eya ta ne míawo ɖeɖe míeli emegbe la, meyia dzeɖoɖoa dzi kplii tso nya siwo ŋu míefo nu tsoe va yi la ŋu.” —ANGELA, ITALY.
“Míede dzesii be mía viwo lɔ̃a dzeɖoɖo ne míedo ŋgɔ kafu wo, eye míegblɔ ale si gbegbe míelɔ̃ woe la na wo.”—DONIZETE, BRAZIL.
“Meɖoa dze kple ame tsitsi siwo wotsɔ Biblia fe gɔmeɖosewo na hehee la, eye mebiaa wo wogblɔna ale si wosena le wo ɖokuiwo me esime wonye sɔhɛwo kple kpekpeɖeŋu si wo dzilawo na wo la nam. Esia na mese nya geɖe tso sɔhɛwo ŋu.”—DAWN, BRITAIN.
^ ***w09 10/15 axa 29-31 Ƒometadedeagu Ele Vevie Na Agbetsitsi!***
Ƒometadedeagu Ele Vevie Na Agbetsitsi!
KPƆ ale si gbegbe “Mawu Ŋusẽkatãtɔ la fe ŋkeke gã la fe aʋawɔwɔ” la adzi ŋɔe ɖa le susu me! (Nyaɖ. 16:14) Le kpɔɖeŋunyagbɔgblɔ wɔdɔɖeamedzi aɖe me la, nyagblɔɖila Mixa ŋlɔ bena: ‘Towo alólo abe anyigba le dzo nu ene, eye gbadzafewo aɖe dzoglo, abe ale si tsi sina tsoa aganu wònɔna ene.’ (Mixa 1:4) Nu dziŋɔ kae ado tso esia me na ame siwo mesubɔa Yehowa o? Mawu fe Nya la gblɔ be: ‘Yehowa fe ame siwo wòwu le ŋkeke ma me la, woanɔ anyi tso anyigba fe mlɔenu ɖase ɖe anyigba fe mlɔenu.’—Yer. 25:33.
Le ɖekawɔwɔ me kple nuxlɔ̃amenya siawo la, anyo be fome fe tawo, siwo dometɔ geɖewo nye dzila ɖekɛwo la, nabia nya sia wo ɖokuiwo ku ɖe wo vi siwo tsi ate ŋu abu tame la ŋu be, ‘Ðe woatsi agbe le ŋkeke gã ma dzia?’ Biblia na kakaɖedzi mí be woatsi agbe nenye be fomedodo nyui sẽŋu le wo kple Mawu dome ale si wòanya wɔe le wofe fexɔxɔ nu.—Mat. 24:21.
Nu Si Ta Wòle Vevie Be Miaɖo Ɣeyiɣi Ði Hena Ƒometadedeagu
Ne dzilae nènye la, dze agbagba ɖe sia ɖe be nàhe viwòwo “le Yehowa fe amehehe kple susua mamla me.” (Ef. 6:4) Biblia sɔsrɔ̃ kple viwòwo le vevie ale gbegbe. Míedi be mía viwo nanɔ abe Kristotɔ siwo nɔ Filipi, ame siwo Paulo kafu ɖe ale si wolɔ̃na faa ɖoa to Yehowa ta la, ene. Eŋlɔ bena: “Nye lɔlɔ̃tɔwo, ale si mieɖoa to ɣesiaɣi, menye le nye anyinɔɣi ɖeɖe ko o, ke boŋ geɖe wu azɔ si nyemele mia gbɔ o la, miyi edzi miatsɔ vɔvɔ̃ kple dzodzo nyanyanya anɔ miafe ɖeɖekpɔkpɔ ŋuti dɔ la wɔm.”—Fp. 2:12.
Ðe viwòwo léa Yehowa fe sewo me ɖe asi nenye be mèle wo gbɔ o gɔ̃ hã? Ke ne wole suku hã ɖe? Aleke nàwɔ akpe ɖe viwòwo ŋu woaka ɖe edzi be nunya le Yehowa fe sewo dzi wɔwɔ me, si ana be woana efe seawo nafia mɔ wo nenye be mèle wo gbɔ o gɔ̃ hã?
Ƒometadedeagu ate ŋu awɔ akpa vevi aɖe le viwòwo fe xɔse tutu ɖo le go sia me la me. Eya ta na míadzro nu vevi etɔ̃ aɖewo siwo ana wò fome Biblia nusɔsrɔ̃ nakpɔ dzidzedze la me.
Minɔ Ewɔm Edziedzi
Biblia na míenya be ɣeyiɣi ɖoɖiwo li, siwo dzi Mawu fe vi siwo nye mawudɔlawo va kpea ta le eŋkume. (Hiob 1:6, NW) Na wòanɔ nenema le mia kple viwòwo hã gome. Ðo ŋkeke kple game aɖe koŋ ɖi na miafe fiẽ Ƒometadedeagu la, eye miazɔ ɖe edzi. Tsɔ kpe ɖe eŋu la, tia ŋkeke bubu aɖe si dzi miawɔe le nenye be nane dzɔ le vo me si wɔe be miete ŋu wɔe le ŋkeke ɖoɖia dzi o.
Ne ɣletiawo va le yiyim la, mègaɖe mɔ mianɔ Ƒometadedeagua dam ɖe eme o. Ðo ŋku edzi be viwòwoe nye wò Biblia nusrɔ̃vi vevitɔwo kekeake. Gake Satana adi be yealé wo ami. (1 Pet. 5:8) Ne èɖe mɔ fiẽ Ƒometadedeagu vevi ma to mia ŋu le fiẽsi aɖe fe televisionkpɔkpɔ alo nu maɖinu bubu aɖe wɔwɔ ta la, ekema afia be Satana ɖu mia dzi.—Ef. 5:15, 16; 6:12; Fp. 1:10.
Na Tsɔɖui Nanɔ Eme
Mele be fiẽ Ƒometadedeagu la nanye nusɔsrɔ̃ tso agbalẽ me dzro ko o. Dze agbagba nàna tsɔɖui nanɔ eme. Aleke nàwɔe? Ɣeaɖewoɣi la, anyo be nàtia nyati siwo akpe ɖe viwòa ŋuti le nɔnɔme siwo wòava do goe le ŋkeke alo kwasiɖa siwo le ŋgɔ me. Le kpɔɖeŋu me, àte ŋu ana mianɔ ɖaseɖimɔnu siwo miazã le subɔsubɔdɔa me la ŋuti wɔwɔfiawo wɔm. Ne ɖeviwo srɔ̃ nane wɔwɔ nyuie la, wosea vivi na ewɔwɔ. Ne mietoa ale si miazã ɖaseɖimɔnuwo me hedea ŋugble le ale si miaɖo nya ŋu na ɖeklemiɖelawo ŋu la, akpe ɖe mia viawo ŋu be dzi nanɔ wo fo wu ne wole gome kpɔm le Fiaɖufegbefãɖeɖedɔa fe akpa vovovoawo me.—2 Tim. 2:15.
Miate ŋu anɔ wɔwɔfia siwo adzra viwòwo ɖo be woanɔ te ɖe hatiwo fe nyafoɖeamenuwo nu la hã wɔm. Miate ŋu adzro agbalẽ si nye Questions Young People Ask—Answers That Work, Babla 2 lia, fe ta 15 lia me abe fome ene. Aɖaŋuɖoɖowo le agbalẽa fe akpa si nye “Dzadzraɖo Ðe Hatiwo Ƒe Nyafoɖeamenu Ŋu” si le axa 132 kple 133 lia me, eye wotrɔ asi le eŋu be wòana mɔnukpɔkpɔwo viwòa be wòadzra ɖo ɖe nyaŋuɖoɖo siwo wòkpɔ be asɔ na ye la ŋu. Le agbalẽa fe axa 133 te la, wode dzi fo na sɔhɛwo be: “Dzro wò nyaŋuɖoɖoawo me kple dziwòlawo alo xɔ̃wò aɖe si kpɔ nutefe.” Ðe manyo be ɣeaɖewoɣi la, mianɔ numedzodzro sia wɔm le miafe fiẽ Ƒometadedeagu la me oa?
Ƒometadedeagua naa mɔnukpɔkpɔ dzilawo be woate gbe ɖe viɖe siwo le gbɔgbɔmetaɖodzinuwo fe ame si nɔnɔ ŋu la dzi. Nyatakaka nyui siwo ate ŋu akpe ɖe mia ŋu miawɔ esia la le Young People Ask, Babla 2 lia fe ta 38 lia, si fe tanyae nye “Agbemedɔ Kae Mawɔ?” me. Ne miele ta ma me dzrom la, kpe ɖe viwòa ŋu wòakpɔe adze sii be Yehowa subɔsubɔ tsɔtsɔ ɖo nɔfe gbãtɔ le ame fe agbe mee nye nu nyuitɔ si wòle be ame nawɔ. Ƒã didia ɖe viwòa me be wòadi be yeanye mɔɖela, Betel dɔwɔla, ade Subɔsubɔdɔ fe Hehenasuku, alo afo eɖokui ɖe ɣeyiɣiawo katã fe subɔsubɔdɔ bubu aɖe me.
Nuxlɔ̃amenya aɖee nye esi: Dzila aɖewo, siwo si susu nyuiwo le la, tsɔa susu ɖoa nu si wodi be wo viwo nava nye la ŋu ale gbegbe be womedea dzesi nu nyui siwo wɔm wo viwo le xoxo la o. Enye nyatefe be enyo be nàde dzi fo na viwòwo be woaɖo taɖodzinu nyuiwo abe subɔsubɔ le Betel kple dutanyanyuigbɔgblɔdɔa ene na wo ɖokuiwo ya. Gake ne èle agbagba dzem be yeawɔ esia la, ɖɔ ŋu ɖo be màgatsɔ nu siwo nèle mɔ kpɔm be woava wɔ la anɔ dziku dom na wo alo ana dzi naɖe le wo fo o. (Kol. 3:21) Nenɔ ŋku dzi na wò ɣesiaɣi be ele be viwòa ŋutɔ nava lɔ̃ Yehowa kple efe dzi ke menye kple wò dzi o. (Mat. 22:37) Eya ta di mɔnukpɔkpɔwo nànɔ viwòa kafum ɖe nu siwo wòle wɔwɔm nyuie la ta, eye nàɖu ɖokuiwò dzi be màgatsɔ wò susu aɖo nu siwo mele wɔwɔm nyuie o la ɖeɖe ko ŋu o. Kpe ɖe eŋu wòakpɔ ŋudzedze ɖe nu siwo katã Yehowa wɔ la ŋu, eye nàɖe mɔ ɖevia fe dzi naʋãe wòawɔ nu ɖe Yehowa fe nyuiwɔwɔ ŋu.
Na Wòavivi
Nu vevi etɔ̃lia si ana fiẽ Ƒometadedeagu la natsɔ afɔ nyuie ye nye be nàna wòavivi. Aleke nàte ŋu awɔ esiae? Ðewohĩ ɣeaɖewoɣi la, miate ŋu afo dramawo ase alo akpɔ video siwo Yehowa Ðasefowo wɔ la fe ɖe ahadzro eme. Alo miate ŋu axlẽ Biblia fe akpa aɖe ɖekae, miana fomea me tɔwo naxlẽ ame siwo ŋu wofo nu tsoe le ŋutinyaa me la fe nyawo.
Nyati nyui aɖewo dzena le Gbetakpɔxɔ kple Nyɔ! me, siwo me miate ŋu adzro abe fome ene. Le kpɔɖeŋu me, miate ŋu azã nyati si dzena le Nyɔ! fe axa 31 lia, si fe tanyae nye “Aleke Nàɖo Wo Ŋui?” Zi ɖeka le ɣleti eve me la, nyati si fe tanyae nye “Na Sɔhɛwo,” dzena le Gbetakpɔxɔ fe tata si míenana la me. Wotana nyati bubu aɖe hã si fe tanyae nye “Fia Nu Viwòwo,” si ŋu wotrɔ asi le na ɖevi suewo la hã ɖe ema yome, ne nyati sia dze le ɣleti ɖeka me la, ekemɛa vana le ɣleti si kplɔe ɖo me.
Nyati si nye “Sɔhɛwo Biana Be” si dzena le Nyɔ! me ado dzidzɔ na dzila siwo si fewuiviwo le la koŋ, nenema kee nye agbalẽ si nye Young People Ask, Babla 2 lia hã. Ne miele agbalẽ sia zãm la, migaŋe aɖaba fu aɖaka si nye “Nu Kae Nèsusu?” si le ta ɖe sia ɖe fe nuwuwu la dzi o. Menye numetoto koe aɖaka ma nye o. Ƒomea ate ŋu azã nyabiase siwo le eme atsɔ awɔ numedzodzroe.
Ke hã, kpɔ nyuie be màganɔ efom ɖe viwòa nu be wòaɖo nyabiase gbogbo aɖewo ŋu le fomenusɔsrɔ̃a wɔɣi o. Le kpɔɖeŋu me, mègazii ɖe viwòa dzi be wòaxlẽ nya siwo wòŋlɔ ɖe axa si fe tanyae nye “Nye Nuŋlɔɖiwo” alo esiwo wòŋlɔ ɖe agbalẽa fe tefe siwo woɖo ɖi be wòaŋlɔ eya ŋutɔ fe nyawo ɖo la sesĩe o. Agbalẽa gblɔ le nyati si nye “Na Dzilawo” si le axa 3 lia me be: “Be nàde dzi fo na viwò fewuiviwo be woato nyatefe le nu siwo woŋlɔna ɖe wofe agbalẽa me la me la, mèganɔ didim kokoko be yeanya nu si woŋlɔ o. Emegbe la, ɖewohĩ woawo ŋutɔwo alɔ̃ faa afo nu tso nu siwo woŋlɔ la ŋu na wò.”
Ne èwɔa ɖoɖo miekpena edziedzi hena fometadedeagu, nènaa tsɔɖui nɔa eme, eye nènana wòvivina la, Yehowa ayra ɖe wò agbagbadzedzewo dzi geɖe. Ƒomea fe nusrɔ̃ɣi tɔxɛ sia ana be wò ame veviawo naxɔ dzo ahasesẽ le gbɔgbɔ me.
[Aɖaka si le axa 31]
Wɔ Aɖaŋu Ŋu Dɔ
“Ne míele nu srɔ̃m kple mía vinyɔnuviawo la, mía kple srɔ̃nye míedzroa nyati siwo me woawɔ dɔ le le hame fe kpekpeawo dometɔ aɖe me la me kpli wo, eyome míenaa mía vinyɔnuviawo wɔa nɔnɔmetata aɖe si ɖe nufiame siwo le nusɔsrɔ̃a me la fia kpuie. Ɣeaɖewoɣi la, míezãa Biblia me ŋutinyawo tsɔ wɔa fefewoe alo míewɔa dzeɖonya siwo míadi be míazã le gbeadzi la fe wɔwɔfiawo. Míenaa nusɔsrɔ̃a sɔna ɖe wofe fexɔxɔ nu, evivia wo nu, nufiame nɔa eme, eye wòdoa dzidzɔ na wo.”—J.M., United States.
“Esi míedi be míakpe ɖe míafe Biblia nusrɔ̃vi aɖe fe viŋutsuvi ŋu wòakpɔ ale si agbalẽ xatsaxatsawo zazã nɔ le Biblia fe ɣeyiɣiwo me la, míetutu tawo kple kpukpuiwo ɖa le Yasaya fe agbalẽa me le kɔpiuta dzi, eye emegbe míetae. Míetsɔ axawo tsya ɖe wo nɔewo nu wòdidi legbee eye míebla nugbɔ eveawo dometɔ ɖe sia ɖe ɖe nane ŋu. Emegbe ŋutsuvia dze agbagba be yeawɔ nu si Yesu wɔ le fufofea le Nazaret la. Nuŋlɔɖi si le Luka 4:16-21 gblɔ be, Yesu “[ʋu] agbalẽ xatsaxatsa la hekpɔ tefe” si dim wònɔ la. (Yes. 61:1, 2) Ke hã, esi ŋutsuvia nɔ agbagba dzem be ye hã yeawɔ nenema ke la, enɔ sesẽm nɛ be wòake ɖe Yesaya ta 61 lia ŋu le agbalẽ xatsaxatsa legbe ma si me tawo kple kpukpuiwo mele o la me. Esi aɖaŋu si Yesu zã le agbalẽ xatsaxatsaa ŋu dɔ wɔwɔ me wɔ dɔ ɖe ŋutsuvia dzi la, edo ɣli be: ‘Yesu dze agbagba ŋutɔ loo!’”—Y.T., Japan.
[Nɔnɔmetata si le axa 30]
Wɔwɔfiawo wɔwɔ ate ŋu akpe ɖe viwòwo ŋu be woanɔ te ɖe hatiwo fe nyafoɖeamenuwo nu
[Nɔnɔmetata si le axa 31]
Dze agbagba nàna fiẽ Ƒometadedeagua navivi viwòwo nu
^ ***w12 2/1 axa 18-21 Ne Viwò Sɔhɛ Melɔ̃ Ðe Wò Dzixɔsewo Dzi O***
Nu Vevi Siwo Nana Ƒomewo Kpɔa Dzidzɔ
Ne Viwò Sɔhɛ Melɔ̃ Ðe Wò Dzixɔsewo Dzi O
Ne ɖeviwo le tsitsim la, wo dometɔ geɖe tianɛ be yewoanɔ subɔsubɔha si me yewo dzilawo le la me. (2 Timoteo 3:14) Gake mele alea le wo dometɔ aɖewo gome o. Nu kae nàte ŋu awɔ ne viwò sɔhɛ melɔ̃ ɖe wò dzixɔsewo dzi o? Nyati sia adzro ale si Yehowa Ðasefowo kpɔa nya sia gbɔe me.
“Nyemegadi be manɔ subɔsubɔha si me dzinyelawo le la me azɔ o. Emenɔnɔ tim.”—Cora, exɔ fe 18.
ÈKA ɖe edzi be subɔsubɔha si me nèle la fiaa Mawu ŋuti nyatefea. Èxɔe se be Biblia fiaa mɔ nyuitɔ si nu míanɔ agbe ɖo la mí. Eya ta esɔ be nàdi vevie be yeafã nu siwo dzi nèxɔ se la ɖe viwòa me. (5 Mose 6:6, 7) Ke ne edzɔ be viwòa megava le ɖeke tsɔm le mawusɔbɔsubɔ me esime wòle tsitsim o ya ɖe? Ke ne eva le tsitre tsim ɖe xɔse si ŋu wòtsɔ dzo ɖo vevie esime wònye ɖevi la ŋu ya ɖe?—Galatiatɔwo 5:7.
Ne esia dzɔ ɖe dziwò la, mègasusu be ɖe yemenye dzila Kristotɔ nyui o tae o. Nu bubu aɖewo gbɔe wòate ŋu atso, abe ale si míava kpɔe ene. Ke nya esia bena: Ne viwòa fo nu tsi tre ɖe wò dzixɔsewo ŋu la, ale si nàwɔ nui la ate ŋu ana wòava lɔ̃ ɖe wò dzixɔsewo dzi loo alo wòagbe wo. Ne èkpe dzre kple viwòa le nya sia ta la, ke àva nɔ avu sesẽ aɖe wɔm kplii, eye ànɔ abe ame si le tsi kɔm ɖe kpe dzi ko ene.—Kolosetɔwo 3:21.
Anyo sãsãsã wu ne èwɔ ɖe apostolo Paulo fe nuxlɔ̃amea dzi. Eŋlɔ bena: “Mele be Afetɔ la fe kluvi nawɔ dzre o, ke boŋ ele be wòafa tu na amewo katã, wòanya nufiafia, wòaɖu eɖokui dzi.” (2 Timoteo 2:24) Ne viwò melɔ̃ ɖe wò dzixɔsewo dzi o la, aleke nàɖee afia be ‘yenya nufiafia’?
Wɔ Gɔmesese Ŋu Dɔ
Gbã la, dze agbagba be nàse nu si gbɔ wòtso be viwòa fe susu trɔ la gɔme. Le kpɔɖeŋu me:
▪ Ðe wòtsi akogo alo be xɔlɔ̃woe mele esi le Kristo hamea me o taea? “Esi medi be madze xɔ̃wo ta la, medze xɔlɔ̃ nye sukuhatiwo, si wɔe be fewo va yi esime mía kple Yehowa dome megava nɔ kplikplikpli o. Hadede vɔ̃wo koŋue wɔe be nyemegava tsɔ ɖe le nye mawusubɔsubɔ me o, eye mesea veve egbea ɖe nu siwo me meto va yi ta.”—Lenore, exɔ fe 19.
▪ Ðe wòsesẽna nɛ be wòafo nu tso efe dzixɔsewo ŋu le esi dzi mele efo o ta? “Esime menɔ suku la, esesẽna nam be mafo nu tso nye dzixɔsewo ŋu na nye sukuhatiwo. Menɔ vɔvɔ̃m be woabum ame sagae alo ‘Biblia tɔ.’ Sukuviawo ɖea ame sia ame si to vovo la ɖa le ha me, eye nyemedi be woawɔ nu ɖe ŋunye nenema o.”—Ramón, exɔ fe 23.
▪ Ðe wòsena le eɖokui me be manya wɔ na ye be yeaɖo nu si wodi tso Kristotɔwo si la gbɔ oa? “Ðeko wòwɔna nam abe ɖe wòle be maflɔ atrakpui gbogbo aɖewo hafi aɖo agbe mavɔ si ŋugbe Biblia do la gbɔ ene, evɔ nyemele atrakpuiawo dzi gɔ̃ hã o; mele adzɔge ʋĩi tso wo gbɔ. Atrakpuiawo fɔflɔ do vɔvɔ̃ nam ale gbegbe be ɖeko medi be mana ta xɔse la.”—Renee, exɔ fe 16.
Mifo Nu Tso Eŋu
Ðe wòanye be nanewo me tomee viwòa le taea? Mɔ nyuitɔ si dzi nàto anya ye nye be nàbiae! Ke hã, ɖɔ ŋu ɖo be dzeɖoɖoa nagava zu nyahehe o. Wɔ ɖe nuxlɔ̃ame si le Yakobo 1:19 la boŋ dzi. Afi ma gblɔ be: “Ame sia ame naɖe abla le nusese me, nanɔ blewu le nufofo me, nanɔ blewu le dziku me.” Gbɔ dzi ɖi nɛ. Wɔ nu ɖe eŋu “le dzigbɔgbɔ blewu katã kple nufiafiaɖaŋu me,” abe ale si ko nàwɔ na ame bubu siwo menye fomea me tɔwo o ene.—2 Timoteo 4:2.
Le kpɔɖeŋu me, ne viwòa medi be yeade Kristotɔwo fe kpekpewo o la, dze agbagba nàkpɔe ɖa be nanee le fu ɖem nɛ hã. Gake wɔ esia le dzigbɔɖi me. Le kpɔɖeŋu si gbɔna me la, ale si dzilaa wɔ nui la maɖe vi aɖeke o.
Viŋutsu: Ðeko nyemegadi be made kpekpeawo azɔ o.
Vifofo: [dzikutɔe] Nya ma gɔme ɖe?
Viŋutsu: Kpekpeawo dede koe tim!
Vifofo: Ke ɖe wòfia be Mawu hã fe nu ti wòa? Ke menyo kura o ɖe! Zi ale si nègakpɔtɔ le afenye me ko la, èlɔ̃ o, mèlɔ̃ o, ele be nàyi kpli mí godoo!
Mawu bia tso dzilawo si be woafia nu wo viwo tso ye ŋu, eye ɖeviwo hã naɖo to wo dzilawo. (Efesotɔwo 6:1) Ke hã, màdi be viwò nakpɔ gome le wò tadedeaguwɔnawo me le esi nèdii tso esi ta ko o. Ne anya wɔ la, àdi be eya ŋutɔ nalɔ̃ faa ade Kristotɔwo fe kpekpewo le esi wòlɔ̃ Yehowa ta.
Nu si ate ŋu akpe ɖe ŋuwò le go sia mee nye be nàkpɔ nu si gbɔ wòanya tso be efe nɔnɔme va trɔ la adze sii. Azɔ esi esia le susu me na wò la, kpɔ ale si woate ŋu aɖo dze si ŋu míefo nu tsoe va yi la le mɔ si aɖe vi wu nu la ɖa.
Viŋutsu: Ðeko nyemegadi be made kpekpeawo azɔ o.
Vifofo: [tufafatɔe] Nu kae na nèse le ɖokuiwò me alea?
Viŋutsu: Kpekpeawo dede koe tim!
Vifofo: Anyinɔnɔ gafofo ɖeka alo eve tea ŋu tia ame ya. Gake nu ka koŋue sesẽ na wò le esia ŋu?
Viŋutsu: Nyemenya o. Ewɔ nam be adze eme nam wu ne ɖe mele afi bubu.
Vifofo: Aleae wòle le xɔ̃wòwo hã gomea?
Viŋutsu: Èva nyaa gbɔ azɔ! Xɔlɔ̃ aɖeke megale asinye fifia o. Tso gbe si gbe xɔ̃nye vevitɔ ʋu ko la, ɖeko wòwɔ nam abe ɖe ame aɖeke megali maɖo dze kplii o ene! Ame sia ame le dzidzɔ kpɔm. Ke nye ya metsi anyi!
Esi vifofoa na via fo nu faa le dzeɖoɖo sia me ta la, ete ŋu kpɔ kuxia dze sii, si nye akogotsitsi. Azɔ hã, ewɔe be ɖevia ka ɖe edzi, eye esia ana wòanɔ bɔbɔe be woagaɖo dze faa ake ɣebubuɣi.—Kpɔ aɖaka si le ete si fe tanyae nye “Gbɔ Dzi Ði!”
Sɔhɛ geɖe va kpɔnɛ dzea sii be ne yewokpɔ kuxi si na be fomedodo nyui mele woa kple Mawu dome o gbɔ la, zi geɖe la, ewɔnɛ be yewofe dzi dzea eme wu, eye yewodea asixɔxɔ yewofe dzixɔsewo ŋu wu. Bu Ramón, si nye ɖekakpui si nɔ vɔvɔ̃m be yeaɖe ye ɖokui nu le suku be yenye Kristotɔ la ŋu kpɔ. Ramón va de dzesii be yefe xɔse me ʋuʋu mesesẽ nenema gbegbe hafi o, nenye be esia ana woaɖu fewu le ye ŋu gɔ̃ hã. Egblɔ be:
“Gbe ɖeka ŋutsuvi aɖe nɔ fewu ɖum le ŋunye le suku le subɔsubɔha si me mele ta. Vɔvɔ̃ ɖom ŋutɔ, eye mese le ɖokuinye me be sukuvi siwo katã nɔ xɔa me kpli mí la fe to nɔ mía ŋu. Enumake metrɔ nyaa ɖe edzi hebia nyae ku ɖe efe dzixɔsewo ŋu. Ewɔ nuku nam be eya tsi dzodzodzoe wu nye ŋutɔ gɔ̃ hã! Esia na mekpɔe be subɔsubɔdzixɔsewo le sɔhɛ geɖe si, gake womese wo gɔme o. Nye ya metea ŋu ɖea nye dzixɔsewo me teti. Nye sukuhatiwo boŋue wòle be wòakpe ŋu na be woafo nu tso wofe dzixɔsewo ŋu, ke menye nye o!”
TE MƆNU SIA KPƆ: Be viwòa nafo nu faa la, biae ne wòagblɔ ale si wòsena le eɖokui me ɖe efe Kristotɔnyenye ŋu. Le efe susu nu la, nu kawoe nye viɖeawo? Kuxi kawoe doa mo ɖa? Ðe viɖeawo sɔ gbɔ wu kuxiawoa? Ne wosɔ gbɔ wu la, ke le mɔ ka nu? (Marko 10:29, 30) Viwòa ate ŋu aŋlɔ nu si wòsusu tso eŋu la ɖe agbalẽ dzi. Ate ŋu ama agbalẽa me ɖe akpa eve, kuxiawo nanɔ miakpa dzi, eye viɖeawo nanɔ ɖusikpa dzi. Esia wɔwɔ ate ŋu akpe ɖe viwòa ŋu wòanya efe kuxia ahakpɔ egbɔ.
Viwò Sɔhɛa Ƒe “Tamebubu Ŋutete”
Dzilawo kple numekulawo siaa de dzesii be vovototo gã aɖe le ɖevi suewo fe nuŋububu kple sɔhɛwo tɔ dome. (1 Korintotɔwo 13:11) Zi geɖe la, ɖeviwo xɔa nu si kpɔm wole kple nu si sem wole la dea eme, ke sɔhɛwo ya bua nuwo ŋu yia ŋgɔ wu. Le kpɔɖeŋu me, woate ŋu afia ɖeviwo be Mawu ye wɔ nuwo katã. (1 Mose 1:1) Ke sɔhɛ ya anɔ agbagba dzem be yeakpɔ ŋuɖoɖo na biabiawo abe: ‘Nu kae fia be Mawu li vavã? Nu ka tae lɔlɔ̃ fe Mawu aɖe mɔ ɖe vɔ̃ɖinyenye ŋu? Ðe wòanya wɔ be gɔmedzedze manɔ Mawu si oa?’—Psalmo 90:2.
Ðewohĩ àsusui be nya siawo biabia fia be viwòa fe xɔse me le gbɔdzɔgbɔdzɔm. Gake le nyatefe me la, ate ŋu afia ŋgɔyiyiwɔwɔ boŋ. Be Kristotɔ fe xɔse me nasẽ la, nyawo biabia tea ŋu wɔa kpa vevi aɖe.—Dɔwɔwɔwo 17:2, 3.
Gawu la, viwòa le ale si wòawɔ efe “tamebubu ŋutete” ŋu dɔe la srɔ̃m. (Romatɔwo 12:1, 2) Esia nana wòtea ŋu kpɔa Kristotɔwo fe xɔse la fe “kekeme kple didime kple kɔkɔme kple goglome” le mɔ si manya wɔ na ɖevi o la nu. (Efesotɔwo 3:18) Fifia koŋue wòle be nàkpe ɖe viwòa ŋu wòade ŋugble le efe dzixɔsewo ŋu bene wòakpɔ kakaɖedzi sẽŋu le wo ŋu.—Lododowo 14:15; Dɔwɔwɔwo 17:11.
TE MƆNU SIA KPƆ: Gahe viwòa fe susu yi gɔmedzenu siwo dzi mianya ŋe aɖaba fui va yi la dzi. Le kpɔɖeŋu me, na wòade ŋugble le biabia siawo tɔgbi ŋu: ‘Nu kae na meka ɖe edzi be Mawu li? Nu kawoe mekpɔna siwo ɖoa kpe edzi be Mawu tsɔ ɖe le eme nam? Nu kae na mekpɔe be Mawu fe sewo dzi wɔwɔ ɖea vi ɣesiaɣi?’ Ðɔ ŋu ɖo be màgazi wò susuwo ɖe viwòa dzi o. Kpe ɖe eŋu wòakpɔ kpeɖodzi na efe susuwo boŋ. Esia wɔwɔ ana wòanɔ bɔbɔe nɛ be wòaka ɖe efe dzixɔsewo dzi.
Na Wòakpɔ “Kakaɖedzi Le Wo Ŋu”
Biblia gblɔ tso sɔhɛ Timoteo ŋu be enya ŋɔŋlɔ kɔkɔeawo tso ‘ɖevime ke.’ Ke hã, apostolo Paulo xlɔ̃ nu Timoteo be: “Yi edzi nànɔ nu siwo nèsrɔ̃, eye nèkpɔ kakaɖedzi le wo ŋu hexɔ wo dzi se la me.” (2 Timoteo 3:14, 15) Abe ale si wònɔ le Timoteo gome ene la, anɔ eme be èfia Biblia me gɔmeɖosewo viwòa tso edziɣi ke. Ke azɔ la, ele be nàkpe ɖe eŋu be eya ŋutɔ nakpɔ kakaɖedzi le nu si wòsrɔ̃ la ŋu.
Agbalẽ si nye Questions Young People Ask—Answers That Work (Les jeunes s’interrogent — Réponses pratiques), Babla 1, gblɔ be: “Zi ale si viwò sɔhɛa gakpɔtɔ le afewò me ko la, èkpɔ mɔ abia tso esi be wòazɔ ɖe mawusubɔsubɔ fe ɖoɖo aɖe dzi. Wò taɖodzinue nye be nàfã lɔlɔ̃ na Mawu ɖe efe dzi me, ke menye be wòadze yowòme le esi nèbiae tso esi ta ko o.” Ne taɖodzinu sia le asiwò la, àte ŋu akpe ɖe viwòa ŋu wòanɔ “te sesĩe le xɔse me,” bene wòanɔ agbe ɖe eya ŋutɔ fe dzixɔsewo nu, ke menye le esi nèxɔ wo dzi se ta o.—1 Petro 5:9.
[Etenuŋɔŋlɔwo]
Míetrɔ ŋkɔ siwo le nyati sia me.
Ne èdi be yeaxlẽ nu geɖe tso nya sia ŋu la, kpɔ Gbetakpɔxɔ May 1, 2009, axa 10-12 kple Questions Young People Ask—Answers That Work, Babla 1, axa 315-318.
BIA ÐOKUIWÒ BE . . .
▪ Aleke mewɔa nui ne vinye melɔ̃ ɖe nye dzixɔsewo dzi o?
▪ Aleke nyati sia ate ŋu akpe ɖe ŋunye be makpɔ nya sia gbɔ le mɔ nyuitɔ nu?
[Aɖaka si le axa 19]
Ðe Woble Wòa?
Alakpanya: Dzila siwo nye Yehowa Ðasefowo la zinɛ ɖe wo viwo dzi be woanɔ yewofe xɔsea me.
Nyatefea: Dzila siwo nye Ðasefowo dzea agbagba be yewoafã lɔlɔ̃ na Mawu ɖe wo viwo me, abe ale si Biblia de se be woawɔe ene. (Efesotɔwo 6:4) Ke hã, wonyae be ne ɖevia tsi la, eya ŋutɔe atso nya me le mawusubɔsubɔnyawo gome.—Romatɔwo 14:12; Galatiatɔwo 6:5.
[Aɖaka/Nɔnɔmetata si le axa 20]
Gbɔ Dzi Ði!
Nufofo na viwò sɔhɛ ate ŋu abia be nàgbɔ dzi ɖi geɖe ŋutɔ. Gake eɖea vi, elabena ana be wòaka ɖe dziwò. Nyɔnuvi fewuivi aɖe gblɔ be: “Le dze si meɖo kple fofonye le zã aɖe me la, meʋu eme nɛ be mele Internet dzi hahoo kadodo aɖe me le efe manyamanya me. Megblɔ nɛ hã be ahiãvi le asinye, eye medi be masi adzo le afea me. Ewɔ nu tufafatɔe esime wònɔ nya bliboa me dzrom kplim! Nyemenya ne vifofo bubu aɖe gali si anɔ anyi kpoo, eye mado ɣli ɖe vianyɔnuvi ta esi wòse be egbugbɔ nu na ɖekakpui aɖe, eye wòɖoa nyatakakawo ɖee atraɖii to asitelefon dzi o. Mese le ɖokuinye me be mate ŋu agblɔ nya sia nya na fofonye. Menya be ɖe wòdi be yeakpe ɖe ŋunye vavã.”
[Aɖaka si le axa 21]
Kpɔɖeŋu Nyui Ðola Ƒe Wɔfe
Ɣeaɖewoɣi la, ame si menye fomea me tɔ o fe dzi dede fo na ame tea ŋu kpena ɖe sɔhɛwo ŋu. Ènya ame aɖe si doa vevie mawusubɔsubɔ si ate ŋu akpɔ ŋusẽ nyui ɖe viwòa dzia? Ðe manyo be nàwɔ ɖoɖo be wòanɔ ha dem kple viwòa oa? Menye ɖe nèdi be yeaɖe ta le wò agbanɔamedziwo te o. Gake ɖo ŋku Timoteo dzi. Apostolo Paulo fe kpɔɖeŋu nyuia ɖe vi geɖe nɛ, eye Paulo hã kpɔ viɖe geɖe le kpekpeɖeŋu si Timoteo nae la ta.—Filipitɔwo 2:20, 22.
[Etenuŋɔŋlɔ]
Nya sia tso agbalẽ si nye Questions Young People Ask—Answers That Work, Babla 1, fe 2011 Tɔ me, axa 318. Yehowa Ðasefowoe tae.
^ mm. 13 (Dɔw. 20:5-21:18) Ame siawo do ŋgɔ heva nɔ mía lalam le Troa; 6 gake míeɖo tɔdziʋu tso Filipi le abolo maʋãmaʋã fe ŋkekeawo megbe, eye le ŋkeke atɔ̃ me la, míeva tu wo le Troa; eye míenɔ afi ma ŋkeke adre. 7 Le kwasiɖa fe ŋkeke gbãtɔ dzi, esi míefo fu be míaɖu nu la, Paulo te nufofo na wo, elabena eɖoe be yeadzo le ŋkeke si kplɔe ɖo dzi; eye wòdidi efe nufoa ɖe edzi va se ɖe zãtife ke. 8 Eya ta akaɖi geɖe nɔ xɔ si me míefo fu ɖo le dzifoxɔa dzi la me. 9 Ðekakpui aɖe si ŋkɔe nye Eutixo la nɔ anyi ɖe fesre nu, eye wòdɔ alɔ̃ yi eme ʋĩi esime Paulo nɔ efe nufoa dzi, eye esi alɔ̃ mui la, ege tso dzisasrã etɔ̃lia dzi, eye esi woyi ɖakɔe la, wokpɔ be eku. 10 Gake Paulo ɖi yi anyigba, tsyɔ akɔ ɖe edzi hekɔe gblɔ be: “Midzudzɔ hoowɔwɔ, elabena efe luʋɔ le eme.” 11 Azɔ egalia yi dzifoxɔa dzi, eye wòŋe abolo hete eɖuɖu, eye esi wògaɖo dze kpli wo vie, va se ɖe esime ŋu te keke la, edzo mlɔeba. 12 Ale wokplɔ ŋutsuvi la dzoe agbagbe, eye akɔfafa si wokpɔ la wu gbɔgblɔ. 13 Azɔ míedo ŋgɔ yi ɖe tɔdziʋua me, eye míeho yina Aso, afi si míeɖoe be míakɔ Paulo le, elabena esi wòna mɔfiame tso esia ŋu vɔ la, eya ŋutɔ ɖoe be yeato afɔ. 14 Ale, esi wòva tu mí le Aso la, míexɔe ɖe ʋua me, eye míeyi Mitilene; 15 eye esi míeho tso afi ma le ŋkeke si kplɔe ɖo dzi la, míeva ɖo Xio kasa, gake esi ŋu gake la, míeva tɔ ɖe Samo vie, eye le ŋkeke si kplɔe ɖo dzi la, míeva ɖo Mileto. 16 Elabena Paulo ɖoe be yeato Efeso ŋu ayi, bene yemagagblẽ ɣeyiɣi aɖeke le Asia nutoa me o; elabena enɔ kplakplakpla dzi, be ne yeate ŋui la, yeaɖo Yerusalem le Pentekoste ŋkekenyui la dzi. 17 Ke hã, le Mileto la, edɔ woyi Efeso ɖayɔ hamemetsitsi siwo le hamea me la vae. 18 Esi wova egbɔ la, egblɔ na wo be: “Mienya nyuie be tso ŋkeke gbãtɔ si meɖo afɔ Asia nutoa me la, menɔ mia gbɔ ɣeawokatãɣi, 19 hetsɔ ɖokuibɔbɔ gãtɔ kekeake kple aɖatsiwo kpakple tetekpɔ siwo va dzinye le Yudatɔwo fe nugbeɖoɖowo ta la, nɔ dɔ wɔm na Afetɔ la abe kluvi ene; 20 esi nyemegbe nu siwo ŋu viɖe le la dometɔ aɖeke gbɔgblɔ na mi o, eye nyemegbe nufiafia mi le dutofo kple afe me yi afe me hã o. 21 Ke boŋ meɖi ɖase na Yudatɔwo kple Helatɔwo siaa tsitotsito tso dzimetɔtrɔ yi Mawu gbɔ kple mía Afetɔ Yesu dzi xɔxɔse ŋu. 22 Eye azɔ, kpɔ ɖa! Mele babla le gbɔgbɔ la me yina Yerusalem, togbɔ be nyemenya nu siwo adzɔ ɖe dzinye le afi ma o hã, 23 nu si menya koe nye be le du sia du me la, gbɔgbɔ kɔkɔe la ɖia ɖase nam enuenu, esi wògblɔna be bablawo kple xaxawo le lalayem. 24 Ke hã, nyemebu nye luʋɔ nu xɔasi aɖeke na ɖokuinye o; nu si le vevie nam la koe nye be mawu nye duɖimekeke kple subɔsubɔdɔ si mexɔ tso Afetɔ Yesu gbɔ la nu, be maɖi ɖase tso Mawu fe amenuveve nya nyui la ŋu tsitotsito. 25 “Eye azɔ, kpɔ ɖa! Menyae be mi ame siwo katã dome meɖe gbefã fiaɖufea le la, miegale nye ŋkume kpɔ ge azɔ o. 26 Eya tae meyɔ mi be mianye ɖasefowo nam egbeŋkeke sia, be ŋutinye kɔ tso amewo katã fe ʋu me, 27 elabena nyemegbe Mawu fe aɖaŋuɖoɖo blibo la katã gbɔgblɔ na mi o. 28 Mikpɔ mia ɖokui kple alẽha blibo la dzi nyuie, alẽha si dome gbɔgbɔ kɔkɔe la ɖo mi dzikpɔlawo le, bene miakplɔ Mawu fe hame, si wòtsɔ ye ŋutɔ Via fe ʋu fle la. 29 Menya be le nye dzodzo megbe la, amegãxi nyanyrawo age ɖe mia dome, eye womawɔ nu ɖe alẽha la ŋu le lɔlɔ̃ me o, 30 eye le mia ŋutɔwo dome la, ame aɖewo atsi tsitre, eye woagblɔ nya totrowo, be woahe nusrɔ̃lawo ɖe wo ɖokuiwo ŋu. 31 “Eya ta minɔ ŋudzɔ, eye miɖo ŋku edzi be fe etɔ̃ sɔŋ, zã kple keli, nyemedzudzɔ nuxɔxlɔ̃ mia dometɔ aɖeke kple aɖatsiwo o. 32 Eye azɔ la, metsɔ mi le asi dem na Mawu kple efe amenuvevenya, si ate ŋu atu mi ɖo ahana domenyinu mi le ame siwo katã ŋu wokɔ dome la. 33 Nyemebiã ŋu ame aɖeke fe klosalo alo sika alo nudodo o. 34 Mia ŋutɔwo mienya be asi siawoe metsɔ kpɔ nye nu hiahiãwo kple ame siwo nɔ ŋunye la tɔwo gbɔ. 35 Le nu sia nu me la, meɖee fia mi be ele be miakpe ɖe ame siwo gbɔdzɔ la ŋu to dɔwɔwɔ alea dzi, eye be Afetɔ Yesu fe nya siawo nanɔ susu me na mi, esime eya ŋutɔ gblɔ be: ‘Dzidzɔ geɖe le nunana me wu nuxɔxɔ.’” 36 Eye esi wògblɔ nya siawo la, woa kpli wo katã wodze klo, eye wodo gbe ɖa. 37 Nyatefee, wo katã wofa avi ŋutɔ, eye wodze Paulo fe kɔ dzi hegbugbɔ nu nɛ lɔlɔ̃tɔe, 38 elabena nya si wògblɔ be womegale yefe ŋkume kpɔ ge azɔ o la koŋ na wose veve. Eye woɖoe ɖa va se ɖe tɔdziʋua gbɔ.
21 Ke esi míete ŋu va dzo le wo gbɔ mlɔeba, eye míeɖo tɔdziʋua la, míezɔ tẽe va Kos, gake le ŋkeke si kplɔe ɖo dzi la, míeva Rodo, eye tso afi ma míeyi Patara. 2 Eye esi míekpɔ tɔdziʋu aɖe si va yina Foinike la, míeɖoe, eye míeho dzo. 3 Esi míenɔ Kipro fukpoa kpɔm ɖaa la, míeɖee ɖe megbe le mia me, eye míeho yi Siria heva ɖi go ɖe Tiro, elabena afi mae tɔdziʋua yina efe agbawo ɖe ge ɖo. 4 Míedi nusrɔ̃lawo hekpɔ wo, eye míenɔ afi ma ŋkeke adre. Gake wogblɔ na Paulo enuenu to gbɔgbɔ la dzi be, negaɖo afɔ Yerusalem o. 5 Eya ta esi míewu ŋkekeawo nu la, míedo go hedze mɔ; gake wo katã, hekpe ɖe nyɔnuwo kple ɖeviwo ŋu, ɖo mí ɖa va se ɖe keke dua godo ke. Eye esi míedze klo ɖe fua ta la, míedo gbe ɖa, 6 eye míeklã mía nɔewo, eye míeɖo tɔdziʋua, gake woawo ya wotrɔ yi wofe afewo me. 7 Ale míewu fudzimɔzɔzɔ si dze egɔme tso Tiro la nu, eye míeva ɖo Ptolemai, eye míeyi ɖado gbe na nɔviawo henɔ wo gbɔ ŋkeke ɖeka. 8 Esi ŋu ke la, míedzo, eye míeva ɖo Kaisarea, eye míege ɖe nya nyui gblɔla Filipo, si nye ame adreawo dometɔ ɖeka, fe afe me, eye míetsi egbɔ. 9 Vinyɔnuvi ene nɔ ŋutsu sia si, siwo menya ŋutsu o, eye wogblɔa nya ɖi. 10 Gake esi míenɔ wo gbɔ ŋkeke geɖe la, nyagblɔɖila aɖe si ŋkɔe nye Agabo la tso Yudea va, 11 eye wòva mía gbɔ hetsɔ Paulo fe alidziblanu bla ye ŋutɔ fe afɔwo kple asiwo hegblɔ be: “Ale gbɔgbɔ kɔkɔe la gblɔe nye si: ‘Ŋutsu si tɔ alidziblanu sia nye la, Yudatɔwo ablae alea le Yerusalem, eye woatsɔe ade asi na dukɔwo me tɔwo.’” 12 Esi míese nya sia la, mía kple ame siwo nɔ afi ma míete kukuɖeɖe nɛ vevie be wòagayi Yerusalem o. 13 Ke Paulo ɖo eŋu be: “Nu kae nye esia wɔm miele, le avi fam hele dzi gbãm nam? Mika ɖe edzi be mele klalo, menye be woablam ɖeɖe ko o, ke be maku le Yerusalem le Afetɔ Yesu fe ŋkɔ ta hã.” 14 Esi wògbe míafe nyawo sese la, míelɔ̃ ɖe edzi nɛ hegblɔ be: “Yehowa fe lɔlɔ̃nu neva eme.” 15 Ke le ŋkeke siawo megbe la, míedzra ɖo na mɔzɔzɔa, eye míedze mɔ ɖo ta Yerusalem. 16 Gake nusrɔ̃la aɖewo hã tso Kaisarea yi kpli mí, be woakplɔ mí ayi ŋutsu si fe afe me wòle be míadze la gbɔ, si nye Mnason aɖe tso Kipro, eye wònye nusrɔ̃la gbãtɔwo dometɔ ɖeka. 17 Esi míeɖo Yerusalem la, nɔviawo xɔ mí kple dzidzɔ. 18 Gake le ŋkeke si kplɔe ɖo dzi la, Paulo yi Yakobo gbɔ kpli mí; eye hamemetsitsiawo katã hã nɔ afi ma.